Rayyithun tharaggee ah edhi govanee vaki baehge jeebu bodu kuraakah noon: Faisal - vNews.mv\nރައްޔިތުން ތަރައްގީއަށް އެދި ގޮވަނީ ވަކި ބައެއްގެ ޖީބު ބޮޑުކުރާކަށް ނޫން: ފައިސަލް\nހަދީޖާ އާނަސްތު 31 August 2018, 17:41\nރައްޔިތުން ތަރައްގީއަށް އެދި ގޮވަނީ ވަކި ބައެއްގެ ޖީބު ބޮޑުކުރާކަށް ނޫން ކަމަށް އިއްތިހާދުގެ ރަނިންމޭޓް ފައިސަލް ނަސީމް ވިދާޅުވެއްޖެއެވެ.\nބ.އަތޮޅު ކެންދޫއަށް ވަޑައިގެން އެރަށުގެ ރައްޔިތުންނާ މުޚާތަބު ކުރައްވާ ފައިސަލް ވިދާޅުވީ ކޮންމެ އަހަރަކު ސަރުކާރުން އެކުލަވާލާ ބަޖެޓަކީ ވަރަށް އިންސާފުވެރިކަމާ އެކު އެކުލަވާލަންޖެހޭ އެއްޗެއް ކަމަށެވެ.\nއެއީ ސިޔާސީ ބޭނުމަކަށް ހަދަންޖެހޭ އެއްޗެއް ނޫންކަން ފާހަގަކުރައްވާ ފައިސަލް ވިދާޅުވީ ބަޖެޓުގައި އެއް މަޝްރޫއެއް ފަސް އަހަރު ވަންދެން ޖަހައި މަޝްރޫއު ނުހިނގުމަކީ ރައްޔިތުންގެ ޝަކުވާއެއް ކަމަށެވެ.\nއިއްތިހާދުން އޯގާތެރި ސަރުކާރެއް ގެންނަނީ ރައްޔިތުން ބޭނުންވާ ގޮތަށް އިސްރާފެއް ނެތި އެމީހުންގެ ޚިޔާލާއި މަޝްވަރާއާ އެކު ކަންތައްތައް ކުރުމަށް ކަމަށް ފައިސަލް ވިދާޅުވިއެވެ.\nފައިސަލް ވިދާޅުވީ ރާއްޖެއަށް ބިރުވެރި ނާމާން ދުވަސްތަކެއް އައީ ރައްޔިތުންގެ މަޝްވަރާ ނެތި ކަންތައްތައް ކުރުމުން ކަމަށެވެ. ރައްޔިތުން ތަރައްގީއަށް އެދި ގޮވަނީ ވަކި ބައެއްގެ ޖީބު ބޮޑު ކުރާކަށް ނޫން ކަމަށް ފައިސަލް ވިދާޅުވިއެވެ.\nރާއްޖޭގައި ކޮރަޕްޝަން އޮތް މިންވަރު ފާހަގަކުރައްވައި ފައިސަލް ވިދާޅުވީ ކުންފުނިތަކަށް ހައްޖު ކޯޓާތައް ދިނުމުގެ އުސޫލަށް ބަލާލުމުންވެސް އިސްލާމިކް މިނިސްޓްރީ ތެރެއަށް ކޮރަޕްޝަން ވަދެފައިވާ މިންވަރު ހާމަވެގެންދާ ކަމަށެވެ.\nފައިސަލް ވިދާޅުވީ ރައްޔިތުންގެ މޫނުމަތިން ފެނިގެންދަނީ އެރައްޔިތުން ހެޔޮ ބަދަލަކަށް ބޭނުންވެފައި ތިބި މަންޒަރު ކަމަށެވެ.\nގުޅިފައިވާ ސިޔާސީ ޕާޓީތަކުގެ ސަރުކާރެއްގައި ކެންދޫގައި ނަރުދަމާ ނިޒާމް ގާއިމް ކޮށްދެއްވާނެ ކަމަށް ފައިސަލް ވަނީ ވައުދުވެވަޑައިގެންފައެވެ. އަދި ކެންދޫ ސްކޫލަށް ދިމާވެފައިވާ ކްލާސްރޫމްގެ ދަތިކަން އަންނަ އަހަރު ހައްލުކޮށްދެއްވާނެ ކަމަށްވެސް ފައިސަލް ވިދާޅުވިއެވެ.\nފައިސަލް ވިދާޅުވީ ކުންފުނިތަކުގައި މަސައްކަތް ކުރާ މުވައްޒަފުން ފަހަތަށް ނުބަލާ މިހާރު ނިކުންނަންޖެހޭ ކަމަށެވެ. އަދި ގެއްލިގެންދާ ހައްގުތައް ކަށަވަރުކޮށްދީ ގެއްލޭ ވަޒީފާތައް ޔަގީން ކޮށްދެވާނެ ކަމަށް ފައިސަލް ވިދާޅުވިއެވެ.\nފައިސަލް ވިދާޅުވީ މިގައުމުގެ ހުރިހާ އާއިލާތަކަށް އިންސާފު ގާއިމްކޮށްދެއްވާނެ ކަމަށެވެ.


Touristun heydha kuraa muhdathu ithureh nuvey!\nޓޫރިސްޓުން ހޭދަކުރާ މުއްދަތު އިތުރެއް ނުވޭ!\nއެވްރެޖު ސްޓޭ 6.4 ޕަސެންޓުގައި\nމިދިޔަ މަހު އެވްރެޖު ސްޓޭ އެއް ޕަސެންޓް ދަށްވި\nރާއްޖެއާ މެދު ޝައުގުވެރިކަން އިތުރު ކުރަން ޖެހޭ\nރާއްޖެއަށް ޒިޔާރަތްކުރި ޓޫރިސްޓުންނަށް ވީއައިއޭގައި މަރުހަބާ ކިޔަނީ: ޓޫރިސްޓުންގެ އެވްރެޖު ސްޓޭ އިތުރެއް ނުވޭ- ފޮޓޯ: އެމްއެމްޕީއާރުސީ\nކުއްލި ނުރައްކަލުގެ ހާލަތު އޮތަސް މިދިޔަ މަހު ރާއްޖެ އައި ޓޫރިސްޓުން އަދަދު އިތުރުވި ކަމަށް ޓޫރިޒަމް މިނިސްޓްރީގެ ވަނީ ބުނެފަ އެވެ. ހިސާބުތައް ދައްކާ ގޮތުން މިދިޔަ މަހު އައި ޓޫރިސްޓުންގެ އަދަދު ވަނީ 19 ޕަސެންޓް އިތުރުވެފަ އެވެ. ޓޫރިސްޓުންގެ އަދަދު އިތުރުވި ނަމަވެސް ޓޫރިސްޓުން ރާއްޖޭގައި ހޭދަކުރާ މުއްދަތު އިތުރެއް ނުވެ އެވެ. މިދިޔަ އަހަރާއި މި އަހަރު ވެސް ހުރީ އެއްވަރެއްގަ އެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުން މި އަހަރުގެ ޖެނުއަރީ މަހާއި ފެބްރުއަރީ މަހުގެ ރާއްޖޭގައި ޓޫރިސްޓުންގެ އެވްރެޖު ގޮތެއްގައި ހޭދަކޮށްފައިވަނީ 6.4 ދުވަހެވެ. މިއީ މިދިޔަ އަހަރު ވެސް ޓޫރިސްޓުން ރާއްޖޭގައި ހޭދަކުރި މުއްދަތު ނުވަތަ "އެވްރެޖު ސްޓޭ" ހުރި ވަރެވެ.\nޓޫރިޒަމްގެ ޕީކް ސީޒަން ފެށެނީ ޑިސެމްބަރު މަހު އެވެ. އަދި ޓޫރިޒަމްގެ މައި ސީޒަން މާޗް މަހާ ހަމަ އަށް ދެމިގެންދާއިރު ފެބްރުއަރީ އެވްރެޖު ސްޓޭ ވަނީ ނިސްބަތު ދަށްވެފަ އެވެ. ފެބްރުއަރީ މަހު އެވްރެޖު ސްޓޭ ހުރީ 6.3 ޕަސެންޓުގަ އެވެ.\nޓޫރިސްޓުން ރާއްޖޭގައި ހޭދަކުރާ މުއްދަތު އިތުރު ނުވުމަކީ ކަންބޮޑުވާ ކަމެއް ކަމަށް ޓޫރިޒަމް ދާއިރާގެ ބައެއް ފަރާތްތަކެއް ބުނެފައިވެ އެވެ. މީގެ ސަބަބެއް ކަމަށް ޓޫރިޒަމް ދާއިރާގެ ފަރާތްތަކުން ބުނަނީ ޓޫރިސްޓުންގެ މެދުގައި ރާއްޖެއާ މެދު ޝައުގުވެރިކަން ދަށްކަމެވެ.\nރާއްޖޭގެ މަޝްހޫރު ޓްރެވަލް ކުންފުންޏެއްގެ ވެރިއަކު ނަން ނުޖެހުމަށް އެދި ވިދާޅުވީ ރާއްޖޭގެއަށް ޝައުގުވެރި ކުރުވުން މިހާރަށްވުރެ އިތުރު ކުރަން ޖެހޭ ކަމަށެވެ.\n"ރާއްޖެ އަށް ޝައުގުވެރި ކުރުމުން އިތުރު ކޮށްގެން އެވްރެޖު ސްޓޭ މަތި ކުރެވޭނީ. އެކަން ކުރެވެން އޮތީ ބީޗާއި ޑައިވިންގެ އިތުރުން އިތުރު އިވެންޓްތައް ވެސް ރާއްޖޭގައި ބާއްވައިގެން،" އޭނާ ބުންޏެވެ.\nރާއްޖެއަށް ޝައުގުވެރި ކުރުމުން އިތުރު ކޮށްގެން އެވްރެޖު ސްޓޭ މަތި ކުރެވޭނީ. އެކަން ކުރެވޭނީ އިތުރު އިވެންޓްތައް ބާއްވައިގެން\nްޓްރެވަލް ކުންފުންޏެއްގެ ވެރިއެއް\nކުރިން ވާހަކަ ދެއްކެވި ޓްރެވަލް ކުންފުނީގެ ވެރިޔާ ވިދާޅުވީ ރާއްޖެއަކީ ވަށައިގެން މޫދު އޮންނަ ގައުމެއް ކަމަށްވާތީ ޝައުގުވެރި ގިނަ ހަރަކާތްތަކެއް ބޭއްވިދާނެ ކަމަށެވެ.\n"ރާއްޖޭގައި ސީ ސްޕޯޓްސް ފެސްޓިވަލް ވެސް ބޭއްވޭނެ. ރާއްޖޭގައި މިހާރުވެސް އެބަ ބާއްވާ ވޭސް ޝާކް ފެސްޓިވަލްއެއް.އެކަމަކު ވަރަށް ވަނދުކޮށް އެދަނީ. އެ އެބަޖެހޭ ވޯލްޑް ކްލާސް ބޮޑު ފެސްޓިވަލް އަކަށް ހަދަން. މިފަދަ ގިނަ ކަންތައްތަކެއް ކޮށްގެން ޝައުގުވެރި ކުރުވޭނީ،" އޭނާ ވިދާޅުވި އެވެ.\nރާއްޖޭގައި ޓޫރިސްޓުންގެ އެވްރެޖު ސްޓޭ އިތުރު ނުވިނަމަވެސް ރާއްޖޭގައި ޓޫރިޒަމް ޕްރޮޕަޓީތައް ހަލިވިކަމާއެކު ދަނީ އިތުރުވަމުންނެވެ. މިނިސްޓްރީގެ ހިސާބުތައް ދައްކާ ގޮތުގައި ރާއްޖޭގައި މިހާރު 40،823 އެނދު އެބަހުއްޓެވެ. އަދި މި އަހަރު ވެސް ގިނަ ރިސޯޓުތަކެއް ހުޅުވާނެ ކަމަށް ސަރުކާރުން ވަނީ ބުނެފަ އެވެ.\nސަރުކާރުން ވަނީ މި އަހަރު 100 މިލިއަން ރުފިޔާގެ ބަޖެޓަކާއެކު ޓޫރިޒަމް އިޝްތިހާރު ކުރާނެ ކަމަށް ބުނެފަ އެވެ. މިގޮތުން ސަރުކާރާއި އަމިއްލަ ފަރާތްތައް ހިމެނޭ ގޮތަށް 50 ފެއާއެއްގައި މި އަހަރު ރާއްޖެ އިޝްތިހާރު ކުރާނެ ކަމަށްވެސް ބުނެފައިވެ އެވެ.\nގެސްޓް ހައުސް ވިޔަފާރި ޓޫރިޒަމް ޓޫރިސްޓް އެރައިވަލް\n222 ގެސްޓްހައުސް ހުޅުވައިފި


ފެށުން 31\nޔަޢުޤޫބުގެފާނު ލަބާނަށް ފިއްލައިގެންވަޑައިގަތުން\n1 އެއްދުވަހަކު ލަބާންގެ ފިރިހެން ދަރިން މިފަދައިން ވާހަކަ ދެއްކި އަޑު ޔަޢުޤޫބުގެފާނަށް އިވިވަޑައިގެންނެވިއެވެ. ”އަހަރެމެންގެ ބައްޕަގެ މިލްކުގައިވީ ހުރިހާ މުދަލެއް ޔަޢުޤޫބު ނަގައިފި. އެފަދަ މުއްސަނދި ކަމެއް އޭނާއަށް ލިބިފައި އެވަނީ އަހަރެމެންގެ ބައްޕަގެ މުދަލުން!“2އަދި ކުރީގައި އޮތްފަދަ ގާތް ގުޅުމެއް މިފަހަކަށް އައިސް ލަބާން އެކަލޭގެފާނާއިމެދުގައި ނުބާއްވާ ކަން އެކަލޭގެފާނަށް ފާހަގަ ކުރެވުނުމެއެވެ.\n3 އެ ދުވަސްތަކުގެ ތެރެއިން ދުވަހެއްގައި ޔަޢުޤޫބުގެފާނަށް މާތްރަސްކަލާނގެ ވަޙީ ކުރެއްވިއެވެ. ”ތިބާގެ ކާބަފައިންނާއި ގާތްތިމާގެ މީހުންގެ ރަށަށް އެނބުރި ދޭ. ތިމަންކަލާނގެ ތިބާއާ އެކުގައި ވޮޑިގެން ވާހުށީމު.“\n4 އެހެންވެ ރާޙީލް އާއި ލައިއާ އަށް ޔަޢުޤޫބުގެފާނު ކަންބަޅި ބަކަރިތައް ހުއިހެއްޕެވުމަށް ހުންނެވި މައިދާނަށް އައިސް އެކަލޭގެފާނާއި ބައްދަލު ކުރުމަށް އެންގެވިއެވެ.5އެ ދެކަނބުލޭގެއިން އެކަލޭގެފާނުގެ އަރިހަށް އައުމުން އެ ދެކަނބުލޭގެއަށް މިފަދައިން ޔަޢުޤޫބުގެފާނު ވިދާޅުވިއެވެ. ”ތިޔަ ދެކަނބުލޭގެ ބައްޕަ މީގެކުރީގައި އަހަރެންނާއި މެދުގައި ބޭއްވި ފަދަ ގާތް ގުޅުމެއް މި ފަހަކަށް އައިސް ނުބާއްވާކަން ފާހަގަ ކުރެވޭ. ނަމަވެސް އަހަރެންގެ ބައްޕާފުޅުގެ ކަލާނގެ މާތްﷲ، އަހަރެންނާ އެކުގައި ވޮޑިގެންވޭ.6ތިޔަ ދެކަނބުލޭގެ ބައްޕައަށް އަހަރެންގެ ހުރިހާ ހަކަތައަކުން އަހަރެން މަސައްކަތް ކޮށްދިންކަން ތިޔަ ދެކަނބުލޭގެއިން ދަންނާނެ.7އެހެނަސް އޭނާ އަހަރެންނަށް މަކަރުހަދައި އަހަރެންގެ އުޖޫރައަށް ދިހަފަހަރު ބަދަލު ގެނައި. ނަމަވެސް އޭނާގެ ފަރާތުން އެއްވެސް ގެއްލުމެއް އަހަރެންނަށް ލިބުމަށް މާތްﷲ އެދިވޮޑިގެންނެއް ނުވޭ. 8 ތިޔަ ދެކަނބުލޭގެ ބައްޕަގެ އަތުގައި ހުރި ލައްޖެހިފައި ހުރި ހުރިހާ ކަންބަޅިއަކާ ބަކަރިއެއް އެއީ އަހަރެންގެ އުޖޫރަ ކަމުގައި ބުނި ހިނދުން ފެށިގެން އެތަކެތި ވިހޭނަމަ ވިހޭ ކޮންމެ އެއްޗެއްގެ ހަށިގަނޑުގައި ލައް ހުރި. އަދި އެންމެހާ ކަންބަޅި ތަކުގެ ތެރެއިން ރޮނގު ދިގަށް ހުރި ކަންބަޅި އެއް ވާނަމަ އެއީ ވެސް އަހަރެންގެ އުޖޫރަ ކަމުގައި އޭނާ ބުނި ހިނދުން ފެށިގެން އެ ކަންބަޅިތައް ވިހޭ ކޮންމެ ޅަ ކަންބަޅިއެއްގެ ހަށިގަނޑުގައި ދިގަށް ރޮނގު ހުރި.9ތިޔަ ދެކަނބަލުންގެ ބައްޕަގެ އަތުގައި ހުރި ކަންބަޅި ބަކަރިތައް މި ގޮތުގެ މަތީން މާތްރަސްކަލާނގެ އަހަރެންނަށް ދެއްވައި އަދި އަހަރެންނަށް މުއްސަނދިކަން ދެއްވި. 10 ކަންބަޅިތައް ޖިމާޢުވަމުން ދިޔަ ދުވަސްވަރު އަހަރެންނަށް ހުވަފެނެއް ފެނުނު. އަހަރެންނަށް ހުވަފެނުގައި ފެނުނީ ގިތެޔޮ (ބަކަރީގެ ފިރިހެން ޖިންސު) ތަކުގެ ތެރެއިން ޖިމާޢުވި ހުރިހާ ގިތެލެއްގެ ހަށިގަނޑުގައި ލައް ނޫނީ ނިޝާނެއް ނުވަތަ ރޮނގު ދެމިގެންވާތީ. 11 އެއަށް ފަހު އަހަރެންގެ އެ ހުވަފެނުގައި މާތްﷲގެ މަލާއިކަތާ ވަޑައިގެން ’ޔަޢުޤޫބޭ!‘ ވިދާޅުވި ހިނދު އަހަރެން ރައްދުގައި މިފަދައިން ދެންނެވިން. ’އާދެ، އަޅާ އަޑުހަމޭ!‘ 12 އެހިނދު އެމަލާއިކަތާ މިފަދައިން ވިދާޅުވި. ’ކަލޭގެފާނު ނިކަން ދެކިބަލާށޭ، ޖިމާޢުވަމުން ދިޔަ އެންމެހާ ގިތެޔޮ ތަކުގެ ތެރެއިން ޖިމާޢުވީ ހަމައެކަނި ރޮނގު ދެމި ތަކެއްޗާއި ލައްޖެހިފައިވީ ތަކެއްޗާއި އަދި ނިޝާނެއް ހުރި ތަކެއްޗޭ. މިފަދައިން އެކަންވުމަށް ތިމަންކަލާނގެ މެދުވެރި ކުރުވި ސަބަބަކީ ތިބާއާއި މެދު ލަބާން ކަންތައް ކުރަމުންދާގޮތް ތިމަންކަލާނގެ ދެކެވޮޑިގަންނަވާތީއޭ. 13 ތިމަންކަލާނގެއީ އެތަނެއްގައި ތިބާ ނިދަން ބޯއަޅައިގެން އޮތް ހިލަ ތިމަންކަލާނގެ ކިބަފުޅަށް ހުށަހަޅައި އަދި އެ ހިލަ ހަނދާނީ ތަނބެއްގެ ގޮތުގައި އެތަނުގައި ޖަހައި ޒައިތޫނި ތެޔޮ އަޅައި ތިމަންކަލާނގެ އާއިމެދު ވަޢުދުވި ތަން ކަމުގައިވާ ބައިތުއީލްގައި ތިބާއާ އެކުގައިވީ ކަލާނގެއޭ. ތިބާ މިތަން ދޫކޮށް އުފަންވި ރަށަށް އެނބުރި ދިއުމަށް ތިމަންކަލާނގެ މިހާރު އެދިވޮޑިގަންނަވަމޭ.‘ “\n14 ލައިއާއާއި ރާޙީލް ޖަވާބުގައި ދެންނެވިއެވެ. ”ތިޔަގޮތާ އަހަރެމެން ރުހެމު. އަހަރެމެންގެ ބައްޕަގެ ތަރިކައިން އަހަރެމެންނަށް ލިބިދޭނޭ އެއްވެސް އެއްޗެއް ނުވޭމެ. 15 އަހަރެމެންނާއިމެދު ބައްޕަ އަމަލުކުރަނީ ދުރުހިލޭ މީހުންނާއިމެދު އަމަލުކުރާ ފަދައިން. ބައްޕަ، އަހަރެމެން ކަލޭގެފާނަށް ވިއްކާލެއްވި. އަދި އަހަރެމެންނަށް ލިބިދޭންޖެހޭ ކާވެނީގެ ރަނަށް ލިބުނުހާ ފައިސާ ބައްޕަ ބޭނުންކުރީ ބައްޕަގެ އަމިއްލަ ބޭނުމަށް. 16 މާތްﷲ އެދިވޮޑިގަންނަވާ ފަދައިން ކަލޭގެފާނު އަމަލު ކުރައްވާ. އަހަރެމެންގެ ބައްޕަގެ މުދައުވެރިކަމުން ނަންގަވައި އެކަލާނގެ ކަލޭގެފާނަށް ދެއްވި ތަނަވަސްކަމަކީ އަހަރެމެންނާއި އަހަރެމެންގެ ދަރިންގެ ޙައްޤެއް. މާތްރަސްކަލާނގެ ކަލޭގެފާނާމެދު އެދިވޮޑިގަންނަވާ ފަދައިން އަމަލުކުރައްވާ.“\n17-18 އެއަށް ފަހު ޔަޢުޤޫބުގެފާނު އެކަލޭގެފާނުގެ ބަފައިކަލުންގެ ރަށް ކަމުގައިވާ ކަންޢާނުއަށް އެނބުރި ވަޑައިގަތުމަށް ތައްޔާރުވެވަޑައިގަތެވެ. އަދި އަނބިންނާއި އެންމެހާ ދަރިން ޖަމަލުތަކުގެ މައްޗަށް އަރުވައި، މެސޮޕޮތާމިޔާއިން އެކަލޭގެފާނަށް ލިބިފައިވާ އެންމެހާ ކަންބަޅި ބަކަރިތަކާއި އަދި އެނޫންވެސް ތަކެތި އެކަލޭގެފާނުގެ ކުރީގައި ބަހައްޓަވައިގެން ކުރިއަށް ދެވޭ ގޮތުގެ މަތިން ޔަޢުޤޫބުގެފާނު ދަތުރަށް ފެއްޓެވިއެވެ. 19 އެވަގުތު ލަބާން ވީ އޭނާގެ ކަންބަޅި ތަކުގެ ކެހެރި ބޭލުމަށް ޓަކައި ސަހަރުން ބޭރުގައެވެ. އަދި ލަބާން ގޭގައި ނެތް ވަގުތު ބެލުމަށް ފަހު ރާޙީލް އެކަނބުލޭގެ ބައްޕަ ލަބާން، ގޭގައި އަޅުކަން ކުރަން ބަހައްޓަފައިހުރި ބުދު ތަކުގެ ތެރެއިން ބުދުތަކެއް އެކަނބުލޭގެއާއި އެކުގައި ގެންދިއުމަށް ވަގަށް ނަގައިފިއެވެ. 20 އަދި އެބައިމީހުން މަކަރުވެރިގޮތުގައި ސިއްރިއްޔާތުން ދަތުރަށް ތައްޔާރުވެ ލަބާންއަށް އެނގުމަކާ ނުލައި ފުރައިގެން ދިޔައެވެ. 21 ޔަޢުޤޫބުގެފާނު އެކަލޭގެފާނުގެ މިލްކުގައިވާ އެންމެހާ ތަކެއްޗާއިގެން ކުއްލިއަކަށް ދަތުރަށް ފެއްޓެވިއެވެ. އަދި ފުރާތު ކޯރު ހުރަސްކުރައްވައި ޖިލްޢާދުގެ ފަރުބަދަތަކާ ދިމާއަށް ދަތުރު ކުރައްވައި ކުރިއަށް ވަޑައިގެންނެވިއެވެ.\nލަބާން ޔަޢުޤޫބުގެފާނު ހޯދުން\n22 ޔަޢުޤޫބުގެފާނު ފިއްލަވާ ވަޑައިގެންނެވިކަން މީހެއްގެފަރާތުން ލަބާންއަށް އެނގުނީ އޭގެ ތިންދުވަސް ފަހުންނެވެ. 23 އެހެންވީމާ، ލަބާން އޭނާގެ ގާތްތިމާގެ މީހުން އެއްކޮށް އެ ހޫނުކަންމަތީގައި ޔަޢުޤޫބުގެފާނު އަތުލައިގަތުމަށް ތައްޔާރުވެ ދަތުރަށް ފެށިއެވެ. އަދި އޭގެ ހަތްދުވަސް ފަހުން ޖިލްޢާދުގެ ފަރުބަދަތަކުގެ ތެރޭގައި ޔަޢުޤޫބުގެފާނު ވަނިކޮށް އެބައިމީހުންނަށް އެކަލޭގެފާނު ހުންނެވި ތަނަށް ދެވުނެވެ. 24 ނަމަވެސް އެރޭ ލަބާންއަށް ހުވަފެނުގައި މާތްﷲ މިފަދައިން ވަޙީކުރައްވައި އިންޒާރު ދެއްވިއެވެ. ”ޔަޢުޤޫބާ ކަލޭ މުޚާތަބު ކުރާއިރު ސަމާލުވޭ! އެއްވެސް ގޮތަކުން ޔަޢުޤޫބަށް އަނިޔާވެރިނުވާތި.“\n25 ޔަޢުޤޫބުގެފާނު ފޭލިގެ ޖެއްސެވީ ޖިލްޢާދުގެ ފަރުބަދަތަކުގެ މަތީގައެވެ. އަދި ލަބާން ވެސް ޖިލްޢާދުގެ ފަރުބަދަތަކާއި ކައިރީގައި އޭނާގެ ގާތްތިމާގެ މީހުންނާއެކު ފޭލިގެ ޖެހިއެވެ. 26 ލަބާން ޔަޢުޤޫބުގެފާނުގެ އަރިހަށް އައިސް މިފަދައިން ދެންނެވިއެވެ. ”ތިބާ އަހަރެންނަށް މަކަރު ތިޔަހެދީ ކީއްވެ؟ އަދި ހަނގުރާމައިގައި އަސީރު ކުރެވޭ އަންހެނުން ފަދައިން އަހަރެންގެ އަންހެންދަރިން އަސީރު ކޮށްގެން ތިޔަ ގެންދަނީ ކީއްވެ؟ 27 އަހަރެންނަށް ޚަބަރު ނުކޮށް ތިބާ ފިލައިގެން ތިޔަ އައީ ކީއްވެ؟ ތިބާ އަހަރެންގެ ގާތު ދިއުމަށް އެދުނުނަމަ، ތިބާގެ މަގުގައި ކުރިއަށް ދިއުމަށް އަހަރެން އެދޭނީ ވަލަދާށަ* ”ވަލަދާށަ“ މިއީ އިނގިރޭސި ބަހުގައި ބޭނުންކުރާ ”ހާރޕް“އަށް ދިވެހި ބަހުގައި ބޭނުން ކުރަމުން އައި ބޯދާ ބަހެކެވެ. އާއި ތާރައިގެ މިޔުޒިކުން ލަވަކިޔައި އުފާފާޅުކުރުމާއެކު. 28 އަހަރެންގެ ކާފަދަރިންނާއި އަންހެން ދަރިންނަށް ވަދާޢުގެ ބޮސްދިނުމުގެ ފުރުސަތުވެސް އަހަރެންނަށް ތިބާ ނުދިނީމު. ޙަޤީޤަތުގައި ތިޔަކުރީ ވަރަށް ތާކުންތާކު ނުޖެހޭ މޮޔަ ކަމެއް. 29 އަހަރެންނަށް ފަސޭހަކަމާއެކު ތިބާގެ މައްޗަށް އަނިޔާވެރި ވެވިދާނެ. ނަމަވެސް ތިބާގެ ބަފައިކަލުން އަޅުކަންކުރައްވާ ކަލާނގެ، މާތްﷲ އަހަރެންނަށް އިންޒާރު ކުރެއްވީ ތިބާއަށް އެއްވެސް ގޮތަކުން އަނިޔާވެރި ނުވުމަށާއި ވަޢުދެއް ކުރުވައި ބިރުދައްކައި ނުހެދުމަށް. 30 ތިބާގެ ބަފައިކަލުންގެ އަރިހަށް ރަށަށް ދިއުމުގެ ޝައުގުވެރިކަން ތިބާގެ ހިތުގައިވާ މިންވަރު އަހަރެން ދަންނަމު. ނަމަވެސް ތިބާ އަހަރެންގެ ކަލާނގެތައް ވަގަން ނެގީ ކީއްވެ؟“\n31 ޔަޢުޤޫބުގެފާނު ޖަވާބުގައި ވިދާޅުވިއެވެ. ”އަހަރެން ތިބާއަށް ސިއްރިއްޔާތުގައި ފިލައިގެން ދާންޖެހުނު ސަބަބަކީ ތިބާގެ އަންހެންދަރިން އަހަރެންނާއި އެކުގައި ދިޔުމަށް ތިބާ އިންކާރު ކޮށްފާނޭ ކަމުގެ ބިރު އަހަރެންނަށް ހީވުމުން. 32 ނަމަވެސް މިތަނުގައިވީ އެންމެތަކުންގެ ތެރެއިން އެއްވެސް ފަރާތެއްގެ އަތުން ތިބާގެ ގޭގައި ބެހެއްޓިފައިހުރި ތިބާގެ ކަލާނގެ ތައް ފެނިއްޖެނަމަ އެމީހަކަށް މަރުގެ ޙުކުމް ޙައްޤުވާނެ! މިކަމުގައި މިތަނުގައި މިތިބަ އަހަރެމެންގެ ގާތްތިމާގެ ފަރާތްތައް ހެކިކުރަމު. އެންމެހާ ތަކެތި ބަލާ. އަދި ތިބާއަށް މިލްކުވެގެންވާ މުދަލެއްވާނަމަ އެ މުދަލެއް ތިބާ ގެންދޭ.“ މިހިނދު ރާޙީލް ލަބާންގެ ކަލާނގެތައް ވަގަށް ނެގިކަން ޔަޢުޤޫބުގެފާނަށް އެނގިވަޑައިގެންނެއް ނުވެއެވެ.\n33 އެއަށް ފަހު ޔަޢުޤޫބުގެފާނު ޖައްސަވާފައިވާ ފޭލިގެ ތަކުގެ ތެރެއިން ތަފާތު ފޭލިގެތައް ލަބާން ބަލައި ހޯދަންފެށިއެވެ. އެގޮތުން އެންމެ ފުރަތަމައަށް އޭނާ ބަލައި ހޯދީ ޔަޢުޤޫބުގެފާނު ހުންނެވި ފޭލިގެކޮޅެވެ. އެއަށް ފަހު ލައިއާ އާއި ޔަޢުޤޫބުގެފާނުގެ ޖާރިޔާއިން ތިބި ފޭލިގެ ހޯދިއެވެ. ނަމަވެސް މިއިން އެއްވެސް ފޭލިގެ އަކުން ލަބާންއަށް އޭނާގެ ކަލާނގެތަކެއް ނުފެނުނެވެ. އެންމެފަހުން ރާޙީލްގެ ފޭލިގެ ބަލައިހޯދުމަށް އޭނާ އެ ފޭލިގެއަށް ދިޔައެވެ. 34 ރާޙީލްގެ ފޭލިގެއަށް ލަބާން އައުމުގެ ކުރިން އެތަކެތި ނަގައި އެތާ އޮތް ޖަމަލުއަސްދާނު ގޮނޑިއެއް ދަށުގައި ކޮތަޅަކަށްލައި ފޮރުވުމަށް ފަހު އޭގެ މައްޗަށް އަރައި ރާޙީލް އިށީނދެ އިނެވެ. ލަބާން މުޅި އެ ފޭލިގެތެރެ ބަލައި ހޯދުމުންވެސް އޭނާގެ ކަލާނގެތަކެއް ނުފެނުނެވެ. 35 އެހިނދު ރާޙީލް އެކަނބުލޭގެ ބައްޕަ ލަބާންއަށް ބުންޏެވެ. ”އަހަރެން މިވަނީ ބައްޕަގެ ކުރިމަތީގައި ކޮޅަށް ހުރެވޭފަދަ ޙާލަތެއްގަ އެނޫން. މިކަމާ ބައްޕަ އަހަރެންދެކެ ރުޅި ނާންނާތި. މި ދުވަސްވަރަކީ އަހަރެންގެ ޙައިޟުގެ ދުވަސްވަރު.“ އެގޮތުގެމަތިން ލަބާން އެ ހުރިހާ ފޭލިގެތަކެއް ބަލައި ހޯދިއެވެ. ނަމަވެސް އޭނާގެ ކަލާނގެތަކެއް ނުފެނުނެވެ.\n36 ލަބާންގެ މިޢަމަލުތަކާމެދު ޔަޢުޤޫބުގެފާނު ކޯފާވެ ވަޑައިގަންނަވާ މިފަދައިން ޝަކުވާކުރެއްވިއެވެ. ”އަހަރެން ޖަރީމާއެއް ނޫނީ ތިބާއާއި މެދު އަހަރެން ފާފަވެރި ޢަމަލެއް ހިންގީތަ! މުޖުރިމަކު ހޯދަން އަންނަފަދައިން އަހަރެންގެ ފަސްފަހަތުން ތިޔަ އައީ ކީއްވެ؟ 37 އަހަރެންގެ މިލްކުގައި ވާނަމަ ވާހައި ތަކެއްޗެއް ތިބާ ހޯދައިފި. އެ ތަކެތީގެ ތެރެއިން ތިބާގެ އެއްޗެއް ފެނުނުތަ؟ ތިބާގެ އެއްޗެއް އަހަރެންގެ މުދަލުގެ ތެރޭގައިވާނަމަ މިތާނގައި ތިބި އަހަރެމެން ދެމީހުންގެ ގާތް ތިމާގެ މީހުންގެ ކުރިމަތީގައި ނެރެ ހާމަ ކޮށްދީ. އޭރުން އަހަރެމެން ދެމީހުންގެ ތެރެއިން ތެދުހަދަނީ ކާކުތޯ އެމީހުން ނިންމާނެ.\n38 އަހަރެން ތިބާއަށް ޚިދުމަތް ކޮށްދިން މިދިޔަ ވިހި އަހުރު ދުވަހުގައި ތިބާގެ ކަންބަޅިބަކަރިތަކާމެދު ފަރުވާތެރިވެ އެދެވޭ ގޮތުގައި އެތަކެތި ބަލަހައްޓައިދީފައި ވާނެ. އެއެއްޗެހި ސިއްހަތު ރަނގަޅު ދަރިންތައް ވިހޭ. އަދި އަހަރެންގެ ކާނާއަށް އެތަކެތީގެ ތެރެއިން ޅަކަންބަޅިއެއް ކަތިލައި އަދި އޭގެ މަސް ބޭނުންކޮށްފައި ވެސް ނުވާނެ. 39 ތިބާގެ ޖަނަވާރަކަށް ވަލުޖަނަވާރެއް ޙަމަލާދީ މަރާލެވުނު ކޮންމެ ފަހަރަކު އެ މަރުވި ޖަނަވާރެއް ތިބާއަށް ދައްކާފައެއް ނުވާނެ. ނަމަވެސް އެކަމުގެ ގެއްލުން އަހަރެން ތިބާއަށް ފޫބައްދާދީފައިވާނެ. ދުވާލުގައި ނޫނީ އަދި ރޭގަނޑުގައި ވިޔަސް ތިބާގެ ޖަނަވާރު ތަކުގެ ތެރެއިން ޖަނަވާރެއް މީހަކު ވަގަށްނެގި ކަމުގައި ވިޔަސް އޭގެ ފުރިހަމަ އަގު އަހަރެންގެ އަތުން ތިބާ އަތުލީމު. 40 ދުވާލުގެ ގަދަ ހޫނާއި ރޭގަނޑުގެ ފިނީގައި ނިދިން މަޙުރޫމުވެ ހުރެ އެތަކެއް ވޭން އަހަރެން އުފުލީމު. 41 މިފަދަ އަޅުވެތި ގޮތެއްގައި ވިހިއަހަރު ތިބާއަށް ޚިދުމަތް ކޮށްދީފީމު. ތިބާގެ ދެ އަންހެން ދަރިން ޙާސިލުކުރުމުގައި އޭގެތެރެއިން ސާދައަހަރު ހޭދަކޮށް އަދި އޭގެ އިތުރުން ތިބާގެ އަތުން މި ކަންބަޅިބަކަރިތައް ލިބިގަތުމަށް ޓަކައި ހަ އަހަރު ދުވަސް ހޭދަކުރީމު. އަދި މި މުއްދަތުގައި ތިބާ އަހަރެންގެ އުޖޫރައަށް ދިހަ ފަހަރު ބަދަލު ގެނައި! 42 ނަމަވެސް އަހަރެންގެ ކާފަ އިބްރާހީމްގެފާނާއި އަހަރެންގެ ބައްޕަ އިސްޙާޤުގެފާނު ބިރުފުޅުގަންނަ ކަލާނގެ މާތްﷲ އަހަންނާއެކުގައި ނުވާނަމަ ތިބާ އަހަރެން ފޮނުވާލާނީ ހުސްއަތާ. ނަމަވެސް މާތްﷲ އަހަރެން ކުރި ބުރަ މަސައްކަތާއި ތިބާގެ އަނިޔާވެރިކަން ބައްލަވާވޮޑިގެންނެވި. ތިބާއަށް ރޭ ފެނުނު ހުވަފެނުގައި އެކަލާނގެ ތިބާގެ ނުބައިކަން އަންގަވައިދެއްވީ އެހެންވެ.“\nޔަޢުޤޫބުގެފާނާއި ލަބާންގެ އެއްބަސްވުން\n43 ލަބާން ޔަޢުޤޫބުގެފާނަށް ޖަވާބުދިނެވެ. ”ލައިއާ އާއި ރާޙީލް އަކީ އަހަރެންގެ ދެ އަންހެންދަރިން. އަދި އެ ދެ ކަނބުލޭގެއަށް ލިބިފައިވާ ދަރިންނަކީ އަހަރެންގެ ކާފަދަރިން. އަދި މި އެންމެހާ ކަންބަޅި ބަކަރި ތަކަކީވެސް އަހަރެންގެ ތަކެތި. ޙަޤީޤަތަކީ މިތަނުގައި ތިބާއަށް ފެންނަފަށުގައިވާ އެންމެހާ ތަކެއްޗަކީ އަހަރެންގެ ތަކެތިކަން. ނަމަވެސް އަހަރެންގެ ދެ އަންހެން ދަރިންނާއި އަދި އަހަރެންގެ ކާފަދަރިން ހުއްޓުވުމަށް ޓަކައި އަހަރެންނަށް ކުރެވޭނޭ އެއްވެސް ކަމެއްނެތް. 44 ވީމާ، ތިބާ އާއި އަހަރެންނާއި ދެމެދުގައި ސުލްޙައިގެ މުޢާހަދާއަކަށް އައުން އަހަރެން އެދެމު. އަދި މި މުޢާހަދާގެ ޝަރުތުތައް މާތްﷲ ހެކިވަނިވި ގޮތުން ދެފަރާތުން ކުރުމަށް އެއްބަސްވަމު.“\n45 އެގޮތުން ޔަޢުޤޫބުގެފާނު ހިލައެއް ގެންނަވައި އެތަނުގައި އެ ހިލަ ތަނބެއްހެން ކޮޅަށް ޖެއްސެވިއެވެ. 46 އަދި އެ އެހިލައިގެ ބުޑަށް އިތުރަށް ހިލަ އެޅުމަށް އެތަނުގައި ތިބި އެކަލޭގެފާނުގެ ގާތްތިމާގެ މީހުންނަށް އެންގެވިއެވެ. އެއަށް ފަހު ލަބާން އާއި ޔަޢުޤޫބުގެފާނު އެ ހިލައިގެ ކައިރީގައި ތިބެ ކައިބޮއި ހެދިއެވެ. 47 އަދި ލަބާން އޭނާގެ ބަސްކަމުގައިވާ އަރަމައިކް ބަހުން އެތަނަށް ”ޔަޖަރް ސަހްދޫޘާ“ ގެ ނަމުން ނަންދިނެވެ. އަދި ޔަޢުޤޫބުގެފާނުގެ ބަސްފުޅު ކަމުގައިވާ ޢިބްރާނީ ބަހުން އެތަނަށް ”ޖަލްޢީދު“ ގެ ނަމުން ނަން ދެއްވިއެވެ.† އަރަމައިކް ބަހުން ”ޖެގަރު ސަހާދުއްތާ“ ގެ މާނައަކީ ”އަހަރެމެންނަށް ހަނދާންކޮށްދޭ ހިލަފުނި“ އެވެ. އަދި ޢިބްރާނީ ބަހުން ”ޖަލްޢީދު“ ގެ މާނައަކީވެސް ”އަހަރެމެންނަށް ހަނދާންކޮށްދޭ ހިލަފުނި“ މެއެވެ.\n48 އެއަށް ފަހު ލަބާން ޔަޢުޤޫބުގެފާނަށް ދެންނެވިއެވެ. ”އަހަރެމެން މިއަދު އެއްބަސްވި ސުލްޙައިގެ މުޢާހަދާގެ މަތިން މި ހިލަފުނި އަހަރެމެންނަށް ހަނދާންކޮށްދޭނެ“ މިތަނަށް ޖަލްޢީދު ގެނަމުން ނަންދެވުނީ މިހެންވެއެވެ. 49 އަދި ލަބާން މިފަދައިން ބުނިވެސް މެއެވެ. ”މި ހިލަފުނި މާނަކޮށްދެނީ އަހަރެމެން ދެމީހުން އެކަކު އަނެކަކަށް ވަކިވެގެން ދިޔަކަމުގައިވިއަސް މި ސުލްޙައިގެ މުޢާހަދާއަށް މާތްރަސްކަލާނގެ ބައްލަވާ ވޮޑިގެންވާނެކަން.“ މިތަނަށް ”މިޞްފާތު“ އޭ ވެސް ކިޔައެވެ.‡ ”މިޒްޕާހު“ގެ މާނައަކީ ”ބަލަހައްޓައިދޭ ބުރުޒު“އެވެ 50 ލަބާންގެ ވާހަކަ ކުރިއަށް ގެންދިޔައެވެ. ”ތިބާ އަހަރެންގެ ދެ އަންހެން ދަރިންނަށް އިހާނެތިކޮށް ހިތައި އެހެން އަންހެނަކާއި ކައިވެނި ކުރިޔަސް އަހަރެންނަކަށް ނޭނގޭނެ. ނަމަވެސް ހަނދާންކުރާތި، އަހަރެމެން ދެމީހުންނާއިމެދު ހެކިވަނިވި ގޮތުގައި މާތްﷲ ބައްލަވާވޮޑިގެންވާނެ! 51-52 މި ހިލަތަކާއި އަދި މި ހިލަ ތަނބަށް ބަލާ. މި ތަނބަކާއި ގާފުނި އަހަރެމެންނަށް ހަނދާންކޮށްދެނީ މި އިން ހުރަސްކޮށް ގޮސް އެކަކު އަނެކަކަށް އަނިޔާވެރި ނުވުމަށް. 53 އަހަރެންގެ ބައްޕަ ނާޙޫރުގެ ކަލާނގެ އަދި ތިބާގެ ކާފަ އިބްރާހީމްގެފާނުގެ ކަލާނގެ މާތްﷲ އަހަރެމެން ދެމީހުންގެ މެދުގައި އިންސާފު ކުރައްވާނެ.“\nއެހެންވެ، ޔަޢުޤޫބުގެފާނު އެކަލޭގެފާނުގެ ބަފައިކަލުން އިސްޙާޤުގެ ފާނު ބިރުފުޅުގަންނަ ކަލާނގެ މާތްﷲގެ ނަންފުޅުގައި ޢަހުދުކަށަވަރު ކުރެއްވިއެވެ. 54 އެއަށް ފަހު ޔަޢުޤޫބުގެފާނު އެތަނުގައިވީ ފަރުބަދައިގެ މަތީގައި މާތްރަސްކަލާނގެ ކިބަފުޅަށް ޖަނަވާރެއް ކަތިލައްވައި ޤުރުބާނުގެ ގޮތުގައި ހުށަހެޅުއްވިއެވެ. އަދި އެތަނުގައިވީ އެކަލޭގެފާނުގެ ގާތްތިމާގެ ފަރާތްތަކާއި އެނޫންވެސް މީހުންނަށް މި ޚާއްސަ ޤުރުބާނުގެ ޖާފަތަށް ދަޢުވަތު ދެއްވިއެވެ. އަދި އެ އެންމެތަކުން ކައިބޮއި ހެދުމަށް ފަހު އެ ފަރުބަދަ މަތީގައި ރޭ ކުރިއެވެ. 55 ޖެހިގެން އައި ދުވަހުގެ ވަރަށް ހެނދުނުގެ ވަގުތެއްގައި ލަބާން އޭނާގެ ދެ އަންހެން ދަރިންނާއި އަދި ކާފަ ދަރިންނަށް ބޮސްދީ ވަދާޢުގެ ސަލާމްކުރުމަށް ފަހު އޭނާގެ ސަހަރަށް ދިއުމަށް ފުރައިފިއެވެ.\n*31:27 ”ވަލަދާށަ“ މިއީ އިނގިރޭސި ބަހުގައި ބޭނުންކުރާ ”ހާރޕް“އަށް ދިވެހި ބަހުގައި ބޭނުން ކުރަމުން އައި ބޯދާ ބަހެކެވެ.\n†31:47 އަރަމައިކް ބަހުން ”ޖެގަރު ސަހާދުއްތާ“ ގެ މާނައަކީ ”އަހަރެމެންނަށް ހަނދާންކޮށްދޭ ހިލަފުނި“ އެވެ. އަދި ޢިބްރާނީ ބަހުން ”ޖަލްޢީދު“ ގެ މާނައަކީވެސް ”އަހަރެމެންނަށް ހަނދާންކޮށްދޭ ހިލަފުނި“ މެއެވެ.\n‡31:49 ”މިޒްޕާހު“ގެ މާނައަކީ ”ބަލަހައްޓައިދޭ ބުރުޒު“އެވެ


މެންބަރުންގެ ޚިޔާލު: ކޮމިޝަން ތަކަށް ބޮޑުވަނީ ކޮންކަމެއްބާ؟ – Maldivian Democratic Party\nމެންބަރުންގެ ޚިޔާލު: ކޮމިޝަން ތަކަށް ބޮޑުވަނީ ކޮންކަމެއްބާ؟\nމިގައުމުގައި މިހާރުވަނީ ތަފާތު ނަންނަމުގައި ކޮމިޝަންތައް އުފައްދާފައެވެ. ހިންދަމާނުލެވޭ ވަރުގެ ބޮޑެތި މުސާރަތައް ކޮމިޝަންތަކުގެ މެންބަރުންނަށް ދެވެމުންދާކަމީވެސް ހަގީގަތެކެވެ. ކަންމިހެން އޮތްއިރު މިކޮމިޝަންތައް އުފައްދާފައިވާ މަގުސަދުތައް އެބަ ހާސިލްވޭބާވައޭ މިއީ އުފެދޭ ސުވާލެކެވެ؟ ތަފާތު އެކި މައްސަލަ ތަކުގެ ސަބަބުން ކޮމިޝަން ތަކުގެ މަސައްކަތްތައް ކުރިއަށް ގެންދިއުމުގައި ހުރަސްތަކެއް އެބަހުރި ކަމުގައިވެސް ބައެއް ފަރާތްތަކުން ބުނަމުން ގެންދެއެވެ. ހަމައެހެންމެ އެކޮމިޝަންތައް އެކުލަވާލެވުނުއިރު ކޮމިޝަންތަކަށް މެންބަރުން އައްޔަންކުރި ރައްޔިތުންގެ މަޖިލީހުގެ މެޖޯރިޓީ ސަރުކާރާ އިދިކޮޅު ފަރާތްތަކުގެ އަތްމަތީގައި އޮތުމުން އެފަރާތްތަކުގެ މަސްލަހަތުތައް ދިފާއު ކުރާން ބަޔަކު މެނުވީ މަޖިލީހުން ބަލައިގެންފައި ނުވާކަމުގައި ދެކެވޭ ވާހަކަތަކެއްވެސް އެބަހުއްޓެވެ. ޚާއްސަކޮށް މިފަދަ ކޮމިޝަންތަކުން އެކިއެކި ކަންކަމުގައި ނިންމާ ނިންމުންތައް ހުންނަ ގޮތުން މިފަދަ ވާހަކަތަކަށް ބާރުލިބޭ ގޮތްވެސް ވޭމެއެވެ.\nދައުލަތުގެ އެންމެހައި ބާރުތައް ޒިންމާދާރު ކުރުވައި ގައުމުގެ މަސްލަހަތުތައް ދެމެހެއްޓުމަށް ކޮމިޝަންތަކުގެ ދައުރަކީ މުހިންމު ދައުރެއް ކަމުގައި ގަބޫލުކުރާހިނދު ، ކޮމިޝަންތަކުގެ ދައުރަކީ ހަމައެކަނި އިދިކޮޅު ފަރާތްތަކުގެ ދިފާއުގައި ބަސްބުނުން ކަމުގައި ވާނަމަ ގައުމުގެ މަސްލަހަތު މުޅީން ގެއްލި އޮޔާދިއުމަކީ ނުވެނުދާނެ ކަމެކޭ ދެންނެވޭކަށް ނެތެވެ. މިހާތަނަށް ރާއްޖޭގައި އުފެދުނު ކޮމިޝަން ތަކުގެ ތެރެއިން ހިއުމަން ރައިޓްސް ކޮމިޝަންގެ ކުރީގެ ދައުރަކީ ގިނަ ރައްޔިތުން ބަލައިގަތް ދައުރެއް ކަމުގައި ދަންނަވާން ޖެހެއެވެ. ސަރުކާރާ އަދި އާންމު ފަރާތްތައްވެސް ތަފާތުކުރުމެއްނެތި ބަސްބުނަމުން ގެންދިޔަ ދައުރެއް ކަމުގައި ބުނާންޖެހެއެވެ. އޭގެސަބަބުން ގައުމުގެ ހާލަތު ރަނގަޅުކުރުމުގައި އެކޮމިޝަންގެ ދައުރު ފުޅާވެ ދިޔަކަމުގައި ބުނެވިދާނެއެވެ.\nއިލެކްޝަން ކޮމިޝަންކީ މުހިންމު ދައުރެއް ފެށުނީއްސުރެ އަދާކުރަމުން ގެންދާ ކޮމިޝަންއަކަށް ވީއިރު ބައެއް ފަހަރަށް ގާނޫނީ ހުސްކަމެއްގެ ތެރެއަށް އެކޮމިޝަން ފުރޮޅި، ވެއްޓިގެންގޮސް ފައިބިނދިފައި ވަނިކޮށް ވަނީ ފެނިފައެވެ. މިސާލަކަށް ސިޔާސީ ހަރަކާތްތައް އެންމެ އެދެވޭ ގޮތުގައި ހިންގަމުން ނުގެންދާ އަދި ، ތިންހާސްމީހުން ހަމަނުވާ ޕާޓީތަކަށް ދައުލަތުގެ ބަޖެޓުން ފައިސާ ދޫނުކޮށް ހިފެހެއްޓުމަށް އެކޮމިޝަނުން ކުރި މަސައްކަތްތަކަށްވަނީ ކޯޓުތަކުން ހުރަސް އަޅާފައެވެ. ސިޔާސީ ޕާޓީތައް ރެގިއުލޭޓުކޮށް ބެލެހެއްޓުމުގެ ޒިންމާ އެކޮމިޝަނާއި ހަވާލުކޮށް ފައިވަނީ ” މޮހޮނަށް އޮޑިދިން ގޮތަށް ” ކަމުގައި މާނަކުރާން ޖެހޭފަދަ ނިންމުމެއް އެވަނީ ނިންމާފައެވެ. ދެމީހުން ހަމަވިޔަސް ސިޔާސީ ޕާޓީއެއް އުވާލުމުގެ ބާރެއްވެސް އެކޮމިޝަނަކަށް ނެތެވެ. ޖެހޭނީ ހަމަ ފައިސާދީދީ ، ސިޔާސީ ޕާޓީތަކުގެ ގާނޫނެއް ފާސްވަންދެން ތިބޭށެވެ. ދުނިޔެ ދިގިއްޔާ ދިގުކޮށް ސިޔާސީ ފަރާތްތަކުން މަޖިލީހުގައި ތުނބުލައި ވީދަމުން ގެންދާ ބިލު ނިމޭނީ ކޮންއިރަކުން ކަމެއް ނިމޭއިރު އޮންނާނީ ކޮންގޮތަކަށް ކަމެއްވެސް ބުނާންއިނގޭ މީހަކު ނޫޅެއެވެ. ކައުންސިލަކުން މެމްބަރަކު ހުސްވީމައި ހަދާނެ ގޮތެއްވެސް މިއޮތީ ނޭނގިފައެވެ. މަޖިލީހުގެ ގޮނޑިއެއް ހުސްވަނީ ކިހިނެއްކަމެއް ނޭނގެއެވެ. އިސްތިއުނާފު ކުރުމުގެ މަރުހަލާ ނުނިމެނީސް މަޖިލީހުގެ ގޮނޑިއެއް ހުސްވެއްޖެ ކަމުގައި ބަލައިގެން އެކޮމިޝަނުން ބައި އިލެކްޝަނެއް ބާއްވައި ނިމޭފަހުން އެއްކަލަ ގޮނޑީގައި ކުރީން އިން މީހާ ޝަރީއަތުން މިންޖުވެއްޖެނަމަ އެމީހާގެ އަނބިދަރީންނާއި އެކޮމިޝަނުގެ މެންބަރުންނާ ދެވާންޖެހޭނެ ކަމުގައިވެސް ކޯޓުއަމުރެއް ނެރެފާނެ ކަމުގެ ބިރުވެރިކަން އެބައޮތެވެ.\nފުލުހުންނަކީ އެންމެ މުހިންމު މުއައްސަސާ އެއްކަމުގައިވާއިރު ޕޮލިސް އިންޓަރގްރިޓީ ކޮމިޝަންއަކީ މުހިންމު ކޮމިޝަންއެކެވެ. ފުލުހުންނަކީ މުޅިގައުމުގެ އެތެރޭގެ މަސްލަހަތު ހިފެހެއްޓުމުގެ ޒިންމާ އާއިއެކު ރައްޔިތުން ކުށުގެ ވެށީން ސަލާމަތް ކޮށްދިނުމަށްވެސް ޒިންމާ އަދާކުރާ ބައެކެވެ. ގައުމުގެ ކޮންމެ ދިމާލެއްގައި ކޮންމެ ހަމަނުޖެހުމެއް ހިނގިޔަސް އެތަނެއްގައި ހަރަކާތްތެރިވާން ޖެހެނީ ފުލުހުންނަށެވެ. ހުރިހައި މީހުންގެ ހުރިހައި ހަމަލާއެއް ރައްދުވަނީ އެވެރީންނަށެވެ. ކޮންމެ ކަމެއް ކުރާއިރުވެސް ސިޔާސީ ފަރާތްތަކުން އެންމެއަވަހަށް ހޫނުފެން ޖަހާލާނީވެސް ފުލުހުންނަށެވެ. ހަމަނުޖެހުން ތަކުގައި ފުލުހުންނަށް ތަކުރާރުކޮށް ލިބެމުންދާ އަނިޔާތަކުގައި ފުލުހުން ހިމާޔަތް ކުރަނީ ކޮންބައެއް ހެއްޔެވެ؟ ހަމަނުޖެހުން ތަކުގެ ތެރޭގައި ފުލުހުންނާއި ކުރިމަތިވާ ހަމަލާތަކާއި ބޭރުން އަންނަ ސިޔާސީ ހަމަލާތަކުގެ ކުޑަބޮޑު މިން އެނގޭނީ ފުލުހެއްގެ ގޮތުގައި މަސައްކަތް ކޮށްލީމައެވެ. ފަހަރެއްގައި ފުލުހެއްގެ ގޮތުގައި އުޅެފައި އެކަމާ ދުރުވެގެން ހުރި މީހަކަށް މިއަދު އެކަން ވަޒަން ނުކުރެވިދާނެއެވެ. ހަމައެހެންމެ ދެއިރު ދެދަޅަޔަށް ފޭޝަލް ހަދާލައިގެން ބޮޑުގޮނޑިއެއްގައި ވެޑުވިގެން އިންނަ ޕޮލިސް އިންޓަރގްރިޓީ ކޮމިޝަންގެ މެންބަރަކަށް ފުލުހުން އެކުރިމަތިލާ ހާލަތު ނުވިސްނިދާނެއެވެ. އެކަމަކު ފުލުހުން ކުރާ ކޮންމެ ކަމަކާ ފިސާރި އިދިކޮޅަށް ބަސްބުނެލުމަކީ އެނަން ނުކިޔައި “ގިލިގިލި ކޮށްޓާ ކޮމެޓީއޭ” ކިޔާފައި ބޮޑުމުސާރަ ދީފައި ބަޔަކު ބޭތިއްބިޔަސް ކުރެވިދާނެ ކަމެކެވެ. ގަޔަކު އަޅާނެ ވަޔެއް އޮޔެއް ނޯންނާނެއެވެ. މަހުންމަހުން ބޮޑުމުސާރަ ލިބޭނެއެވެ. މުޅި ފުލުހުންގެ މުއައްސަސާ އެކުގައި ކުރަމުން ގެންދާ މިންނެތް މަސައްކަތްތަކަށާއި މިއަދުގެ ސިޔާސީ ވެށީގައި މިހުރި ހަލަބޮލިކަމުގައި ކޮންމެ ދުވަހަކު ފުލުހުން ގައުމަށްޓަކައި އެވަމުން ގެންދާ ގުރުބާނީއަށް ބަލާލުމެއްނެތި ހައެއްކަ މީހަކަށް މަޑުގޮނޑީގައި އިށީނދެ ތިބެގެން ބަޔާން ނެރުމަކީ ފަސޭހަ ކަމަކަށް ވެދާނެ ކަމެކެވެ. އަދި ކަމެއް ހިނގި ގޮތުގެ އެންމެ ފުރިހަމަ ތަހުގީގެއްވެސް ކުރުމަކާ ނުލައި ފުލުހުންގެ އަގުވަށްޓާލުމަށް ބަޔާންތައްވެސް ނެރެވިދާނެއެވެ. އެގެންދަނީ އެކަން ކުރަމުންނެވެ.\nމިއަދު ރާއްޖޭގައި މީހެއްގެ ދަރިއެއްގެ ބޮލުގައި ލަކުޑި ބެރިއަކުން ޖަހައި އެފަކީރު ޕެރަލައިޒު ކޮށްލީ ކުރީގެ ރައީސްގެ ގެއިން އޭނާގެ ދަރިއަކު ދިން ހަމަލާއަކުން ކަމުގައި ބަޔަކު ބުނާތީވެ އެކަން ފޮރުވުމަށް ބައެއް ކޮމިޝަންތަކުން އެގެންދަނީ ތަފާތު ބަޔާންތައްނެރެ ފަސްއަޅާ ފޮރުވާލަމުންނެވެ. ޝަރުއީ މަހުކަމާއެއްގެ ދޮށުގައި ބަޔަކު މުޒާހަރާއެއް ކުރާންފެށުމުން އެވަގުތު އެތަނުގައި އަމަލުކުރާނެގޮތް ބުނެދޭކަށް އެބުނާ ކޮމިޝަނެއް ނޯވެއެވެ. ޒިންމާ ނަގައިގެން ވެށިހިމާޔަތް ކުރުމުގައި ހަރަކާތްތެރިވަނީ ފުލުހުންނެވެ. ކޮމާންޑުކުރަނީ އެމީހުންނެވެ. އެމީހުންގެ ނިންމުމެއްގެ ސަބަބުން މައްސަލަ ހޫނުވެ ބައެއްގެ ފުރާނަ ގެއްލިގެން ދިޔަޔަސް އެއަކީ އެބުނާ ކޮމިޝަނަކުން ޒިންމާ އުފުލާނެ ކަމެއް ނޫނެވެ. މިހިސާބުގައި މިކަންކަން ތަކުރާރުވެ ފެންނާން ފެށުމުން މިއަދު ސުވާލު އުފެދެނީ މިވަގުތު ފުލުހުންގެ ކަންކަން ބަލައި ހޯދުމަށް އެއޮތް ކޮމިޝަންއަށް ބޮޑުވެގެން އެއުޅެނީ ފުލުހުން ކަންކުރި ގޮތް ހެއްޔެވެ؟ ނޫނީ އެމީހުންނަށް އެބޮޑުވަނީ އެމީހުންގެ މަސްލަހަތު އޮންނަ މީހަކުކުރި ކުށެއް ފަޅާއަރާފާނެތީ ހެއްޔެވެ؟ ހަމަގައިމުވެސް އަނިޔާލިބި މަރަށްދެމިދެމި އެއޮތް ކުއްޖާގެ ހައްގުގައި ބަހެއްބުނާނެ ކޮމިޝަނެއް ނެތެވެ


Aharen mikamun salaamaiy waanetha? - AO News\nއަހަރެން މިކަމުން ސަލާމަތް ވާނެތަ؟\nދުނިޔެއަކީ ވަގުތީ އާލަމެކެވެ. ދުނިޔޭގައި އުޅެމުން ދާއިރު އެކި ދުވަސްތަކުގައި ކުރިމަތިލާންޖެހެނީ އެކި ކަހަލަ ކަންތައްތަކާއެވެ. އުފަލާއި ހިތާމައެވެ. ލޯތްބާއި ނަފުރަތެވެ. އެއްބަޔަކީ ކަންތައްތަކާއި ހިތްވަރާއި ކެރުމާއި އެކު ކުރިމަތިލާ މީހުންނެވެ. އަނެއްބަޔަކީ ކަންތައްތަކާއި ކުރިމަތިލާން ޖެހިލުންވެ ލަދުގަންނަ މީހުންނެވެ. މިއީ ދުނިޔޭގެ އާދައެވެ. ދިރިއުޅުމުގައި އުފަލާއި އެކު ވަގުތު ހޭދަ ކުރުމަށް ކިތަންމެ ގިނަ ބައެއް ވަށައިގެން ތިބި ކަމުގައިވިއަސް އިތުރަށް ދިރިއުޅުމައިގެން ކުރިއަށް ނުދެވޭނޭ ހީވާ ފަހަރުވެސް ވަރަށް ގިނައިން އާދެއެވެ. ކަންތައް ކުރަން ފޫހިވެ އުއްމީދު ކެނޑިގެންދާ ހާލަތްތަކާއި ވެސް ކުރިމަތިވެއެވެ. މިއީ ގުދުރަތީ ގާނޫނެވެ. އިލާހީ ޤާނޫނުގެ ނިޔާ އެކި މީހުންނަށް ކަނޑައެޅިފައިވަނީ އެކި ގޮތަށެވެ.\nމި ލިޔުމުގެ ސުރުޙީއެއްގެ ގޮތުގައި ބަޔާންކޮށްފައި އެވާ “އަހަރެން މިކަމުން ސަލާމަތް ވާނެތަ؟” މިއީ އަޅުގަނޑުގެ ވަރަށް ގާތް އެކުވެރިއެއް ދުވާލެއްގެ މައްޗަށް އެތައް ފަހަރަކު އަޅުގަނޑާއި މިހާރު ކުރިމަތިކުރުވާ ސުވާލެކެވެ. ވީމާ މި ލިޔުމުގައި ކޮންމެވެސް ވަރަކަށް އެ އެކުވެރިޔާގެ ވާހަކަ ހިއްސާ ކޮށްލެވޭތޯ ބަލާނަމެވެ.\nހެލިފެލިވެ މަޖާކުރުމާއި އަބަދުވެސް ރަހުމަތްތެރިންނާއި އެއްކޮށް ވަގުތު ހޭދަކުރަމުން އައި އެކުވެރިޔާގެ ދިރިއުޅުން ބަދަލުވެގެން ދިޔައީ މަދު ދުވަސްކޮޅެއްގެ ތެރޭގައެވެ. ލޮޑު ނުވަތަ ކަންނެތް އުޅުމަކަށް މީހާގެ ދިރިއުޅުން ބަދަލުކޮށްލީ އެކި ކަހަލަ ބަލިތަކުން ފެންނަ އަލާމާތްތައް ފެންނަ ކަމަށް ފާހަގަކުރެވިގެންނެވެ. ގަވައިދުން ކަސްރަތު ކުރަމުން އައި އެކުވެރިޔާ އަބަދު ގޭތެރޭގައި އަރާމު ކުރަން ފެއްޓީ ހިތުގެ ވިންދު ޖަހާލެއް ބާރު ކަމާއި އަވަސް ކަމަށް ބުނެ އެކަމާއި ބިރުންނެވެ. އަބަދުވެސް އެކުވެރިޔާއަކީ އެއްކޮށް އުޅޭ އެހެން އެންމެނަށް ވުރެން ކަންތައްތަކާއި ބޮޑަށް ވިސްނާ ހަދާ މީހަކަށް ވުމުން އެއީ އޭނާ ކަމަކާއި މާބޮޑަށް ވިސްނަނީ ކަމަށް އެންމެނަށްވެސް ހީކުރެވުނެވެ. އެކި ގޮތް ގޮތަށް ސުވާލު ކުރުމުން ވެސް ވަކި މާބޮޑު ކަމަކަށް ނުވިސްނާ ކަމަށް އޭނާ ބުނުމުން ހިތުގެ ހާއްސަ ޑޮކްޓަރަކަށް ދެއްކުމަށް ލަފާ ދެވުނެވެ. ހިތުގެ އެކި ޓެސްޓުތައް ހަދާ އެއްވެސް ހިތުގެ ބައްޔެއް ނެތްކަން ފާހަގަ ކުރެވުމުން އޭނާގެ އެއްކަލަ މައްސަލަ އިތުރަށް ގޯސްވިއެވެ.\nއަމިއްލަ ނަފުސަށް އޭނާ ކުރަމުން އައި އިތުބާރަށް ވެސް ބޮޑެތި ބަދަލުތަކެއް އައެވެ. ހަށިގަނޑުގައި ހުރި ބައްޔެއް ނޭނގި ފަރުވާ ކުރާނީ ކިހިނެއްތޯ އޭނާ އަމިއްލައަށް ވިސްނަން ފެށިއެވެ. ނަތީޖާއެއްގެ ގޮތުން ހަށިގަނޑުން އިތުރު އެހެން އަލާމާތްތައްވެސް ފެންނަން ފެއްޓިއެވެ. މީހާ ރޭގަނޑުގެ އަރާމު ނިދިން މަހުރޫމުވިއެވެ. އެހެން މީހުންނަށް ނީވޭ އަޑުތައް އިވެން ފެށިއެވެ. ގައިގެ އެކި ގުނަވަންތަކުން ދިލަ ނަގަން ފެށިއެވެ. ބޮލުގައި ރިއްސާ ހަށިގަނޑުގައި ވައި ހެދި އޭގެ މައްސަލަ ބޮޑުވާން ފެށިއެވެ. ކާހިތް ކެނޑި ކެއުމާއި އެއްކޮށް ދުރުވިއެވެ. ކިތަންމެ ކުޑަ ކަމަކާއި މެދުވެސް އެންމެ ގޯސްކޮށް ވިސްނަން ފެށިއެވެ. ގެއިން ނިކުމެގެންދާ ކޮންމެ ފަހަރަކީ އާއިލާއާއި ބައްދަލުވާނެ އެންމެ ފަހު ފަހަރު ކަމަށް އޭނާ ހީކުރި އެތައް ދުވަހެއް މާޒީވެގެން ގޮސްފިއެވެ. ފެންވަރަން ހުރެ އެއީ އޭނާ ނިޔާވެގެން ހިނަވަނީ އޭ ހީކޮށްގެން ހުރި އެތައް ދުވަހެއްވެސް ފާއިތުވެއްޖެއެވެ. އެ އެކުވެރިޔާގެ ދިރިއުޅުމަށް އައި ބޮޑު ބަދަލު ފެނި އޭނާ ނަފުސާނީ ޑޮކްޓަރެއްގެ އެހީ ހޯދުމަށް ރައްޓެހިން އެދުނެވެ. ނަފުސާނީ ޑޮކްޓަރެއްގެ އެހީ ހޯދަން ފެށުމަކީ އޭނާގެ ބަލީގެ އަސްލުވެސް އޭނާ އަށް ހޯދަން ފެއްޓުނު ދަތުރެވެ.\nޑޮކްޓަރާއި ބައްދަލުވި ފުރަތަމަ ފަހަރު އޭނާ ޑޮކްޓަރަށް ތަފުސީލުކޮށް ވާގޮތް ކިޔައިދިނެވެ. ހެނދުނު ހޭލާއިރު މީހާގެ ސިކުނޑިން ވިސްނޭ ކަންތައް ގިނަ ކަމުން ހާސްވާ މިންވަރު ކިޔައިދިނެވެ. ދިރިއުޅުން މަތިން ފޫހިވެފައިވާ މިންވަރުވެސް ކިޔައިދިނެވެ. މީހުންނާއި ބައްދަލުކޮށް އެއްކޮށް އުޅުން މަތިން ފޫހިވުމާއި ކެއުމަށް އައިސްފައިވާ ބަދަލުތައްވެސް ކިޔައިދިނެވެ. އެ އެކުވެރިޔާގެ ވާހަކަތަކަށްފަހު އޭނާގެ މައްސަލައަކީ އެންޒައިޓީ ޑިސްއޯޑާ ކަމަށް ޑޮކްޓަރު ނިންމިއެވެ.\nގިނަ ސައިންސްވެރިން ފާހަގަކުރާ ގޮތުގައި އެންޒައިޓީއަކީ އެންމެން ވެސް ތަހައްމަލު ކުރާ އިހުސާސެކެވެ. އެކި މީހުން އެކި ކަންކަމުގައި މި އިހުސާސު ކުރަނީ އެކި ވަރަށެވެ. އެއްބަޔަކަށް މި އިހުސާސު ކުރެވޭ މިންވަރު އާންމުންނާއި ކުރިމަތިލައިގެން ވާހަކަ ދައްކާއިރު އިތުރުވާއިރު އަނެއް ބައެއްގެ މި އިހުސާސު ގޭގައި ކާން އިށީންނަ މޭޒުގެ ކަނުގައި މީހަކު ޖެހި އަނިޔާއެއް ވެދާނެތީ ގަންނަ ބިރާއިވެސް ގުޅިފައިވެއެވެ. މި އިހުސާސަކީ އޭގެ ޒާތުގައި އިންސާނުންނަށް ރައްކާތެރިކަން ފޯރުކޮށްދޭ އިހުސާސެކެވެ. އެންޒައިޓީ ޑިސްއޯޑާ އޭ ބުނެވެނީ މި ކުރެވޭ އިހުސާސު ނިސްބަތުން އިތުރުވެ އެ އިހުސާސުގެ ސަބަބުން މީހާގެ އާއްމު ދިރިއުޅުމަށް ނޭދެވޭ އަސަރުތަކެއް ކުރަން ފެށުމުންނެވެ.\nއެންޒައިޓީ ޑިސްއޯޑާ ސިއްހީ ދާއިރާގައި ދަރަޖަ ކޮށްފައިވަނީ ނަފުސާނީ ބައްޔެއްގެ ގޮތުގައެވެ. އެއީ ބަލީގެ ސަބަބުން މީހާގެ ނަފުސާނީ ދުޅަހެޔޮކަމަށް ނޭދެވޭ އަސަރުތަކެއް ކުރާތީއެވެ. މި ޑިސްއޯޑާގެ އާންމުކޮށް ފެންނަ ބައެެއް ވައްތަރުތަކުގެ ތެރޭގައި ހިމެނެނީ:\nޕެނިކް ޑިސްއޯޑާ: މި ޑިސްއޯޑާ ހުންނަ މީހުން ކުއްލިއަކަށް ވަރަށް ބޮޑަށް ބިރުގަނެ، ދާހިތްލައި މޭގައި ރިއްސާ އަދި މޭ ތެޅޭ ގޮތް ދިމާވެއެވެ. އަދި ބައެއް ފަހަރަށް ނޭވާ ނުލެވޭހެން ހީވެ، ހާސްވެ ހީވާނީ ހާޓް އެޓޭކެއް ޖެހެން އުޅޭހެނެވެ.\nސޯޝަލް އެންޒައެޓީ ޑިސްއޯޑާ: މި ޑިސްއޯޑާ ހުންނަ މީހުން އާއްމުންގެ ތެރޭގައި އުޅޭއިރު އެހެން މީހުން މަލާމާތް ކުރާހެން ހީވެ ލަދުގަނެ އެކަމާއި މާބޮޑަށް ވިސްނާ އަދި މީހުންގެ މަލާމަތާއި ފުރައްސާރަ ރައްދުވާހެން އިހްސާސް ވުމުގެ ސަބަބުން އެއްވެސް ކަމެއް ކުރަން ނުކެރި ހުރެއެވެ.\nސްޕެސިފިކް ފޯބިއާސް: މި ޑިސްއޯޑާ އަކީ ވަކި އެއްޗަކަށް ނުވަތަ ހާލަތަކަށް ހާއްސަކޮށް ގަންނަ ބިރަށް ކިޔާ ނަމެކެވެ. މިސާލަކަށް އުސްތަންތަނަށް އެރުން މަތިންދާބޯޓުގައި ދަތުރު ކުރުން ފަދަ ކަންކަން މީގައި ހިމެނެއެވެ. އަދި މި ފަދަ ބިރުތަކާއި ހެދި ކަންކަން ކުރުމުން މީހާ ފަސްޖެހި ދުރުވެގެން ދެއެވެ.\nޖެނެރަލައިޒްޑް އެންޒައިޓީ ޑިސްއޯޑާ: މިއީ އާދާޔާ ހިލާފަށް ބޭކަރު ކުދި ކުދި ކަންކަމާ މުޅި މީހާ ވިންސާ، ޓެންޝަނަށް ގޮސް އުޅުމުގެ ސަބަބުން ކުރިމަތިވާ ކަމެކެވެ.\nދިރާސާ ތަކުން ދައްކާ ގޮތުގައި މިހުރިހާ އެންޒައިޓީ ޑިސްއޯޑާއެއް ހުންނަ މީހުންގެ ކިބައިންވެސް ފެންނަނީ ވަރަށް އެއްކަހަލަ އަލާމާތްތަކެކެވެ. އެގޮތުން ހާސްވުމާއި ބިރުގަތުން، ނިދުމުގެ މައްސަލަތަކާއި ހަމަޖެހިލައިގެން ހިމޭނުން ނުހުރެވުމާއި ފިނިވުމާއި ދާހިއްލުމާއި އައްސިވުން އަދި އަތާއި ފައިތުރުތުރު އެޅުމާއި ނޭވާ ކުރުވުމާއި ހިތުގެ ތެޅުން އަވަސްވުމާއި އަނގައިގެ އެތެރެ ހިކުމާއި ހޮޑުލަވާހެން ހީވުން ހިމެނެއެވެ. މީގެ އިތުރުން ހަށިގަނޑުގެ ވަކި ގުނަވަންތަކަކަށް ފިނިވުމާއި ހަށިގަނޑުގެ އެކި ގުނަވަންތަކުން ދިލަ ނެގުމުގެ އިތުރުން އަވަހަށް ކަންތައްތައް މަތިން ފޫހިވުން ހިމެނެއެވެ.\nއެންޒައަޓީ ޑިސްއޯޑާއެއްގެ އަސްލު ސަބަބަކީ ކޮބައިކަން އަދިވެސް ވަނީ ސައިންސްވެރިންނަށް ނުހޯދިފައެވެ. އެހެން ނަމަވެސް އެހެން ނަފްސާނީ ބަލިތައް ފަދައިން މިއީ ސިކުނޑިއަށް އަންނަ ބަދަލުތަކާއި، ދިރިއުޅުމުގެ މާހައުލުގެ ސްޓްރެސް އަދި ޖީންސްގެ ސަބަބުން ދިމާވާ ކަމެއްކަމަށް ބައެއް ސައިންސްވެރިން ލަފާދެއެވެ. މައިގަނޑު ގޮތެއްގައި އެންޒައިޓީ ޑިސްއޯޑާ އިން ސަލާމަތްވުމަށް މީހާގެ ދިރިއުޅުމުގެ ވައްޓަފާޅިއަށް ކޮންމެވެސް ވަރެއްގެ ބަދަލުތަކެއް ގެންނަން ޖެހެއެވެ.\nކެއުންބުއިމުގައި އާންމުކޮށް ބޭނުންކޮށް އުޅޭ ކެފެއިން އަކީވެސް މީހާގެ މޫޑަށް ބަދަލު ގެނެސް އެންޒައިޓީ ޑިސްއޯޑާގެ އަލާމާތްތައް ގޯސްވުމުގެ ފުރުސަތު ބޮޑުކޮށްދޭ އެއްޗެކެވެ.\nމިގޮތުން ކެފެއިން ހުންނަ ކާބޯތަކެތި ކަމަށްވާ ކޮފީ އާއި ސަޔާއި ކޯލާ އާއި އެނާޖީ ޑްރިންކްސް އާއި ޗޮކުލޭޓާ ދުރުވުމަކީވެސް އަލާމާތްތައް ކޮންޓްރޯލު ކުރުމަށް ކުރެވިދާނެ ކަމެކެވެ. މީގެ އިތުރުން މީހާ ސްޓްރެސްވާ މިންވަރު ދައްކުރުމަށް ސިކުނޑީގެ ކެމިކަލް ރިލީޒް ކުރުމަށް އަދި މީހާގެ މޫޑު ހަމަޖެއްސުމަށް ގަވައިދުން ކަސްރަތު ކުރެވިދާނެއެވެ. ހަށިގަނޑަށް ބޭނުންވާ ވަރަށް އަރާމު ހޯދުމާއި ނިދުމަކީވެސް ބަލިން ރައްކާތެރިވުމަށް ކުރެވިދާނެ ކަމެކެވެ. މީގެ އިތުރުން ބަލީގެ އަލާމާތެއް ފެންނަ ނަމަ ވީހާވެސް އަވަހަކަށް ޑޮކްޓަރެއްގެ ލަފާ ހޯދުމާއި ސައިކޯތެރަޕީ އަކީވެސް ބަލިން ސަލާމަތްވުމަށް ކުރެވިދާނެ ކަންތައްތަކެވެ.\nލޯބިވާ އެކުވެރިޔާއެވެ. އަބަދުވެސް ތިބާ އަކީ ވަރަށް އަވަހަށް ކަންކަމާއި ހާސްވާ މީހެއްކަމަށް އަމިއްލައަށް ބުނާތީ އަޑުއަހަމެވެ. އެކަން ހުއްޓާލާށެވެ. އަމިއްލަ ނަފުސު އެގޮތަށް ލޭބަލް ކުރުން ހުއްޓާލާށެވެ. އެންޒައިޓީ ޑިސްއޯޑާއަކީ ކުރިން ފާހަގަކޮށްލިހެން ކުރެވޭ އިހުސާސެކެވެ. އެއީ ތިބާގެ އަމިއްލަ މިޒާޖެއް ނޫނެވެ. ނޫނީ ތިބާގެ ނަފުސުގެ ބައެއްވެސް ނޫނެވެ. އެއީ ބައެއް ފަހަރު ތިބާއަށް ވާ ގޮތެކެވެ. އެއީ އެހެން އިހުސާސުތަކެކޭ އެއްފަދައިން އެހެން ވުމަށް ފަހުން ހަށިގަނޑުން ނިކުމެގެންދާ އިހުސާސެކެވެ. އެއީ ތިބާގެ ކާމިޔާބީއާއި އުފަލާއި ކަންކަން ހާސިލުކުރުމަށް ހުރަސް އަޅައި އޭގެ ތެރެއަށް ތިބާ ގަންބުވާލަން ބޭރުން އަންނަ ބާރެއްކަމަށް ދަނެގަންނާށެވެ.\nހިތްވަރުގަދަ އެކުވެރިޔާއެވެ. އެންޒައިޓީ އާއި ދެކޮޅަށް ކާމިޔާބު ހޯދި ވަގުތުތައް ހަނދާން ކުރާށެވެ. އަދި އެ އެންޒައިޓީ ހަށިގަނޑުން ބޭރަށް ނެރެ ދުރުކޮށްލާތަން ހިޔާލުގެ މައްޗަށް ގެންނާށެވެ. ނޫނީ ފުން ނޭވާލައި އެންޒައިޓީ މައިތިރިކުރުމަށް ހަމަޖެހިލާށެވެ. ތިބާއަށް ހަމަ އެކަނި އޮތް މަގަކީ އެންޒައިޓީއާއި އެކު ގެނބި އަރަގުވުން ނޫންކަން ގަބޫލުކުރާށެވެ. ތިކަމުން ސަލާމަތްވެ އުފަލާއި އެކު ކުރިން އުޅުނު ހެން އުޅެވެން އެބައޮތެވެ. އެންޒައިޓީއަކީ ދުރުން، ބޭރުން އަންނަ އެއްޗެކެވެ. އެއާއި ދެކޮޅަށް ތެދުވެ ކެރުމާއި އެެއްކޮށް ކުރިމަތިލުމަކީ ތި އެކުވެރިޔާއަށް އޮތް ޗޮއިސް އެކެވެ. ވީމާ ހިތްވަރާއި އެއްކޮށް ތިކަމަށް ކުރިމަތިލާށެވެ.\nއަބަދުވެސް އެންމެ ހެޔޮއެދޭ އެކުވެރިޔާއެވެ. ފަސް ވަގުތު ފަސް ނަމާދު ބަރާބަރަށް ފަރުވާކުޑަ ނުކޮށް ކުރުމަކީ ދިރިއުޅުމުގައި އަހަރެމެން ކުރިމަތިލާން ޖެހޭ ކަންތައްތަކުން ފަސޭހައިން ކުރި ހޯދެން އޮތް މަގެކެވެ. ހަމަޔަގީނުންވެސް، އެންމެ އޯގާވެރިވަންތަ އިލާހު އަހަރެމެންގެ ހާލަތު ދެނެވޮޑިގެންވާނެއެވެ. އެއްވެސް އިންސާނަކަށް، އޭނާއަށް ނުއުފުލޭނެ ވަރުގެ ބުރައެއް ނުޖައްސަވާނެއެވެ. އެހެންކަމުން، ދިމާވާ ހުރިހާ މައްސަލަތަކާއި އަދި އިމްތިހާނުތަކާއި ކެރިގެން ކުރިމަތިލައި، ހެއްދެވި މާތް އިލާޙަށް އިތުބާރު ކުރާށެވެ. ކޮންމެ ކަމެއްވެސް ވާނީ ރަނގަޅަކަށް ކަން ވިސްނައި ގަދަ ކީރިތިވަންތަ އިލާހުގެ ނިޔާފުޅަށް ރުހޭށެވެ. ތިބާއާއި އެކު ތިބާގެ ލޯބިވާ އާއިލާއާއި ގާތް އެކުވެރިން އަބަދުވެސް ވާނެއެވެ.\nނަފްސާނީ ބަލިއެންޒައިޓީ ޑިސްއޯޑާ\nނަފްސާނީ ބަލިތަކުން އަރައިގަތުމަށް މުޅި މުޖުތަމަޢުގެ އަޅައިލުމާއި އެހީތެރިކަން ބޭނުންވޭ: ރައީސް\nއެތައް ބައްޔަކާއި ހަނގުރާމަ ކުރަމުންދާ ޝުޖާޢު:ބޭނުންވަނީ އެހީގެ އަތެއް\nހާސްވެ ކަންބޮޑު ވުމަށް މެދުވެރިވާ ބައެއް ސަބަބުތަކާއި އެކަމުގެ ހައްލު


27 Dhuvahah Malaysia Furabandhu Kohffi - Vaguthu\nކޮވިޑް-19އާ ގުޅިގެން ފިޔަވަޅުތައް ވަރުގަދަ ކުރުމުގެ ގޮތުން ބުދަ ދުވަހުން ފެށިގެން 27 ދުވަހުގެ މުއްދަތަކަށް މެލޭޝިއާ ފުރަބަންދު ކޮށްފިއެވެ.\nއެގައުމުގެ ސަރުކާރުން ބުނެފައިވަނީ ގައުމު ފުރަބަންދު ކުރީ ކޮވިޑްގެ ވޭދަނަތައް އިތުރުވަމުން ދާތީ ކަމަށެވެ. މެލޭޝިއާގެ ބޮޑުވަޒީރު މުހިއްދީން ޔާސީން ވިދާޅުވީ އެގައުމުން ދުވާލެއްގެ މައްޗަށް މިހާރު 4،000 އާއި ގާތްކުރާ އަދަދަކަށް މީހުން ކޮވިޑަށް ފައްސި ވަމުންދާ ކަމަށެވެ. އެއާއި އެކު އެގައުމުން މިހާތަނަށް ކޮވިޑު ޖެހި ބަލިން ރަނގަޅު ނުވެ ތިބި މީހުންގެ އަދަދު ވަނީ 37,396 އަށް އަރާފައެވެ.\nކޮވިޑުގެ ތިންވަނަ ރާޅާއި އެކު ގައުމުން ގިނަ ބަޔަކު ކޮވިޑަށް ފައްސިވާން ފެށުމުން ބޮޑުވަޒީރު ނިންމެވީ ގައުމު ފުރަބަންދަކަށް ދާށެވެ. ޔާސީން ވިދާޅުވީ މި ނިންމުމަކީ ގައުމުގެ ސެކިއުރިޓީ ކައުންސިލާއި މަޝްވަރާ ކުރުމަށް ފަހު ނިންމާފައިވާ ނިންމުމެއް ކަމަށެވެ. މިހާރު މެލޭޝިއާގައި ވަނީ ސިއްހީ ކުއްލި ނުރައްކަލުގެ ހާލަތު އިއުލާން ކޮށްފައެވެ.\nކޮވިޑުގެ އެކި ވައްތަރުތައް މެލޭޝިއާގައި ފެތުރެމުން ދިއުމާއި އެކު ދުވާލެއްގެ މައްޗަށް ގިނަ ބަޔަކު ކޮވިޑަށް ފައްސިވެއެވެ. މި ދަނޑިވަޅުގައި ސިއްހީ ހާލަތު ދަށަށް ދާކަމަށް ޔާސީން ވިދާޅުވިއެވެ.\nމެލޭޝިއާ ފުރަބަންދު ކުރަން ނިންމާފައިވަނީ މޭ މަހުގެ 12 ވަނަ ދުވަހުން ފެށިގެން ޖޫން މަހުގެ7ވަނަ ދުވަހުގެ ނިޔަލަށެވެ.\nމެލޭޝިއާގެ ހެލްތް މިނިސްޓްރީގެ ތަފާސް ހިސާބުތަކަށް ބަލާއިރު ވޭތުވެ ދިޔަ 24 ގަޑި އިރުގެ ތެރޭގައި އެގައުމުން 3,807 މީހަކު ކޮވިޑަށް ފައްސި ވެފައިވެއެވެ. މިހާތަނަށް އެގައުމުން ކޮވިޑަށް ފައްސިވީ މީހުންގެ ޖުމުލަ އަދަދު ވަނީ 444,484 އަށް އަރާފައެެވެ. އަދި އެގައުމުން މިހާތަނަށް ބަލީގައި މަރުވި މީހުންގެ އަދަދަކީ 1,700 އެވެ.


Raees Nasheed ge vaahakathah thahugeegu kuran jehey: Dr Jameel\nނަޝީދުގެ ވާހަކަތައް ތަހުގީގު ކުރަންޖެހޭ: ޖަމީލް\nކުރީގެ ނާއިބް ރައީސް ޑރ. މުހައްމަދު ޖަމީލް އަހުމަދު: މަޖިލީހުގެ ރައީސް، މުހައްމަދު ނަޝީދު ދައްކަވާ ވާހަކަތައް ތަހުގީގު ކުރަންޖެހޭ ކަމަށް ވިދާޅުވި -- ސަލްވީން | އަވަސް\nރާއްޖޭގެ ސަލާމަތީ ބާރުތަކާ ބެހޭ ގޮތުން ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ދައްކަވާ ވާހަކަތައް ތަހުގީގު ކުރަންޖެހޭ ކަމަށް ކުރީގެ ނާއިބް ރައީސް ޑރ. މުހައްމަދު ޖަމީލް އަހުމަދު ވިދާޅުވެއްޖެ އެވެ.\nޖަމީލް މިހެން ވިދާޅުވެފައިވަނީ ރާއްޖޭގައި ދީނީ ހަރުކަށި ފިކުރުގެ ފަލްސަފާގެ މައްޗަށް އުފެދިފައިވާ އަނދިރި ދައުލަތަށް ސަލާމަތީ ބާރުތައް ލެބެން ފަށާފައިވާކަމަށް ވިދާޅުވެ، ފުލުހުންނާއި ސިފައިންނަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ފާޑުވިދާޅުވެފައި ވަނިކޮށެވެ. ތ. އަތޮޅާއި ލ. އަތޮޅުގެ ޖުޑީޝަލް ދާއިރާއަށް ހާއްސަކޮށްގެން ކުރިއަށް ގެންދާ ކުޑަކުދިންގެ ހައްގުތަކާއި ކުޑަކުދިންގެ އަދުލުގެ ނިޒާމާ ބެހޭ ސެމިނާރު އިފްތިހާހުކޮށް ދެއްވަމުން ނަޝީދު ވިދާޅުވީ އަނދިރި ދައުލަތެއްގެ ތެރެއިން ދިވެހީންގެ ހިތްތަކާ ބީރަށްޓެހި ފަލްސަފާއެއް ފެތުރެން ފަށާފައިވާ ކަމަށެވެ.\nނަޝީދުގެ ވާހަކަތަކަށް ރައްދު ދެއްވަމުން ޖަމީލް ވިދާޅުވީ ރައީސް ނަޝީދު ކުރައްވާފައިވަނީ ސީރިއަސް އިލްޒާމްތަކެއް ކަމަށާ އެކަމުން ވަރަށް ނުރައްކާ ނަތީޖާތަކެއް ނުކުމެދާނެ ކަމަށެވެ.\n"ރާއްޖޭގެ ސަލާމަތީ ބާރުތަކާ ބެހޭ ގޮތުން މަޖިލިސް ރައީސް ދައްކަވާ ވާހަކަތައް ތަހުގީގު ކުރަންޖެހޭ. އެއީ ސީރިއަސް އިލްޒާމްތަކެއް، ނުރައްކާ ނަތީޖާތަކެއް ނުކުމެދާނެ ކަމެއް. ގައުމީ ސަލާމަތަށް މި ވާހަކަތަކުން ނުރައްކާވޭ." ޖަމީލް ވިދާޅުވިއެވެ.\nކުރިންވެސް ސިފައިންނަށް 'މަނީ މަނީ ޔެސް ސާ' ކިޔައިގެން ފޮށި ގަދަރަށް އަރައިގަތް. ރާއްޖޭގެ އެކި ކަންކޮޅުތަކުގައި ހުޅުޖެހި. ތަޅާނެ ކުދިންކޮޅެއް ހޯދަން މަޝްވަރާކުރި. މި އަމަލްތައް ތަކުރާރުވުމުގެ ފުރުސަތު އެބައޮތް. މިއީ ސަލާމަތީ ބާރުތަކުގެ ވެރިން ހަނު ހުންނަ ވަރުގެ ކަމެއް ނޫން\nޖަމީލް ވިދާޅުވީ މިއީ ރައީސް ނަޝީދު ސަލާމަތީ ބާރުތަކަށް ފުރައްސާރަކޮށް އަދި ބޮޑެތި ތުހުމަތުތައް ކުރެއްވި ފުރަތަމަ ފަހަރު ނޫން ކަމަށެވެ. އެހެންކަމުން އެ މުއައްސަސާތަކުގެ ވެރިން އެފަަދަ ކަންކަމާ ހަނު ހުރެގެން ނުވާނެ ކަމަށް ވިދާޅުވިއެވެ.\n"ކުރިންވެސް ސިފައިންނަށް 'މަނީ މަނީ ޔެސް ސާ' ކިޔައިގެން ފޮށި ގަދަރަށް އަރައިގަތް. ރާއްޖޭގެ އެކި ކަންކޮޅުތަކުގައި ހުޅުޖެހި. ތަޅާނެ ކުދިންކޮޅެއް ހޯދަން މަޝްވަރާކުރި. މި އަމަލްތައް ތަކުރާރުވުމުގެ ފުރުސަތު އެބައޮތް. މިއީ ސަލާމަތީ ބާރުތަކުގެ ވެރިން ހަނު ހުންނަ ވަރުގެ ކަމެއް ނޫން" ޖަމީލް ވިދާޅުވިއެވެ.\nރައީސް ނަޝީދު އިއްޔެ ވިދާޅުވީ ސަލާމަތީ ބާރުތައް ހިމެނޭ ގޮތަށް ރާއްޖޭގައި އަމުރު މައުރޫފު ހިންގާ މީހުންގެ ތެރެއަށްވެސް ހަރުކަށި ފިކުރުގެ ފަލްސަފާ ފެތުރި، އެ ފިކުރަށް ލެނބެން ފަށާފައިވާ ކަމަށެވެ.\nކުރީގެ މެންބަރު އަދި މާލޭ އޭރިޔާގެ ކުރީގެ ކޮމާންޑަރު އިބްރާހިމް ދީދީ -\nރައީސް ނަޝީދުގެ ވާހަކަތަކާއިމެދު ހިތަދޫ މެދު ދާއިރާގެ ކުރީގެ މެންބަރު އަދި ބްރިގޭޑިއާ ޖެނެރަލް އިބްރާހިމް މުހައްމަދު ދީދީވެސް ވަނީ ކަންބޮޑުވުން ފާޅުކުރައްވާފައެވެ.\nނަޝީދުގެ ވެރިކަމުގައި މާލޭ އޭރިޔާގެ ކުރީގެ ކޮމާންޑަރަށް ހުންނެވި ދީދީ ވިދާޅުވީ ސިފައިންނާ ފުލުހުންނަކީވެސް ގައުމުގެ އިސްތިރާޖީ ތަރިކަ ކަމަށެވެ. އަދި އެއީވެސް އިންސާނުން ކަމަށްވާރީ މައްސަލަތަކަށް އުޅެދާނެ ކަމަށެވެ. އެހެން ނަމަވެސް ސިފައިންނާއި ފުލުހުންގެ ތެރޭގައި މައްސަލައެއް އުޅޭނަމަ އެކަންކަން ހައްލުކުރަންވާނީ ސިޔާސީ ނުކޮށް ޕްރޮފެޝަނަލްކޮށް ކަމަށް ވިދާޅުވިއެވެ.\n"ސިޔާސީގޮތުން ގައުމަށް ހެޔޮއެދޭ ހުރިހާ ފަރާތްތަކުން ސިފައިންނާއި، ފުލުހުންގެ މައްސަލައެއް އުޅޭނަމަ އެކަން ސިޔާސީނުކޮށް ހައްލުކުރަން ޖެހޭނީ ޕްރޮފެޝަނަލްކޮށް." ދީދީ ވިދާޅުވިއެވެ.\nރައީސް މުހައްމަދު ނަޝީދު މޯލްޑިވްސް ޕޮލިސް ސާވިސް އެމްއެންޑީއެފް + ޑރ. މުހައްމަދު ޖަމީލް އަހުމަދު


Gaumu aniyaaverikamun salaamai kurumah Ibu ah vote dhinumah Nasreena edhivadaigenfii | Mihaaru\nޚަބަރު / ނަސްރީނާ އިބްރާހީމް\nގައުމު އަނިޔާވެރިކަމުން ސަލާމަތް ކުރުމަށްޓަކައި އިބޫ އަށް ވޯޓު ދިނުމަށް ނަސްރީނާ އެދިވަޑައިގެންފި\nމައުމޫން ކޯޓަށް ގެންނެވި ދުވަހަކު ފިރިކަލުން ދެކިލުމަށް ނަސްރީނާ އަދި ދަރިކަލުން ޔުމްނާ މައުމޫން: ނަސްރީނާ އަސަރާއެކު ވިދާޅުވީ، މައުމޫން ގައުމަށް ހިޔާނާތްތެރިވެވަޑައިގެންފާނެ ކަމަށް އެއްވެސް ދިވެއްސަކު ގަބޫލު ނުކުރާނެ ކަމަށް -- މިހާރު ފައިލް ފޮޓޯ\n20 ސެޕްޓެމްބަރ 2018 - 16:45\nހައްޔަރު ކޮށްފައިވާ ސިޔާސީ އިދިކޮޅު ލީޑަރުން މިނިވަންވެ، ގައުމު އަނިޔާވެރިކަމުން ސަލާމަތް ވާނީ އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހް (އިބޫ) އަށް ވޯޓު ދީގެން ކަމަށާއި އެހެންވެ އެކަން އެގޮތަށް ކޮށްދިނުމަށް ކުރީގެ ރައީސް މައުމޫން އަބްދުލްގައްޔޫމްގެ އަނބިކަނބަލުން ނަސްރީނާ އިބްރާހިމް މިއަދު އެދިވަޑައިގެންފި އެވެ.\nއާދިއްތަ ދުވަހު ބާއްވާ ރިޔާސީ އިންތިޚާބާ ދިމާކޮށް، ނަސްރީނާ އާންމު ކުރެއްވި ވީޑިއޯ މެސެޖެއްގައި އެގޮތަށް އެދިވަޑައިގެންނެވިއިރު، އެކަމަނާގެ ފިރިކަލުން މައުމޫން އެއް އަހަރާއި ހަތް މަހުގެ މުއްދަތަށް ޖަލަށް ލުމަށް މިދިޔަ ޖުލައި މަހު ކްރިމިނަލް ކޯޓުން ވަނީ ހުކުމް ކޮށްފަ އެވެ. އެ ހުކުމާ އެއްގޮތަށް މައުމޫން މާފުށީ ޖަލުގައި ހުކުމް ތަންފީޒު ކުރަނީ ފެބްރުއަރީ 1 ގައި ސުޕްރީމް ކޯޓުން ނެރުނު އަމުރަށް ފަހު، ފުލުހުން ހިންގި ތަހުގީގަށް އެ މަނިކުފާނުގެ ފޯނު ނުދެއްވި ކަމަށް ބުނެ، އަދުލު އިންސާފު ގާއިމް ކުރުމަށް ހުރަސް އެޅުމުގެ ކުށް ސާބިތުވުމުންނެވެ.\nމައުމޫންގެ ދިފާއުގައި އަދި އިބޫ އަށް ވޯޓު ދިނުމަށް އެދިވަޑައިގެން ނަސްރީނާ ވިދާޅުވީ، މައުމޫން ގައުމަށް ހިޔާނާތްތެރިވެވަޑައިގެންފާނެ ކަމަށް އެއްވެސް ދިވެއްސަކު ގަބޫލު ނުކުރާނެ ކަމަށެވެ.\n"އަޅުގަނޑު ގަބޫލު ކުރާ ގޮތުގައި ރައީސް މައުމޫން އަބްދުލްގައްޔޫމް މި ގައުމަށް ހިޔާނާތްތެރިވެވަޑައިގަންފާނެ ކަމަށް ނުވަތަ ކުށެއް ކުރެއްވިކަން ގަބޫލު ކުރާނެ އެއްވެސް ދިވެއްސަކު ނުހުންނާނެ،" ވަރަށް އަސަރާ އެކު، ވާހަކަފުޅު ދައްކަވަމުން ނަސްރީނާ ވިދާޅުވި އެވެ.\nމައުމޫން ފަދައިން ނުހައްގުން ޖަލަށް ލާފައިވާ ވަރަށް ގިނަ މީހުން އެބަތިބި ކަމަށާއި އެމީހުން އަދި ގައުމު އަނިޔާވެރިކަން ސަލާމަތްވުމަށް ރައްޔިތުންނަށް މި ފަހަރު ފުރުސަތެއް ލިބިފައިވާ ކަމަށް ވެސް ނަސްރީނާ ވިދާޅުވި އެވެ.\n"މި ފުރުސަތު ތިބޭފުޅުންނަށް ލިބިވަޑައިގަންނަވާނީ މި ސެޕްޓެމްބަރު މަހު 23 ވަނަ ދުވަހު. ވީމާ އަޅުގަނޑުގެ އިލްތިމާސަކީ، އަޅުގަނޑުގެ އާދޭހަކީ 23 ވަނަ ދުވަހު ވީހާ އަވަހަކަށް ވީހާ ގިނަ ބޭފުޅުން ނުކުމެވަޑައިގެން މި ހުރިހާ ބޭފުޅުން މިނިވަން ކުރުމަށްޓަކައި އަދި މި ގައުމު އަނިޔާވެރިކަމުން ސަލާމަތް ކުރުމަށްޓަކައި އިބްރާހިމް މުހައްމަދު ސޯލިހަށް، ކެންޑިޑޭޓް ނަންބަރު ދޭކަށް ވޯޓު ދެއްވުން،" މައުމޫން ވެރިކަން ކުރެއްވި ދިގު 30 އަހަރުގައި ވެސް އަދި ފަހުން ވެސް މީޑިއާ އާއި ސިޔާސީ ކަންކަމާ ދުރުގައި އުޅުއްވާ ނަސްރީނާ ވިދާޅުވި އެވެ.\nނަސްރީނާ ވަނީ މައުމޫން ޖަލުގައި ހުންނެވީ އާލާސްކަންފުޅާކަން ފާހަގަ ކުރައްވައިފަ އެވެ. އަދި ގިނިކަންޏާ ޖަލުގައި ހުންނަވާތާ އަހަރެއްވާން ކައިރިވެފައިވާކަން ވެސް ނަސްރީނާ ފާހަގަ ކުރެއްވި އެވެ.\nއުމުރުފުޅުން 80 އަހަރަށް ވުރެ މައްޗަށް ގޮސްފައިވާ މައުމޫން ގެންދަވަނީ، ބެނައިން ޕްރޮކްސިސިމަލް ޕޮޒިޝަނަލް ވާޓިގޯގެ ބައްޔަށް ފަރުވާ ހޯއްދަވަމުންނެވެ. އެއީ ކުއްލިއަކަށް ބޯއަނބުރައި ކޮއްޅަށް ހުންނަން ދަތިވެ އަމިއްލަ އަށް އެއްވެސް ކަމެއް ނުކުރެވޭ ހާލަތަށް ދާ ބައްޔެކެވެ.\nމި ބަލީގައި މީގެ ދެ ހަފުތާއެއްހާ ދުވަސްކުރިން، ސިއްހީ ހާލުކޮޅު ވަރަށް ބޮޑަށް ގޯސްވުމާ ގުޅިގެން މާފުށީ ޖަލަށް ޑޮކްޓަރަކު ގެންގޮސްގެން ވެސް ފަރުވާ ދިނެވެ. އަމިއްލަފުޅަށް ތެދުވެވަޑައިގެން، ޒަރޫރީ ބައެއް ކަންކަން ކުރެއްވުމުގައި ދަތިތަކެއް ކުރިމަތިވެވަޑައިގެންފައިވާތީ، ޑޮކްޓަރު ލަފާ ދެއްވީ، މައުމޫން ގޭބަންދަށް ބަދަލުކުރާށެވެ.\nމި އަހަރުގެ ފެބްރުއަރީ މަހުގެ ފަސްވަނަ ދުވަހުގެ ރޭ މައުމޫން ހައްޔަރު ކުރީ އެއްބަފާ ކޮއްކޯފުޅު ރައީސް އަބްދުﷲ ޔާމީންގެ ވެރިކަން ގާނޫނާ ޚިލާފަށް ވައްޓާލަން އުޅުނު ކަމުގެ ތުހުމަތުގަ އެވެ. އެމަނިކުފާނުގެ މައްޗަށް ދައުލަތުން އުފުލި ޓެރަރިޒަމްގެ ދައުވާގެ ޝަރީއަތްތައް ކްރިމިނަލް ކޯޓުގައި މިހާރު ވެސް ދަނީ ހިންގަމުންނެވެ. ޓެރަރިޒަމްގެ އެ ދައުވާ ސާބިތުވެއްޖެ ނަމަ 17 އަހަރާއި 20 އަހަރާ ދެމެދުގެ ޖަލު ހުކުމެއް މައުމޫންގެ މައްޗަށް އަންނާނެ އެވެ.\nރައީސް މައުމޫން އަބްދުލްގައްޔޫމް އިދިކޮޅު އިއްތިހާދު ނަސްރީނާ އިބްރާހީމް މައުމޫން ރިފޯމް މޫވްމެންޓް (އެމްއާރުއެމް)\n54 ކޮމެންޓް, 357 ރިއެކްޝަންސް\n30 އަހަރު ޤައުމުގެ ވެރިކަމުގައި ހުރުމަކީވެސް ޤައުމަށް ހިޔާނާތްތެރިވުން އަދި ރައްޔިތުންނަށް ހިޔާނާތް ތެރިވުން\nވިސްނާ ފިކުރު ކޮށްލައްވާ. އިރުއަރާ އިރުއޮއްސި އަނެއްކާ އިރުއަރާ ބީދައިން މީސްތަކުންވެސް މަތިފަޑީގައި ތިބެފައި ބަންދުގައި ތިބެންޖެހޭ ދުވަސްތައް ފެންނަމުން މިދަނީ. މިފަދަ ކަންކަމުން ޢިބްރަތެއް ހާސިލުކުރުން މިއީ ބުއްދިވެރިކަމެއް.\nކަލޯ ހާދަ ހިތްވަރެއް ޕީޕީ ކޮމެންޓް ޓީމުން އެބަ ކުރެއޭ. ތިހެން ދެން ހިފަހައްޓަން އިންޝާﷲ އޮތީ2ދުވަސް ތިޔަ މަޖުބޫރު އަޅުމަސައްކަތުން މިނިވަންވާނެ އިންޝާﷲ.، ތިޔަބޭފުޅުން ގެ ވޯޓާ އެކީ މިއަނިޔާވެރިކަމުން ސަލާމަތްވާނެ އިރާދަ ކުރެއްވިއްޔާ\nމައުމޫނު 2008ން ފެށިގެން ކަންކުރެއްވީ ރަނގަޅަކަށް ނޫން. ވެރިކަން ނަޝީދަށް ވަރަށް ރީތިކޮށް ހަވާލުކުރުމަށް ފަހު، ދުރުން ބައްލަވަން ހުންނެވިނަމައޭ ކިތަންމެ ފަހަރަކު ހިތައްއަރާ. ފިލައިންތްރޮޕިކް މަސައްކަތް ކުރަށްވަން މަޑުކޮށްލެއްވިނަމަ އޭ ހިތައްއަރާ. ދެން ފެނިގެން ދިޔައީ ރާއްޖެ ދުވަހަކުވެސް ނުދެކޭ ފަދަ މައުމޫނެއް. މިހާރު ރާއްޖޭގެ ހާލަތު މިހާ ފިތުނަވެރި ތަނަކަށް ވެއްޓުމުގައި މައުމޫނުގެ ވަރަށް ބޮޑު ހިއްސާއެއް ވާކަން ހިތާމައާ އެކު ގަބޫލު ކުރަން ޖެހޭ.\nހުވަދުއަތޮޅާއި ، އައްޑޫސިޓީގެ ހުރިހާރަށެއް ، މާލެއިން7ފްލައިޓްގައި މީހުން ގެންގޮސްގެން އައްޑޫސިޓީގައި ކުރާ ފޮޓޯދައްކާ ޖަލްސާއަށް ނަޞްރީނާ ގެންދިޔައިރު ނަޞްރީނާއަކީ މިމީހުންގެ ކާކުބާ؟\nބުހުތާނު ދޮގުނުހައްދަވާ. ތިއީ އަދުރޭމެން ދައްކާކަހަލަ ދޮގުވާހަކަ.\nމައުމޫނަ މިލިބުނީ އަމިލްލައެދުން އިސްކުރީމަ ލިބުނުއަނިޔާ. އަދިކޮބާ ދެންހުރިއަނިޔާތަ.\nގާނޫނާ ހިލާފަށް ވިޔަސް ޔާމީނުގެ އަނިޔާ ބޮޑަށްލިބޭ ގިނަ މީހުނަކީ ހަމަ އަނިޔާވެރިންތަކެށް. ދުނިޔެމަތީގަ އަނިޔާވެރިންގެ އަތުން އަނިޔާވެރިންނަށް އުގޫބާތް ދެއްވުމަކީ އާންމު ކަމެއް. އަދި އެއީ މީސްތަކުންނަށް ހުރި ބޮޑު އިބުރަތެއް. މައުމޫނަކީ މާގިނަމީހުނަށް މާބޮޑެތި އަނިޔާ ދެމުން ގެންދިޔަ މީހެއް. މައުމޫނު އެންމެ ކުޑަވެގެން ޕަބްލިކްކޮށް ކުށް ގަބޫލުކޮށް މަޢާފަށް އެދިލާފަވެސް އެބަ އޮތްތަ؟އަލިކޮއެ2018\nމެޑަމް ނަސްރީނާ އެދިވަޑައިގެންނެވި ގޮތަކަށް ވޯޓުލާން ތައްޔާރު. ސިފައިންގެ މީހެއްގެ އަނތްބެއް ނޫން ނަމަ ޖަލްސާއަށްވެސް ދިޔައިމުސް.\nމައުމޫނަށް ދެރަ ބަހެއް ބުނާކަށް ނޫން. ކޮންމެ މީހެއްވެސް އެމީހަކު ކުޅަކަމެއްގެ ޖަޒާ ދުނިޔެއާއި އާހިރަތުގައިވެސް އެމީހަކަށް ދައްކަވާނެ. މައުމޫންގެ އާއިލާއާއި މައުމޫނަށްވެސް އަސްލު ޒާތީ މަސްލަހަތަށް ވުރެ ގައުމީ މަސްލަހަތު އިސްކޮށް ޔާމީނަށް ވޯޓު ދެއްވުން މާރަނގަޅު. ރައްޔިތުންގެ ހައްގު މަދު ގައިދީންތަކަކަށްވުރެ ގައިމުވެސް ބޮޑުވާނެ.\nމައުމޫން އަކީ އަޅުގަނޑު ވަރަށް އިހްތިރާމް ކުރާ އަދި އަޅުގަނޑު ވަރަށް ސަޕޯޓްކުރާމީހެއް. މައުމޫންއަށް ހެދުނު ގޯހަކީ މައުމޫން އަންނި ފަހަތައްއެރުން. ހިތާމަޔާއެކީ ބުނެލަން ބޭނުންވަނީ އިބޫއަށް ވޯޓް ދެވޭކަށް ނެތޭ.


Viyafaari Bandharu Thilafuttah Badhalukurumuge Mashvara Fashaifi\nކޮންޓެއިނާތައް އަންލޯޑްކުރާ ސަރަހައްދު:--ފޮޓޯ: އެމްޕީއެލް ޓްވިޓާ\n5 ޖެނުއަރީ 2019 1 ކޮމެންޓް\nވިޔަފާރި ބަދަރު ތިލަފުއްޓަށް ބަދަލުކުރުމުގެ މަޝްވަރާ ފަށައިފި\nމާލޭގައި ހުރި ޖާގައިގެ ދަތިކަމާއެކު ވިޔަފާރިު ބަދަލަށް ދިމާވެފައިވާ މައްސަލަތައް ހައލު ކުރުމަށް، އެތަން ތިލަފުއްޓަށް ބަދަލުކުރުމުގެ މަޝްވަރާތައް ކުރިއަށް ދާ ކަމަށް އެމްޕީއެލްގެ ޗީފް އެގްޒެކްޓިވް އޮފިސާ ޝާހިދު އަލީ ވިދާޅުވެއްޖެއެވެ.\nއެމްޕީއެލްގެ ސީއީއޯ ޝާހިދު މިހެން ވިދާޅުވީ ދައުލަތުގެ މީޑިއާއަށް ދެއްވި ހާއްސަ ބަސްދީގަތުމެއްގައެވެ. ޝާހިދު ވިދާޅުވީ، ތިލަފުށްޓަށް ބަނދަރު ބަދަލުކުރުމަށް ކުރަންޖެހޭ މަސައްކަތްތަކާއި މަޝްވަރާތައް މިހާރު ކުރިއަށްދާކަމަށާއި، ތިލަފުށްޓަށް ބަނދަރު ބަދަލުކުރާނީ ފިޔަވަހިތަކަކަށް ބަހާލައިގެންކަމަށެވެ. އަދި ކުރިއަށް އޮތް ދެ އަހަރެއް ނުވަތަ ތިން އަހަރެއްހާ ދުވަހުގެތެރޭގައި ބަނދަރު ބަދަލުކުރުމުގެ ފުރަތަމަ ފިޔަވަހި މަސައްކަތް ފެށިގެންދާނެކަމަށެވެ.\nއެމްޕީއެލް ބަނދަރު ތޮށްޖެހި، މުދާ ހުސްކުރުމަށް ގިނަ ދުވަސްތަކެއް ހޭދަވާއިރު އެކަމުގެ ހައްލަކީ ބަނދަރުގެ ޖާގަ ބޮޑުކުރުންކަމަށްވީ ނަމަވެސް، ބަނދަރުގެ ޖާގަ ބޮޑުކުރެވޭނެ އެއްވެސް ގޮތެއް ނެތްކަމަށާއި އެކަމަށް އޮތް ހަމައެކަނި ހައްލަކީ ބަނދަރު އެހެން ތަނަކަށް ބަދަލުކުރުންކަމަށެވެ. މިހާތަނަށް ބެލިބެލުމުން ބަނދަރު ބަދަލުކުރުމަށް އެންމެ އެކަށީގެންވާ ތަނަކީ ތިލަފުށިކަންވެސް ޝާހިދު ވަނީ ފާހަގަކޮށްފައެވެ.\nމާލޭ ވިޔަފާރި ބަނދަރުގެ ޖާގައިގެ ދަތިކަމާހުރެ މުދާ ބޭލުމާއި މުދާ ހުސްކުރުމުގައި ބޮޑެތި ދަތިތަކެއް ކުރިމަތިވުމުގެ ސަބަބުން ބާޒާރުގައި ވިއްކާ ތަކެތީގެ އަގަށް ބޮޑު އަސަރެއް ކުރާކަމަށް ވިޔަފާރިވެރިން ބުނެއެވެ. އަދި ތަކެތީގެ އަގު ހެޔޮކުރުމަށް މުދާ ބޭލުން އަވަސްކުރުމަކީ ކޮންމެހެން މުހިއްމުކަމެއްގެ ގޮތުގައި ވިޔަފާރިވެރިން ދެކެއެވެ. އެމްޕީއެލްގެ މެނޭޖްމަންޓަށް މި އައި ބަދަލާއެކު، ގިނަ ވިޔަފާރިވެރިންގެ އުންމީދުތައްވެސް ވަނީ ކުރިއާއި ހިލާފަށް ބަދަލުވެފައެވެ.\nހުޅުމާލެ މާ ރަގަޅު. ބްރިޖް އެޅީ މުދާލޮރީތަކަށްވެސް އޭތީގަ ދުއްވާފަ ދެވޭ ގޮތަށް ކަމަށް އަޅުގަޑު ހީކުރީ


Covid ah positive vi meehaka gulhun oiy meehaku Hulhumale' gai | Mihaaru\nކޮވިޑަށް ޕޮޒިޓިވްވި މީހަކާ ގުޅުން ހުރި މީހެއް ހުޅުމާލޭގައި\n15 މާޗް 2020 - 23:11 17 comments\nއެޗްޕީއޭއިން މިރޭ ކުރި ޓްވީޓެއްގައި ބުނީ އަނަންތަރާ ދިގުގެ ޕޮޒިޓިވް ކޭހާ ޑައިރެކްޓް ކޮންޓެކްޓްވި މީހެއްގެ ގައިން ބަލީގެ އަލާމާތްތައް ފެނުމުން ރައްކާތެރިކަމުގެ ފިޔަވަޅެއްގެ ގޮތުން އޭނާގެ ގައިން ސާމްޕަލް ނަގާފައިވާ ކަމަށެވެ. އެކަަމަކު އޭނާ ހުރީ ކޮންތަނެއްގައި ކަމެއް އޭރަކު ނުބުނެ އެވެ.\nނެޝަނަލް އިމަޖެންސީ އޮޕަރޭޝަންސް ސެންޓަރު (އެންއީއޯސީ)ގައި މިރޭ ބޭއްވި ޕްރެސް ކޮންފަރެންސްގައި އެ ސެންޓަރުގެ ތަރުޖަމާނު، ރައީސް އޮފީހުގެ އަންޑަ ސެކްރެޓަރީ މަބްރޫކް އަބްދުލްއަޒީޒް ވިދާޅުވީ އަނަންތަރާ ދިގުގެ ދިވެހި މުވައްޒަފު ހުރީ ހުޅުމާލޭގައި ކަަމަށެވެ. ނަމަވެސް އޭނާ ހުޅުމާލޭގައި ހުރި ހުރުމާ ގުޅިގެން، އޭނާ ހުރި ތަނާ މެދު ވަކި ގޮތަކަށް ފިޔަވަޅު އަޅާފައިވާކަން ނުވަތަ ނޫން ކަމެއް މަބްރޫކް ވިދާޅެއް ނުވެ އެވެ. ވިދާޅުވީ އެކަމާ ގުޅިގެން ވެސް ކޮންޓެކްޓް ޓްރޭސިންގެ މަސައްކަތް ކުރިއަށްދާނެ ކަމަށެވެެ.\nރާއްޖޭން ކޮވިޑް-19 ޖެހުނުކަން އެންމެ ފަހުން އެނގުނީ ދެކުނުގެ އަތޮޅުތަކުގެ ތެރެއިން ދަތުރުކުރަމުން އަންނަ "އައިލެންޑް ސަފާރީ1" ގައި ތިބި ދެ ޓޫރިސްޓަކަށެވެ.\nއެ ދެ ޓޫރިސްޓުން ބައްޔަށް ޕޮޒިޓިވް ވުމާ އެކު ރާއްޖޭން ކޮވިޑް-19 ޖެހުުނު މީހުންގެ އަދަދު މިއަދު ވަނީ 13 އަށް އަރައިފަ އެވެ. ރާއްޖެއިން ބަލިޖެހުނު މީހުންގެ ތެރެއިން އެންމެ މީހެއް ފިޔަވައި އެންމެންގެ ހާލު ވެސް އަދި ރަނގަޅެވެ. ހާލުބޮޑުވި މީހާ އަށް ދަރުމަވަންތަ ހޮސްޕިޓަލްގެ އައިސީޔޫއެއްގައި އަންނަނީ ފަރުވާ ދެމުންނެވެ. އޭނާ ވެސް ސްޓޭބަލް ކަަމަށް އެޗްޕީއޭއިން ކުރިން ބުންޏެވެ.\nއިތުރު ލިޔުންތައް ސިއްހަތު ހެލްތު ޕްރޮޓެކްޝަން އެޖެންސީ ހުޅުމާލެ ބަލިތައް މުހައްމަދު މަބްރޫކް އަޒީޒް (ރައީސް އޮފީސް) ޓޫރިސްޓުން\nބަލި މީހުންނަށް ފަރުކޮޅުފުށީގައި ފަރުވާދޭން ފަށައިފި


Muvazzafun vaki nukuran nimmumun halhuthaalu huttaalaifi | Mihaaru\nޓޫރިޒަމް މިނިސްޓަރު އަލީ ވަހީދު ވަނީ މަނަފަރުގެ މެނޭޖްމަންޓާއި މުވައްޒަފުންނާ ބައްދަލު ކުރައްވާފައި-- ފޮޓޯ: ސޯޝަލް މީޑިއާ\nމުވައްޒަފުން ވަކިނުކުރަން ނިންމުމުން ހަޅުތާލު ހުއްޓާލައިފި\n01 ޖުލައި 2019 - 10:157comments\nޓޫރިޒަމް މިނިސްޓަރު އަލީ ވަހީދު އިއްޔެ އެ ރިސޯޓަށް ޒިޔާރަތް ކުރައްވައި، މުވައްޒަފުންނާއި މެނޭޖްމަންޓާ ދެމެދު ވަނީ އެއްބަސްވުމަކަށް ވަޑައިގެންފަ އެވެ. މި މައްސަލައިގައި މިނިސްޓަރުގެ ފުރިހަމަ އެއްބާރުލެއްވުން މުވައްޒަފުންނަށް ލިބިފައިވާ ކަމަށް އެ ރިސޯޓުގެ މުވައްޒަފުންގެ ޔޫނިއަނުން ބުނެ އެވެ.\nމަނަފަރުގައި މަސައްކަތް ކުރާ މުވައްޒަފަކު ބުނީ ހަޅުތާލު ހުއްޓާލަން ނިންމީ މެނޭޖްމަންޓުން މުވައްޒަފުން ކަނޑާލަން ނިންމި ނިންމުން އަނބުރާ ގެންދިއުމުން ކަމަށެވެ.\nއޭނާ ބުނީ އިއްޔެ މިނިސްޓަރު އަލީ ވަހީދު ވަޑައިގަތުމުން މެނޭޖްމަންޓުގެ ވާހަކަތައް ބަދަލުވެފައިވާ ކަމަށެވެ. އެގޮތުން ވަޒީފާއިން މީހުން ވަކިކުރަން ނޯޓިސް ދިންއިރު ބުނެފައިވަނީ ތިން މަސްދުވަހުގެ މުސާރަ ދޭން ކަމަށާއި ނަމަވެސް މިނިސްޓަރު ވަޑައިގަތުމުން މުވައްޒަފުންނަށް ހަ މަސްދުވަހުގެ މުސާރަ ދޭން ނިންމި ކަމަށް މެނޭޖްމަންޓުން ބުނި ކަމަށް އޭނާ ބުންޏެވެ.\n"ކުއްލިއަކަށް މެނޭޖްމަންޓުގެ ވާހަކަތައް ބަދަލުވެއްޖެ. ކުރިން ބުނަމުން އައީ ތިން މަސްދުވަހުގެ މުސާރަ ދީފަ ކަމަށް މީހުން ކަނޑާލަނީ. އެކަމަކު މިނިސްޓަރު ވަޑައިގަތުމާ އެކު ބުނަމުން އައީ ހަ މަސްދުވަހުގެ މުސާރަ ދޭން ނިންމި ކަމަށް،" މައުލޫމާތު ދިން މީހާ ބުންޏެވެ. "އެކަމަކު މިހާރު އޮތީ މުވައްޒަފުން ވަޒީފާއިން ވަކިނުކުރާ ގޮތަށް."\nމަނަފަރު ރިސޯޓުގެ ގިނަ އަދަދެއްގެ މުވައްޒަފުން ވަޒީފާއިން ވަކި ކުރަން ނޯޓިސް ފޮނުވީ މާލި ހާލަތު ދަށްވުމުގެ ސަބަބުންނެވެ. މިކަމާ ގުޅިގެން މިނިސްޓަރު އަލީ ވަހީދު ވަނީ އެކަން ރިޕޯޓުތަކުން ދެއްކުމަށް އަންގަވައިފަ އެވެ.\nއިތުރު ލިޔުންތައް ޓޫރިޒަމް މިނިސްޓްރީ އަލީ ވަހީދު، ކުރީގެ ޓޫރިޒަމް މިނިސްޓަރު ޖޭއޭ މަނަފަރު މުޒާހަރާ ޓޫރިޒަމް ރިސޯޓްތައް ޓޫރިޒަމް މިނިސްޓަރު


ސަމާލުކަމަށް: ކީރިތި ޤުރުއާނުގެ ކުއިޒެއް ތައްޔާރުކުރުމުގެ ބޭނުމަކީ ހުރިހައި ގޮތަކުންވެސް މީސްތަކުންގެ ހިތްތަކުގައި ޤުރުއާނުގެ މާނައަށް އަހުލުވެރި ކުރުވުމެއެވެ. އެއްވެސް ޙާލެއްގައި މި ކުއިޒުގެ ނިޔަތަކީ ޤުރުއާނުގެ މަތިވެރި މާތް އާޔަތްތަކުން ކުޅިވަރު ކުޅުމެއްނޫނެވެ. އަދި މިފަދަ ނަޒަރަކުން ދެކޭ ނަމަ އަޅުގަނޑުމެންނަށް ވީހާވެސް އަވަހަށް އީމެއިލްކޮށް އެކަން އަންގަވައިދެއްވުން އެދެމެވެ.\nމި ކުއިޒުގައި ހިމެނޭނީ 10 ސުވާލެވެ. ކޮންމެ ސުވާލެއްގެ އިޚްތިޔާރީ ޖަވާބު ނަންގަވަން ލިބޭނީ އެންމެ ފުރުސަތެކެވެ. ދިހަވަނަ ސުވާލުގެ ޖަވާބު ނެންގެވުމާއެކު ކުއިޒް ނިމި ނަތީޖާ ފެންނާނެއެވެ.\nއަދި مدين ގެމީހުންގެ ގާތަށް، އެއުރެންގެ أخ، شعيب ގެފާނު ފޮނުއްވީމެވެ. ފަހެ، އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! ތިޔަބައިމީހުން اللَّه އަށް އަޅުކަންކުރާށެވެ! އަދި ތިޔަބައިމީހުން آخرة ދުވަހަށް އެދޭށެވެ! އަދި فاسد ންކަމުގައިވެ ތިބެ، ތިޔަބައިމީހުން ބިމުގައި فساد ނުކުރާހުށި ކަމެވެ!\nވާރޭވެއްސާ އުޑު ގަންދެއްވަމެވެ.\nހަމަކަށަވަރުން، اللَّه އީ، مريم ގެފާނުގެ ދަރިކަލުން المسيح (عيسى ގެފާނު) ކަމަށް ބުނި މީހުން كافر ވެއްޖެކަން ކަށަވަރެވެ. އަދި المسيح ވިދާޅުވިއެވެ. އޭ إسـرآءيـل ގެދަރިންނޭވެ! އަހުރެންގެ ވެރިރަސްކަލާނގެ، އަދި ތިޔަބައިމީހުންގެވެސް ވެރިރަސްކަލާނގެ ކަމުގައިވާ اللَّه އަށް ތިޔަބައިމީހުން އަޅުކަން ކުރާށެވެ! ހަމަކަށަވަރުން اللَّه އަށް شريك ކުރާ މީހާ (ދަންނާށެވެ!) ފަހެ، ހަމަކަށަވަރުން، اللَّه، އެމީހާގެ މައްޗަށް ސުވަރުގެ حرام ކުރެއްވިއެވެ. އަދި އެމީހަކު އުޅޭނެތަނަކީ ނަރަކައެވެ. އަދި އަނިޔާވެރިންނަށް (އެބަހީ: شريك ކުޅަ މީހުންނަށް) نصر ދޭނޭ އެއްވެސް ބަޔަކު ނުވެއެވެ.\nފަހެ، އެކަނބަލުންގެ عدّة ހަމަވުމާ ގާތްވެއްޖެހިނދު، ހެޔޮގޮތުގައި ތިޔަބައިމީހުން އެކަނބަލުން ހިފަހައްޓާށެވެ! (އެބަހީ: ކާވެނި رجوع ކުރާށެވެ!) ނުވަތަ ހެޔޮގޮތުގައި އެކަނބަލުންނާ ވަކިވާށެވެ! އަދި ތިޔަބައިމީހުންގެ ތެރެއިން عدل ވެރި ދެމީހުން ހެކިކުރާށެވެ! އަދި اللَّه އަށްޓަކައި ތިޔަބައިމީހުންގެ ހެކިބަސް އަދާކުރާށެވެ! اللَّه އަށާއި، آخرة ދުވަހަށް إيمان ވާ މީހުންނަށް نصيحة ދެއްވާފައިވާ ގޮތަކީ އެއީއެވެ. އަދި اللَّه އަށް تقوى ވެރިވާމީހާ (ދަންނާށެވެ!) އެކަލާނގެ އޭނާޔަށް ނުކުންނާނެ މަގެއް ދައްކަވާނެތެވެ.\nފަހެ، އަނިޔާވެރިވުމަށްފަހު، (އެބަހީ: ވައްކަންކުރުމަށްފަހު) توبة ވެ (އޭނާގެ عمل) إصلاح ކޮށްފިމީހާ (ދަންނާށެވެ!) ފަހެ، ހަމަކަށަވަރުން، اللَّه އެމީހާގެ މައްޗަށް توبة ލައްވާނެތެވެ. ހަމަކަށަވަރުން، اللَّه އީ، ގިނަގިނައިން ފާފަފުއްސަވާ رحيم ވަންތަ ރަސްކަލާނގެއެވެ.\nއޭ إيمان ވެއްޖެ މީސްތަކުންނޭވެ! ތިޔަބައިމީހުން ހޯދިތަކެތީގެ ތެރެއިން ރަނގަޅު ތަކެތިން ތިޔަބައިމީހުން ހޭދަކުރާށެވެ! އަދި، ތިޔަބައިމީހުންނަށްޓަކައި ބިމުން ތިމަންރަސްކަލާނގެ ނެރެދެއްވި ތަކެތިންވެސް މެއެވެ. އަދި، އެއިން ހޭދަކުރުމަށްޓަކައި، ދެރަ ތަކެތި قصد ނުކުރާށެވެ! ތިޔަބައިމީހުން (އެފަދަ ތަކެތީގައި ހިފާންޖެހޭ މީހުން ކަމުގައިވާނަމަ) އެ ތަކެއްޗާމެދު ނުރުހުންވެ ލޯމަރައިގެން ނޫނީ އެ ތަކެތީގައި ތިޔަބައިމީހުންވެސް ނުހިފާނޫއެވެ. ހަމަކަށަވަރުން، اللَّه އީ، ފުދިވޮޑިގެންވާ، ގިނަގިނައިން حمد ލިިބިވޮޑިގެންވާ ރަސްކަލާނގެކަން ތިޔަބައިމީހުން ދަންނާށެވެ!\nއެކަލާނގެއީ، އުޑުތަކާއި، ބިން، ހަ ދުވަހުގެ ތެރޭގައި ހެއްދެވި ރަސްކަލާނގެއެވެ. ދެން އެކަލާނގެ عرش ގެ މައްޗަށް استواء ވެވޮޑިގަތެވެ. ބިމުގެތެރެޔަށް ވަންނަ ތަކެއްޗާއި، އެ ބިމުން ނުކުންނަ ތަކެއްޗާއި، އުޑުން ފައިބާ އެއްޗަކާއި، އެ އުޑަށް އަރައިގެންދާ އެއްޗެއް އެކަލާނގެ ދެނެވޮޑިގެންވެތެވެ. އަދި ތިޔަބައިމީހުންވީ ކޮންމެތަނެއްގައި، ތިޔަބައިމީހުންނާއެކު، އެކަލާނގެ ވޮޑިގެންވެތެވެ. އަދި اللَّه އީ، ތިޔަބައިމީހުން ކުރާ عمل ތައް މޮޅަށް ބައްލަވާވޮޑިގެންވާ ރަސްކަލާނގެއެވެ.\nހަމަކަށަވަރުން، އަހުރެންނީ ތިޔަބައިމީހުންގެ ގާތަށް ފޮނުއްވާފައިވާ أمانة ތެރި رسول އަކީމެވެ.\nحمد ހުރީ، اللَّه އަށެވެ. އެކަލާނގެއީ، އަޅު، މުސްކުޅިވެފައިވަނިކޮށް، އަޅާއަށް إسماعيل އާއި، إسحاق ދެއްވި ރަސްކަލާނގެއެވެ. ހަމަކަށަވަރުން، އަޅުގެ ވެރިރަސްކަލާނގެއީ، دعاء އައްސަވާވޮޑިގެންވާ ރަސްކަލާނގެކަން ކަށަވަރެވެ.\n(ވިދާޅުވަމުންނެވެ.) ތިޔަބައިމީހުން اللَّه އަށް އަޅުކަންކުރާށެވެ! އަދި ތިޔަބައިމީހުން، އެކަލާނގެއަށް تقوى ވެރިވާށެވެ! އަދި ތިޔަބައިމީހުން އަހުރެންނަށް ކިޔަމަންވާށެވެ!\nއެއުރެންގެ ކުރީގެ މީހުންގެ خبر، އެއުރެންނާ ހަމަޔަށް ނާންނަނީހެއްޔެވެ؟ (އެއީ) نوح ގެފާނުގެ قوم ގެމީހުންނާއި، عاد ބާގައިމީހުންނާއި، ثمود ބާގައިމީހުންނާއި، إبراهيم ގެފާނުގެ قوم ގެމީހުންނާއި، مدين ގެ أهل ވެރިންނާއި، ބަންޑުންޖެއްސެވި ރަށްތަކުގެ أهل ވެރިންގެ خبر އެވެ. އެއުރެންގެ رسول ން އެއުރެންގެ ގާތަށް ފާޅުވެގެންވާ ހެކިތަކާއިގެން ވަޑައިގެންނެވިއެވެ. ފަހެ، اللَّه އެއުރެންނަށް އަނިޔާކުރައްވާ ކަލަކުކަމުގައި ނުވެއެވެ. އެހެނެއްކަމަކު، އެއުރެން، އެއުރެންގެ އަމިއްލަ نفس ތަކަށް އަނިޔާކުރާ ކަމުގައި ވިއެވެ.\nއަދި އެއުރެންގެ ހިތްތަކުގައި ފޮރުވާފައިވާ ކަންތައް، اللَّه ދެނެވޮޑިގަތުން ބޮޑެވެ.\nއަލުން ކުއިޒް ނަންގަވާ\nފުރަތަމަ ސަފުޙާ | ކުއިޒް | އަޅުގަނޑުމެންނާ ގުޅުއްވާ


Dhobaaraa ge treilaar, varash biruveri! - TrendingRED\nދޮބާރާ ގެ ޓްރެއިލާރ، ވަރަށް ބިރުވެރި!\n10 މޭ 2017 - 11:20\nއެއްބަނޑު އެއްބަފާ ދެމީހުން ކަމުގައިވާ ހުމާ ޤުރޭޝީ އަދި ސާޤިބް ސަލީމް ކޮއްކޮ އާއި ބޭބެއެއްގެ ރޯލް ޕްރަވާލް ރާމަން ޑައިރެކްޓް ކޮށްފައިވާ "ދޮބާރާ-ސީ ޔޯ އީވިލް" ފިލްމުގައި ފެނިގެންދާނެއެވެ. މި ފިލްމަކީ، މައިކް ފްލެނެގަން 2014 ވަނަ އަހަރު ޑައިރެކްޓްކޮށް ނެރެފައިވާ ޚިޔާލީ ބިރުވެރި ހޮލީވުޑް ފިލްމެއް ކަމަށްވާ "އޮކިއުލަސް" ފިލްމުން ޚިޔާލު ނަގައިގެން އުފައްދާފައިވާ ފިލްމެކެވެ.\nމި ފިލްމުގެ މުޅި ވާހަކަ ވަނީ ލޯގަނޑެއްގެ ސަބަބުން ހިނގާ ބިރުވެރި ޚާދިސާ ތަކަކަށް ބިނާ ކޮށްފައެވެ. ފިލްމުގައި ނަތާޝާގެ ގޮތުގައި ފެނިގެންދާ ހުމާ ގުރޭޝީ ފިލްމުގައި ޤަބޫލްކުރާ ގޮތުގައި އެ ލޯގަނޑާ އޭނާގެ މައިންބަފައިންގެ މަރާ ގުޅުމެއްވާ ކަމަށެވެ. ނަމަވެސް ކަބީރްގެ ގޮތުގައި ފިލްމުގައި ފެނިގެންދާ ސާޤިބް ސަލީމް މިކަމާއި އެއްބަސް ނުވާކަމަށް ޓްރެއިލާއިން ފެނިގެން ދެއެވެ. އަދި ދެމީހުން އެއްކޮށް އެދެމީހުންގެ މައިންބަފައިން މަރުވި ގޮތުގެ ހަޤީގަތް ހޯދަން ނުކުމެ އުޅޭ މަންޒަރުވެސް މި ޓްރެއިލާ އިން ފެނިގެންދެއެވެ. މި ފިލްމުގައި މި ދެ ފިލްމީ ތަރިންގެ އިތުރުން، އާދިލް ހުސެއިން، ލިސާ ރޭ، ރިއާ ޗަކްރަބޮޓީ އަދި މަދަލީނާ ބެއްލާރިއު ލޮން ހަރަކާތްތެރިވާނެއެވެ. އަދި "ދޮބާރާ" މި ފިލްމު2ޖޫންގައި ސިނެމާތަކުގައި އަޅުވަން ފަށާނެ ކަމަށް ވެއެވެ.\nމި ފިލްމުގެ ޓްރެއިލާ ތިރީގައި މިވާ ލިންކް އިން ފެނިގެންދާނެއެވެ. އަދި މި ފިލްމް މިއީ 18 އަހަރުން މަތީގެ ބޭފުޅުންނަށް ޚާއްސަ ކުރެވިފައިވާ ފިލްމެކެވެ.


Igthisaadhee badhalu thakah dhuniyeyge maalee idhaaraa thakun thaaeedhu kurey: Minister\nއިގްތިސާދީ ބަދަލުތަކަށް ދުނިޔޭގެ މާލީ އިދާރާތަކުން ތާއީދު ކުރޭ: މިނިސްޓަރު\nރައީސްގެ އިގްތިސާދީ ވިޝަންއަށް ތައުރީފް ކުރި\nއެސްއެމްއީގެ ތަރައްގީއަށް ކުރާކަންކަން ފާހަގަ ކުރޭ\nވަޒީފާތައް އިތުރުކުރަން އެޅި ފިޔަވަޅުތަކަށް ތާއީދު ކުރޭ\nއިންވެސްޓް މޯލްޑިވްސް ގައިޑް ރައީސް ނެރުއްވައި ދެއްވަނީ. -- ފޮޓޯ: ރައީސް އޮފީސް\nމި ސަރުކާރުން ގެންގުޅޭ އިގްތިސާދީ ސިޔާސަތުތަކަށް ބައިނަލްއަގުވާމީ މާލީ އިދާރާތަކުން ތާއީދު ކުރާ ކަމަށް އިކޮނޮމިކް މިނިސްޓަރު މުހައްމަދު ސައީދު މިއަދު ވިދާޅުވެއްޖެ އެވެ.\nއާ އަހަރާ އެކު ރާއްޖޭގެ އިގްތިސާދު ރިވިއު ކުރުމަށް މިހާރު ޒިޔާރަތް ކުރަމުން އަންނަ އިންޓަނޭޝަނަލް މަނިޓަރީ ފަންޑް (އައިއެމްއެފް)ގެ ވަފުދާ އެކު މިނިސްޓަރު ބޭއްވި ބައްދަލު ކުރެއްވުމާ ގުޅޭ ގޮތުން "އަވަސް"އާ މިއަދު ވާހަކަފުޅު ދައްކަވަމުން ވިދާޅުވީ، ރާއްޖެއަށް ގިނަ އިންވެސްޓަރުންތަކެއް ގެނައުމަށް ސަރުކާރުން ގެންގުޅޭ މައިގަނޑު ސިޔާސަތުތަކަށް އެ ޖަމާއަތުގެ ތާއީދު ކުރާކަން ހާމަ ކުރެއްވި ކަމަށެވެ. އަދި މީގެ އިތުރަށް ކުދި އަދި މެދު ފަންތީގެ ވިޔަފާރިތަށް ކުރިއެރުވުމަށް ސަރުކާރުން ގެންގުޅޭ ސިޔާސަތުތައް ވަރަށް ބޮޑަށް ރަނގަޅުކަން އެބޭފުޅުން ހާމަ ކުރެއްވި ކަމަށް ވެސް މިނިސްޓަރު ވިދާޅުވި އެވެ. ޖުމްލަކޮށް ރާއްޖޭގެ އިގްތިސާދު ކުރިއަރުވަން އަޅަމުން އަންނަ ފިޔަވަޅުތައް ރަނގަޅުކަން ފާހަގަ ކުރެއްވި ކަމަށް ވެސް ވިދާޅުވި އެވެ.\n"ކުދި އަދި މެދު ފަންތީގެ ވިޔަފާރިތައް ކުރިއަރުވަން މީގެ ކުރިން ދުވަހަކު ވެސް ނުދޭ ފުރުސަތުތައް އަޅުގަނޑުމެން ދެމުން އެބަ އަންނަން. އެފަދަ ވިޔަފާރިތަކަށް ފައިސާ ލިބޭނެ ފުރުސަތުތައް ވެސް މީގެ ކުރިން ރާއްޖޭގެ ނެތް ވަރަށް އަޅުގަނޑުމެން ފުޅާކުރަމުން އަންނަކަން އެބޭފުޅުން ފާހަގަ ކުރައްވާ. ޖުމްލަ ގޮތެއްގައި އަޅުގަނޑުމެންނަށް ހާމަވެގެން މި އަންނަނީ ރައީސް ޔާމީންގެ ސިޔާސަތުތަކަށް ދުނިޔޭގެ މާލީ އިދާރާތަކުގެ ތާއީދު އޮތްކަން. އެބޭފުޅުންގެ ތައުރީފް މި ކަންކަމަށް އޮތްކަން،" މިނިސްޓަރު ވިދާޅުވި އެވެ.\nއައިއެމްއެފްގެ ބޭފުޅުންނާ އެކު މިނިސްޓަރު ސައީދު މިއަދު ބައްދަލު ކުރައްވަނީ. -- ފޮޓޯ: އިކޮނޮމިކް މިނިސްޓްރީ\nސައީދު ވިދާޅުވީ އިގްތިސާދީ ގޮތުން ރައީސް ޔާމީން ގެންގުޅުއްވާ ވިޝަން އެބޭފުޅުންނާ ވަރަށް ތަފްސީލް ކޮށް ހިއްސާ ކުރެއްވި ކަމަށެވެ. އަދި ދިވެހިން ވަޒީފާތަކުގައި ގެންގުޅެން ސަރުކާރުން އަޅާ ފިޔަވަޅުތަކާއި އެކަމަށް ކުރާ މަސައްކަތްތައް އެބޭފުޅުން ޕޮޒިޓިވް ކަމެއްގެ ގޮތުގައި ފާހަގަ ކުރެއްވި ކަމަށް ވެސް މިނިސްޓަރު ވިދާޅުވި އެވެ. އެފަދަ ފިޔަވަޅުތަކުގެ ސަބަބުން އިގްތިސާދަށް އަންނަމުންދާ ހެޔޮ އަސަރުތައް އައިއެމްއެފް އަށް ބަޔާންކޮށްދިން ކަމަށް ވެސް ވިދާޅުވި އެވެ. މިނިސްޓަރު ވިދާޅުވި ގޮތުގައި ޖުމްލަކޮށް މުޅި އިގްތިސާދާ ބެހޭ ގޮތުން އައިއެމްއެފް އިން އޮޅުން ފިލުއްވަން ބޭނުންވި މައުލޫމާތުތަކުގެ ތަފްސީލް ދެއްވި އެވެ. އަދި އިގްތިސާދީ ހަރުދަނާ ކުރަން ކުރިއަށް އޮތްތަނުގައި އަޅަމުން ގެންދާނެ ފިޔަވަޅުތަކުގެ މައުލޫމާތު ހިއްސާ ކުރެއްވި ކަމަށް ވެސް ވިދާޅުވި އެވެ.\n"ވަރަށް ފުޅާދާއިރާއެއްގައި އިގްތިސާދާ ގުޅޭ ގޮތުން އަޅުގަނޑުމެން އެބޭފުޅުން އެދުނު މައުލޫމާތުތައް ދީ އެކި ކަންކަމުގައި ހިޔާލު ބަދަލު ކުރެވުނު،"މިނިސްޓަރު ވިދާޅުވި އެވެ.\nވޯލްޑް ބޭންކާއި އައިއެމްއެފް އިން އަހަރަކު ދެ ފަހަރު ރާއްޖޭގެ އިގްތިސާދު ރިވިއުކޮށް އެކި ކަންކަމުގައި ރާއްޖެއަށް ލަފާތައްދެ އެވެ.\nމިނިސްޓްރީ އޮފް އިކޮނޮމިކް ޑިވެލޮޕްެމަންޓް މުހައްމަދު ސައީދު


Maa ginain Sorry nubunaathi! - One Online\nމާގިނައިން "ސޮރީ" ނުބުނާތި!\nވަރަށް ކުދި ކުދި ކަންތައްތަކުގައި މާފަށް އެދުމަކީ ބައެއް މީހުންގެ ކިބައިގަައި ހުންނަ އާދައެކެވެ. އެގޮތުން ޒިންމާ ނަގަން ނުޖެހޭ ކަމެއް ހިނގިޔަސް، ވަަރަށް ފަސޭހައިން މާފަށް އެދުމަކީ އެފަދަ މީހުންގެ ފަރާތުން ފެންނަ ސިފައެކެެވެ.\nކިރިޔާ ކަމެއް ވާއިރަށް "ސޮރީ" ބުނުމަކީ ވަރަށް އާއްމު ކަމަކަށްވާއިރު ފަހުގެ ދިރާސާއަކުން ދައްކާ ގޮތުގައި އެއީ އެދެވިގެންވާ ކަމެއް ނޫނެވެ. ބައެއް މީހުންނަކީ އެވްރެޖްކޮށް ދުވާލަކު އަށް ފަހަރު ސޮރީ ބުނާ މީހުންނެވެ. ތިބާ އަކީ ގިނައިން މާފަށް އެދޭ މީހެއް ނަމަ، އަވަހަށް އެކަން ބަދަލު ކުރާށެވެ.\nތަޖުރިބާކާރުން ބުނާ ގޮތުގަައި މީހަކު މާ ގިނައިން "ސޮރީ" ބުނުމަކީ، ފަައިދާއަށް ވުރެ ބޮޑަށް އެމީހަކަށް އެކަމުގެ ސަބަބުން ގެއްލުން ވެދާނެ ކަމެކެވެ. އެގޮތުން ތިބާ އަބަދު ކަމެއް ކޮށްފައި މާފަށް އެދޭނަމަ، އެބަހުގެ ބާރު ގެއްލި، މީހުން ތިބާގެ ފަރާތުން "ސޮރީ" އެބަސް އަހަން ފޫހިވާނެ ކަމަށް ތަޖުރިބާކާރުން ބުނެއެވެ.\nމާގިނައިން މާފަށް އެދޭނަމަ، ތިބާއާ ދޭތެރޭގައި އެހެން މީހުން ވިސްނާ މިންވަރު ކުޑަވެއެވެ. އެގޮތުން ތިބާ އަކީ އަމިއްލަ ނަފުސަށް އިތުބާރު ނުކުރެވޭ، އަދި ބަލިކަށި މީހެއްގެ ގޮތުގައި އެެހެން މިހުން ދެކޭނެއެވެ. ތަޖުރިބާކާރުން ބުނާ ގޮތުގައި، ގިނައިން މާފަށް އެދޭ މީހުން، އެކަމާމެދުގައި ވިސްނައި، އެކަން ބަދަލު ކުރަން މަސައްކަތް ކުރަންޖެހެއެވެ.\nއެގޮތުން، އެކަން ހުއްޓުވުމަށް ކުރެވިދާނެ ބައެއް ކަންކަމުގެ ތެރޭގައި ތަޖުރިބާކާރުން ބުނަނީ ސޮރީ ބުނެވޭ ހާލަތްތަކަކީ ކޮބައިތޯއާއި އެކަންކަމަކީ ހަގީގަތުގައިވެސް ތިބާ އެބަސް ބޭނުން ކުރަންޖެހޭ ހާލަތްތަކެއްތޯ ވިސްނުން ހިމެނެއެވެ. އަދި މާގިނައިން ސޮރީ ބުނެވޭނަމަ، އެބަހުގެ ބަދަލުގައި ބުނާނެ އެހެން އިބާރާތެއް ކަނޑައަޅުމަކީވެސް ކުރެވިދާނެ ކަމެކެވެ.\nގުޅޭ ޓެގު ޒުވާނުން


First lady ge office in beys bahanee ganegen: Rifaau | Mihaaru\nރޯގާ ފެތުރޭތީ ބޭހާއި މާސްކް ބެހުމަށް އެކި ރަށްރަށް ފޮނުވަން ތައްޔާރުކުރުމުގެ މަސައްކަތުގައި ފަސްޓް ލޭޑީ ފާތިމަތު އިބްރާހިމް ބައިވެރިވެ ވަޑައިގަންނަވަނީ. -- ޓްވިޓާ ފޮޓޯ: އަހްމަދު މުބީން\nފަސްޓް ލޭޑީގެ އޮފީހުން ބޭސް ބަހަނީ އެސްޓީއޯއިން ގަނެގެން: ރިފާއު\n18 މާޗް 2017 - 17:27 96 comments\nރާއްޖޭގައި މިހާރު ފެތުރެމުންދާ ރޯގާއާ ގުޅިގެން ރައީސް އަބްދުﷲ ޔާމީންގެ އަނބިކަނބަލުން ފާތިމަތު އިބްރާހިމް ބައްސަވާ ބޭހަކީ އެސްޓީއޯގެ ބޭސް ކަމަށް ބުނާ ވާހަކަ އަކީ ދޮގެއް ކަމަށާއި އެއީ ބައްލަވައިގެންފައި ހުރި ބޭސް ކަމަށް ރައްޔިތުންގެ މަޖިލީހުގެ މާފަންނު ދެކުނު ދާއިރާގެ މެމްބަރު އަބްދުﷲ ރިފާއު (ބޮޗޭ) ވިދާޅުވެއްޖެ އެވެ.\nހަލުވިކަމާ އެކު ފެތުރެމުންދާ އެޗް1އެން1 އާ ގުޅިގެން ފަސްޓް ލޭޑީގެ ފަރާތްޕުޅުން ދަނީ ބޭހާއި މާސްކް ފަދަ ތަކެތި ހިލޭ ބައްސަވަމުންނެވެ.\nރިފާއު މިއަދު ކުރެއްވި ޓްވީޓެއްގައި ވަނީ އެސްޓީއޯ އަކީ ބޭސް އެތެރެކުރާ ފަރާތް ކަމަށާއި ފަސްޓް ލޭޑީގެ އޮފީހުން އެ ބޭސް ބަހަނީ ގަނެގެން ކަމަށެވެ. އެކަމަކީ ފަސްޓް ލޭޑީއަށް ޝުކުރު ހައްގު ކަމެއް ކަމަށް އެ ޓްވީޓްގައި ރިފާއު ވިދާޅުވެފައިވެ އެވެ. ރިފާއު ވަނީ އެސްޓީއޯއިން ބޭސް ގަނެ، ފައިސާ ދައްކާފައިވާ ކަމުގެ އިންވޮއިސް ޓްވީޓް ކުރައްވައިފަ އެވެ. އެ އިންވޮއިސްގައި އޮތް ގޮތުން ފައިސާ ދައްކާފައި ވަނީ މިއަދު އެވެ. ޕެނަޑޯލް ސިރަޕާއި ޕެނަޑޯލް ގުޅަ ގަތުމަށް 61،788ރ. ދައްކާފައިވެ އެވެ. އެއީ 1284 ފުޅި ބޭހާއި 50،400 ގުޅަ ބޭހަށް ދައްކާފައިވާ އަދަދެވެ.\nފަސްޓް ލޭޑީގެ އޮފީހުން ދަނީ ބޭހާއި މާސްކުގެ އިތުރުން ބައްޔަށް ހޭލުންތެރިކުރާ ލީފްލެޓް ވެސް ބަހަން ތައްޔާރުވަމުންނެވެ. އެ މަސައްކަތުގައި މަޖިލީހުގެ މެމްބަރުންނާއި ދައުލަތުގެ ވަޒީރުން ވެސް ބައިވެރިވެ ވަޑައިގަންނަވަ އެވެ.\nފަސްޓްލޭޓީގެ އޮފީހުން ބޭސް ބެހުމަށް އެސްޓީއޯ އިން ބޭސް ގަތް އިންވޮއިސް.\nމީގެކުރިން ވެސް ފަސްޓް ލޭޑީގެ ފަރާތްޕުޅުން ވަނީ އިޖްތިމާއީ އެކި ކަންކަމުގައި އެހީތެރިކަން ފޯރުކޮށް ދެއްްވައިފަ އެވެ. މި އަހަރުގެ ދިރާސީ އަހަރު ފެށުމާ ދިމާކޮށް ސްކޫލް ދަބަސް ފަދަ ތަކެތި ހިލޭ ބަހާފައިވާއިރު ރޯދަ މަހާ ދިމާކޮށް، ކަދުރު ވެސް ބެއްސެވި އެވެ. އަދި ސްކޫލް ބަންދު ތެރޭގައި ޚިތާނީ ކޭމްޕެއް ވެސް ބޭއްވެވި އެވެ.\nރޯގާ ފެތުރޭތީ ބޭހާއި މާސްކް ބެހުމަށް އެކި ރަށްރަށް ފޮނުވަން ތައްޔާރުކުރުމުގެ މަސައްކަތުގައި މެންބަރުން ބައިވެރިވެ ވަޑައިގަންނަވަނީ. -- ޓްވިޓާ ފޮޓޯ: އަހްމަދު މުބީން\nމިހާރު ފެތުރެމުންދާ އެޗް1އެން1 އަށް 114 މީހަކު ޕޮޒިޓިވް ވެފައިވާއިރު ދެ މީހަކު ވަނީ އެ ބަލީގައި މަރުވެފަ އެވެ. ބަލި ކޮންޓްރޯލް ކުރުމަށްޓަކައި ސްކޫލްތަކާއި ކޮލެޖް އަދި ޔުނިވާސިޓީތައް ބަންދުކޮށް ރައްކާތެރި ކަމުގެ ފިޔަވަޅުތައް ވަނީ އިތުރުކޮށްފަ އެވެ.\nއިތުރު ލިޔުންތައް ބޭސް އެސްޓީއޯ ސްވައިން ފްލޫ ކުރީގެ ފަސްޓް ލޭޑީ ފާތުމަތު އިބްރާހީމް އަބްދުﷲ ރިފާއު\nހުމަށް ދޭނެ ބޭސް ހުސްނުވެ ލިބެން ހުންނާނެ: އެސްޓީއޯ


SunOnline: BREAKING: Abdulla didi suspend kuran ninmi ninmun dhemi ebaoiy: JSC\nއަބްދުﷲ ދީދީ ސަސްޕެންޑު ކުރަން ނިންމި ނިންމުން ދެމި އެބައޮތް: ޖޭއެސްސީ\nފާތިމަތު ސައީދު 13 Jun 2019, 21:58\nއަބްދުﷲ ދީދީ -- ސަން ފޮޓޯ/ ފަޔާޒު މޫސާ\nސުޕްރީމް ކޯޓުގެ ފަނޑިޔާރު އަބްދުﷲ ދީދީ ސަސްޕެންޑުކުރަން ނިންމި ނިންމުން ދެމި އެބައޮތް ކަމަށް ޖުޑީޝަލް ސާވިސް ކޮމިޝަން (ޖޭއެސްސީ) އިން ބުނެފިއެވެ.\nފަނޑިޔާރު އަބްދުﷲ ދީދީ ސަސްޕެންޑް ކުރަން ނިންމި ނިންމުން ތަންފީޒު ކުރުން މަޑުޖައްސާލަން ސުޕްރީމް ކޯޓުން މިއަދު ވަނީ އަމުރެއް ނެރިފަ އެވެ. އެ އަމުރު ނެރުނީ އަބްދުﷲ ދީދީގެ ފަރާތުން ދުސްތީ މައްސަލައެއްގެ ގޮތުގައި އެމައްސަލަ މިއަދު ސުޕްރީމް ކޯޓުށް ހުށަހެޅުއްވުމުންނެވެ.\nއެކަމާ ގުޅިގެން މިރޭ ޖުޑިޝަލް ސާވިސް ކޮމިޝަނުން ބޭއްވި ކުއްލި ބައްދަލުވުމެއްގައި ނިންމާފައިވަނީ ފަނޑިޔާރު އަބްދުﷲ ދީދީ ސަސްޕެންޑް ކުރަން އެ ކޮމިޝަނުން ނިންމި ނިންމުން ދެމިއޮތް ކަމަށެވެ. އެގޮތަށް ނިންމާފައިވަނީ މިރޭ ބޭއްވި ބައްދަލުވުމުގައި ބައިވެރިވި ހަތް މެމްބަރުންގެ ތެރެއިން ފަސް މެމްބަރުންގެ އަޣުލަބުއްޔަތުންނެވެ.\nމިރޭ ޖޭއެސްސީއިން ބޭއްވި ބައްދަލުވުމުގެ ރިޔާސަތު އެންމެ ފުރަތަމަ ބެލެހެއްޓެވީ އެ ކޮމިޝަނުގެ ރައީސް އަދި ސުޕްރީމް ކޯޓުގެ ފަނޑިޔާރު އަބްދުﷲ އަރީފު އެވެ. ނަމަވެސް އަރީފުގެ މަސްލަހަތު ފުށުއަރާ ކަމަށް އެކޮމިޝަނުގެ މެމްބަރަކު ހުށަހަޅާ އެގޮތަށް ފާސްވުމުން އަރީފު ވަނީ ބައްދަލުވުން ދޫކުރައްވާ ވަޑައިގެންފަ އެވެ.\nޖުޑިޝަލް ސާވިސް ކޮމިޝަނުން މިރޭ ނެރުނު ބަޔާނުގައި ބުނެފައިވަނީ ސުޕްރީމް ކޯޓުން މިރޭ ނެރުނު އަމުރަކީ ގާނޫނުއަސާސީގެ 159 ވަނަ މާއްދާގެ (ށ) އަދި ޖޭއެސްސީގެ ގާނޫނުގެ 21 ވަނަ މާއްދާގެ (ށ) އިން އެ ކޮމިޝަނަށް ލިބިދޭ ބާރަށް ހުރަސްއެޅޭ ގޮތަށް ނިންމާފައިވާ ނިންމުމެއް ކަމަށެވެ.\n"ޖުޑިޝަލް ސާވިސް ކޮމިޝަނުގެ ދުސްތޫރީ އަދި ގާނޫނީ ވާޖިބަށް ހުރަސްއަޅާ އަމުރެއް" ޖޭއެސްސީގެ ބަޔާނުގައި ބުނެފައިވެ އެވެ.\nގާނޫނުއަސާސީގެ 159 ވަނަ މާއްދާ (ށ)\nޖޭއެސްސީގެ މަސްއޫލިއްޔަތުތަކާއި ވާޖިބުތައް\nފަނޑިޔާރުންނާ ބެހޭގޮތުން އުފުލާ ޝަކުވާތައް ބެލުމާއި އެ ފަރާތްތަކާމެދު އަޅާންޖެހޭ ފިޔަވަޅުތައް އެޅުމާއި މަގާމުން ވަކިކުރަންޖެހޭ މީހުން ވަކިކުރުމަށް ހުށަހަޅާންޖެހޭ ފަރާތްތަކަށް އެފަދަ މީހުން މަގާމުން ވަކިކުރުމަށް ހުށަހެޅުން\nއަބްދުﷲ ދީދީ ސަސްޕެންޑު ކުރަން ޖޭއެސްސީއިން ނިންމީ މޯލްޑިވްސް ޕޮލިސް ސާވިސް އިން ތަހުގީގު ކުރަމުން އަންނަ މައްސަލައަކާ ގުޅިގެންނެވެ.


BML in rahunkaa nulaa viyafaari thakah loanu dhenee\nބީއެމްއެލުން ރަހުނަކާ ނުލައި ވިޔަފާރިތަކަށް ލޯނު ...\nby vomadmin March 9, 2020\nކުދި އަދި މެދުފަންތީގެ ވިޔަފާރިތައް ފުޅާކޮށް ހިންގަން ބޭނުންވާ ފައިސާ ކުރު މުއްދަތެއްގެ ތެރޭގައި ހޯދަން ބޭންކް އޮފް މޯލްޑިވްސް (ބީއެމްއެލް) އިން “ވޯކިން ކެޕިޓަލް ފައިނޭންސް ފެސިލިޓީ” ތައާރަފު ކޮށްފި އެވެ.\nބީއެމްއެލް އިން މިއަދު ބޭއްވި ރަސްމިއްޔާތެއްގައި އެ ކުންފުނީގެ ސީއީއޯ ޓިމް ސޯޔާ ވިދާޅުވީ މިއަދު ތައާރަފު ކުރި ފެސިލިޓީއަކީ އެ ބޭންކުން ވިޔަފާރިތަކަށް ފޯރުކޮށްދޭ އެހީތެރިކަމުގެ ދަށުން ދޫކުރަން ފަށާ ފެސިލިޓީއެއް ކަމަށެވެ.\nމިއީ ކުދި އަދި މެދުފަންތީގެ ވިޔަފާރިތައް ފުޅާކޮށް ވިޔަފާރި ހިންގަން ބޭނުންވާ ފައިސާ ކުރު މުއްދަތެއްގައި ހޯދަންް ތިން މިލިއަން ރުފިޔާ އާ ހަމަޔަށް ދޫކުރާނެ ފެސިލިޓީއެކެވެ. ޓިމް ވދާޅުވީ މި ފެސިލިޓީއަކީ އެއްވެސް ރަހުނަކާ ނުލައި ރާއްޖޭގައި ދޫކުރާ މިފަދަ ފުރުތަމަ ފައިނޭންސިން ފެސިލިޓީ ކަމަށެވެ.\n“މިއާއެކު ވިޔަފާރިތަކަށް ބޭނުންވާ އަދި ފުރިހަމަ ބިޒްނަސް ޕްރޮޑަކްޓް ޕޯޓްފޯލިއެއް މި ވަނީ ގާއިމްކުރެވިފަ. ވިޔަފާރި ހިންގުމަށް ބޭނުންވާ ފައިސާ ނުވަތަ ވިޔަފާރި އިތުރަށް ފުޅާ ކުރަން ބޭނުންވާ ފައިސާ މިހާރު ފަސޭހައިން ހޯދުމަށް ވެސް މިވަނީ މަގުފަހިވެފައި،” އޭނާ ވިދާޅުވި އެވެ.\nޓިމް ވަނީ ހޯމް ކޮންސްޓްރަކްޝަން ލޯންގެ އިކުއިޓީ ދަށްކޮށްފައިވާ ކަންވެސް އިއުލާން ކުރައްވާފަ އެވެ. އެގޮތުން އ މިއަދުން ފެށިގެން، ހޯމް ކޮންސްޓްރަކްޝަން ލޯން އަދި ފައިނޭންސިންގެ އިކްއިޓީ 20 ޕަސެންޓަށް ދަށް ކޮށްފައިވާ ކަމަށް އޭނަ ވަނީ ވިދާޅުވެފަ އެވެ. މީގެ ކުރިން އިކުއިޓީ އަކީ 30 ޕަސެންޓެވެ.\nބީއެމްއެލް އިން ބުނީ ވޯކިން ކެޕިޓަލް ފައިނޭންސިން މެދުވެރިކޮށް މިދިއަ ތިން އަހަރު ހޯދާފައިވާ އެވްރޭޖް ސޭލްސްގެ 20 ޕަސެންޓާ އާ ހަމަޔަށް ވިޔަފާރިތަކަށް ފައިނޭންސް ލިބޭނެ ކަމަށެވެ. ގިނަވެގެން ތިން މިލިއަން ރުފިޔާ އާ ހަމައަށް ލޯނު ދޫ ކުރާއިރު، އަނބުރާ ދައްކަން ތިން އަހަރުގެ މުއްދަތެއް ލިބިގެން ދާނެ ކަމަށެވެ.\nމި ފެސިލިޓީ ދަށުން ޑިމާންޑް ލޯނާއި، އޯވަޑްރާފްޓްސް، ބޭންްކް ގެރެންޓީ، ލެޓާ އޮފް ކްރެޑިޓް އަދި ޓްރަސްޓް ރިސީޕްޓް ޑިމާންޑް ލޯނަށް އެދި ހުށަހެޅޭނެ އެވެ.\nމި ޕްރޮޑަކްޓް ގެ އިތުރުން ބިޒްނަސް ޑިވެލޮޕްމަންޓް ލޯނާއި ގެސްޓްހައުސް ލޯނާއި ރިއަލް އެސްޓޭޓް ލޯން އަދި ރީޓެއިލާސް ލޯންގެ އިންޓްރެސްޓް ނުވަތަ ޕްރޮފިޓް ރޭޓް ވަނީ ދަށްކޮށްފަ އެވެ. ލޯނުތަކަށް މި ގެނައި ބަދަލުތައް ބީއެމްއެލް އިސްލާމިކްގެ ޕްރޮޑަކްޓްތަކަށް ވެސް ވަނީ ގެނެސްފަ އެވެ.


ކޮމަންޑޫ ބަނދަރު ހެދުމުގެ މަޝްރޫޢުގެ ބޮޑުބައެއް ނިމިއްޖެ ކޮމަންޑޫ ބަނދަރު ހެދުމުގެ މަޝްރޫޢުގެ ބޮޑުބައެއް ނިމިއްޖެ\nށ. ކޮމަންޑޫ ބަނދަރު ހެދުމުގެ މަސައްކަތް ކުރިއަށްދަނީ / ފޮޓޯ: އެމް.ޓީ.ސީ.ސީ\nމީގެ އިތުރުން 1,991 އަކަމީޓަރުގެ ސަރަހައްދެއްގައި ޕޭވްމަންޓް ހަދައި، ބަނދަރު ބައްތިއާއި ނެރު ބައްތި ޖެހުމުގެ މަސައްކަތްވެސް އެމް.ޓީ.ސީ.ސީން ކުރުމަށް ވަނީ ހަމަޖެހިފައެވެ. 29 މިލިއަނަށް ވުރެ ގިނަ ރުފިޔާ ޚަރަދުކޮށްގެން ކުރިއަށްގެންދާ ށ. ކޮމަންޑޫ ބަނދަރު ހެދުމުގެ މަސައްކަތް އެމް.ޓި.ސީ.ސީއާއި ޙަވާލުކޮށްފައިވަނީ އެއްއަހަރު ދުވަހުގެ ތެރޭގައި މަސައްކަތް ނިންމާގޮތަށެވެ.\nފުވައްމުލަކާއި ގއ.އަތޮޅު "ސިސްޓަރ އައިލެންޑް" ކޮންސެޕްޓުން ގުޅާލަނީ\nރ.ވަންދޫގެ ބަނދަރު މަރާމާތު ކުރުމުގެ މަސައްކަތް ނިންމާލައިފި


BREAKING: Gulhun neiy case thah ginavaathee samaaluvaan jehey, ekamaku fiyavalhuthah harukashi kuran jehey varah ginaeh noon: Dr. Afzal - One Online\nގުޅުން ނެތް ކޮވިޑް ކޭސްތައް ގިނަވާތީ ސަމާލުވާންޖެހޭ ކަމަށާއި އެކަމަކު ފިޔަވަޅުތައް ހަރުކަށިކުރަން ޖެހޭ ވަރަށް ގިނައެއް ނޫން ކަމަށް ޑރ. އިބްރާހިމް އަފްޒަލް ވިދާޅުވެއްޖެއެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ)ގައި މިރޭ ބޭއްވި ނޫސްވެރިންގެ ބައްދަލުވުމުގައި ޑރ. އަފްޒަލް ވިދާޅުވީ، މި ފަހަކަށް އައިސް އިތުރު ކޭސްއަކާ ގުޅުން ނެތް ކޮވިޑް ކޭސްތައް ފެންނަމުންދާ މިންވަރު އިތުރުވަމުންދާ ކަމަށެވެ.\nއެގޮތުން ކޮންމެ ދުވަހެއްގައި ބައްޔަށް ޕޮޒިޓިވްވާ މީހުންގެ ތެރެއިން 30 އިންސައްތައާއި 40 އިންސައްތައަކީ އެއްވެސް ކްލަސްޓާއަކާ ގުޅުމެއް ނެތް ކޭސްތަކެއް ކަމަށާއި، ނަމަވެސް ފިޔަވަޅުތައް ހަރުކަށި ކުރަން ޖެހޭ ވަރަށް ކްލަސްޓާތަކަށް ނިސްބަތްވާ ނުވާ މީހުން ބައްޔަށް ޕޮޒިޓިވްވާ މިންވަރު އިތުރު ނުވާ ކަމަށް ޑރ. އަފްޒަލް ވިދާޅުވިއެވެ.\n"ނޮން ލިިންކް ކޭސްތައް އިތުރުވާތީ ސަމާލުވާން ޖެހޭ. ނަމަވެސް އަދަދުތަކަށް ބަލާއިރު ފިޔަވަޅުތައް ހަރުކަށި ކުރަން ޖެހޭ ވަރަށް ކޭސްތައް އިތުރެއް ނުވޭ،" ޑރ. އަފްޒަލް ވިދާޅުވިއެވެ.\nމީގެ އިތުރުން ޑރ. އަފްޒަލް ވިދާޅުވީ، ނޮން ލިންކް ކޭސްތަކަކީ ފިޔަވަޅުތައް ހަރުކަށި ކުރުމުގައި ޓްރިގާ ޕޮއިންޓެއްގެ ގޮތުގައި ބަލާ ކަމެއް ކަމަށާއި ނަމަވެސް ފިޔަވަޅުތަށް ހަރުކަށި ކުރުމުގައި ޖުމްލަ ބަލި ޖެހޭ މީހުންގެ އަދަދަށްވެސް ބަލާނެ ކަމަށެވެ.\nލުއިތައް ދިން ނަމަވެސް ރައްކާތެރިކަމުގެ ފިޔަވަޅުތައް އަޅައިގެން އުޅުމަށް ޑރ. އަފްޒަލް އިލްތިމާސްކުރެއްވިއެވެ.\nގުޅޭ ޓެގު ކޮވިޑް 19 ލޮކްޑައުން ޑރ. އިބްރާހީމް އަފްޒަލް އެޗްއީއޯސީ


Haamidh Seytuge dhifaaee hekinnah MMA ge governor aai BML ge CEO!\nއެމްއެމްޕީއާރުސީގެ ހިޔާނާތުގެ މައްސަލައެއްގައި ދައުލަތުން ދައުވާ ކުރަމުން އަންނަ އަދީބުގެ ބޮޑު ބޭބެ، އަދި މަޝްހޫރު ވިޔަފާރިވެރިޔާ ހާމިދު އިސްމާއިލް، (ހާމިދު ސޭޓް)ގެ ދިފާއީ ހެއްކެއްގެ ގޮތުގައި ބީއެމްއެލްގެ ސީއީއޯ އެންޑްރޫ ޖޭ ހީލީ އާއި އެމްއެމްއޭގެ ގަވަރުނަރު އަޒީމާ އާދަމްގެ ނަން އޭނާ ޝަރީއަތުގެ މަޖިލީހަށް މިއަދު ހުށަހަޅައިފި އެވެ.\nއޭނާގެ މައްޗަށް ދައުވާ ކުރަނީ އެމްއެމްޕީސީއިން ކުރެއްދޫ ހޯލްޑިންސްއަށް ކުއްޔަށް ދިން ޅ. މާބިންހުރާގެ ފައިސާ އޭނާ ހިއްސާވާ ކުންފުންޏެއް ކަމަށްވާ މިލޭނިއަމް ކެޕިޓަލްގެ އެކައުންޓަކަށް ޖަމާކުރި ކަމަަށް ބުނެ އެވެ. އަދި އެ މައްސަލައިގައި ކުރީގެ ނައިބު ރައީސް އަހުމަދު އަދީބާއި އެމްއެމްޕީއާރުސީގެ އެމްޑީއަކަށް އޭރު ހުންނެވި، އަބްދުﷲ ޒިޔަތުގެ މައްޗަށް ވެސް އަންނަނީ ދައުވާ ކުރަމުންނެވެ.\nމި މައްސަލާގައި މިއަދު ބޭއްވި އަޑުއެހުމުގައި ދައުލަތަށާއި ދައުވާ ރައްދުވާ ފަރާތްތަކަށް ހެކި ހުށަހެޅުމަށް ވަނީ ފުރުސަތުދީފަ އެވެ. ހެކި ހުށަހަޅަން ދިން ފުރުސަތުގައި ދައުލަތުން ވަނީ ޖުމްލަ 24 ހެއްކެއް ހުށަހަޅާފަ އެވެ. އޭގެ ތެރޭގައި ސިއްރު ދެ ހެއްކާއި އެމްއެމްޕީއާރްސީ އާއި މިލޭނިއަމް ކެޕިޓަލް އަދި ޓޫރިޒަމް މިނިސްޓްރީގެ ބައެއް ލިޔެކިޔުންތަކާއި ބައެއް ޗެކްތަކާއި ސްލިޕްތައް އަދި އެމްއެމްޕީއާރްސީ އާއި ހާމިދުގެ ބޭންކް ސްޓޭޓްމެންޓް ހިމެނެ އެވެ. އޭގެއިތުރުން އެމްއެމްޕީއާރްސީގެ ހިންގާ ގައިވައިދާއި މިލޭނިއަމް ކުންފުނީގެ މުވައްޒަފުން ކަމަށްވާ އަމްޖަދު އިސްމާއިލާއި އަހުމަދު ނިޒާމާއި ޝާހިދު ހުސެއިން އަދި ޒިޔަތު ތަހުގީގަށް ދީފައިވާ ބަޔާން ވެސް ހެކީގެ ގޮތުގައި ވަނީ ހުށަހަޅާފަ އެވެ.\nއަދީބުގެ ފަރާތުން ހުށަހެޅި ހެކިތަކުގެ ތެރޭގައި އެމްއެމްޕީއާރްސީ އާއި މިލޭނިއަމް ކެޕިޓަލާއި މޮންޓިލިއަން އިންޓަނޭޝަނަލްގެ ހިންގާ ގަވައިދާއި އަސާސީ ގަވާއިދު އަދި ހިއްސާދާރުންގެ މައުލޫމާތު ހިމެނެ އެވެ.\nއެމްއެމްއޭގެ ގަވަރުނަރާއި ބީއެމްއެލްގެ ސީއީއޯގެ ނަން ހެއްކެއްގެ ގޮތުގައި ހާމިދު ހުށަހެޅީ ދައުވާގައި ހިޔާނަތްތެރިވި ކަމަށް ބުނާ ފައިސާ، މިލޭނިއަމް ކެޕިޓަލްގެ އެކައުންޓަށް ޖަމާވެފައިވަނީ ބޭންކުގެ އިހުމާލުކަން ސާބިތުކޮށްދިނުމަށެވެ. އެކަން ހިނގާފައިވަނީ ބީއެމްއެލްއިން ބަލަންވާވަރަށް ނުބެލުމުގެ ސަބަބުންކަން ސާބިތުކޮށްދިނުމަށެވެ. ބީއެމްއެލްއިން އެކަމުގައި އިހުމާލުނުވިނަމަ އެ ފައިސާއަށް ހިޔާނަތްތެރި ނުވެވުނީސް ކަމަށް ހާމިދުގެ ވަކީލް ހުސްނުއް ސުއޫދު ވިދާޅުވި އެވެ.\nމި ދެ ބޭފުޅުންގެ އިތުރަށް ހާމިދުގެ ފަރާތުން ހެކީގެ ގޮތުގައި ހުށަހަޅާފައިވަނީ މިލޭނިއަމް ކެޕިޓަލްގެ މުވައްޒަފުން ކަމަށްވާ އަހުމަދު ނިޒާމް، އަމްޖަދު އިސްމާއިލް، ރިއްފަތު، ހުސެއިން ޝަރީފް އަދި އަހުމަދު ޝިނާނެވެ. މީގެއިތުރުން މިލޭނިއަމްގެ ބައެއް ލިޔެކިޔުންތަކާއި ބޭންކް ސްޓޭޓްމެންޓް ވަނީ ހެކީގެ ގޮތުގައި ހުށަހަޅާފަ އެވެ.\nމި މައްސަލައިން ދިފާއުވުމަށް ޒިޔަތުގެ ފަރާތުން ހުށަހެޅި ހެކީގެ ތެރޭގައި، އެމްއެމްޕީއާރްސީގެ ހާއްސަ އޮޑިޓް ރިޕޯޓާއި އެމްއެމްޕީއާރްސީގެ ބޭންކް ސްޓޭޓްމެންޓާއި އެމްއެމްޕީއާރްސީ އާއި ބީއެމްއެލްއާ ދެމެދުވި ބައެއް މުއާމަލާތްތަކުގެ ލިޔެކިޔުންތަކާއި އެމްއެމްޕީއާރްސީ އާއި ކުރެއްދޫ ހޯލްޑިންއާއެކުވި އެއްބަސްވުމާއި ބައެއް ޗެކްތައް ހިމެނެ އެވެ.\nމިއަދުގެ އަޑުއެހުމުގައި ޒިޔަތުގެ ވަކީލް ވަނީ ޒިޔަތު ތަހުގީގަށް ދީފައިވާ ބަޔާނަށް އިންކާރުކުރާ ކަމަށް ވިދާޅުވެފަ އެވެ. އެ ބަޔާން ދީފައިވަނީ ފުލުހުންގެ ނުފޫޒާއެކު ކަމަށް ޒިޔަތުގެ ވަކީލް ވިދާޅުވި އެވެ. އެގޮތުން ބަޔާން ދިނުމުން ގެއަށް ބަދަލުކޮށްދޭނެ ކަމަށް ފުލުހުން ޒިޔަތު ކައިރީގައި ބުނި ކަމަށް ވަކީލް ވިދާޅުވި އެވެ.\nމި މައްސަލާގައި ދެން އޮންނާނީ ހެކިންގެ ހެކި ބަސް ނެގުމެވެ. މިކަން ކުރިން ތާވަލުކުރީ، މި މަހުގެ 28 ވަނަ ދުވަހަށެވެ. ނަމަވެސް ދައުވާ ރައްދުވާ ފަރާތުން ވެސް އެއީ އެކަށީގެންވާ ވަގުތު ނޫން ކަމަށް ވިދާޅުވުމުން ޝަރީއަތުން ވަނީ ފަހުގެ ތާރީހެއްގައި މައްސަލައިގެ އަޑުއެހުމެއް ބާއްވާނެ ކަމަށް ވިދާޅުވެފަ އެވެ.\nހާމިދު އިސްމާއިލް ކުރީގެ ނައިބު ރައީސް އަހުމަދު އަދީބު އަބްދުﷲ ޒިޔަތު + އަޒީމާ އާދަމް


މީސްތަކުން ޙައްޤުބަހެއްގެ އިންތިޒާރުގައި ތިއްބާ! (2 ވަނަ ބައި) | Dhiislam | Dhiislam\nއައްޝައިޚް މުޙައްމަދު ޠައްޔިބު ބިން ޢަބްދުލް ޙަކީމް ޖޫން 3, 2012\nފަހުގެ ތާރީޚަށް ނަޒަރު ހިނގާލާއިރު މިރާއްޖޭގައި އިސްލާމްދީނާ ދެކޮޅު ހިނގޭ ޙަރަކާތްތަކުގެތެރޭގައި (ތަބްޝީރު) ނުވަތަ ކްރިސްޓިއަން މިޝަނަރީ ޖަމާޢަތްތަކުގެ ވާކަތައް ހިމެނެއެވެ. އާދެ! ފައްޅިތަކުގެ ފާދިރީންގެ ލަނޑުދަނޑިތަށް ޙާސިލްކުރުމަށްޓަކައި މިރާއްޖޭގައި ކޮށްފައިވާ މަސައްކަތްތަކަކީ ފަސްއަޅާ ފޮރުވަން އުޅުނަސް ފޮރޮވާލެވޭ ވަރަށް ވުރެން ފާޅުގައި ހިންގާފައި ހުރި ޙަރަކާތްތަކެކެވެ.\nރާއްޖެތެރޭ ކުދި ކުދި އާބާދީތަކަށް އަމާޒުކޮށްގެން ގިނަގުނަ މަޝްރޫޢުތަކެއްވަނީ ހިނގާފައެވެ. މިކަމުގެ ތެރެއިންލާފަ ދެން މަޑުމަޑުން ކުރިފަޅަމުން ހެދެމުން އަންނަ އެންމެ ނުބައި އެއް ފިކުރަކީ (އިލްޙާދު) ނުވަތަ ކަލަކު ވޮޑިގެން ނުވާކަމަށް ދަޢުވާކުރާ މީހުންގެ ފިކުރެވެ. މިފިކުރު ރައްޖޭގެ ހަތަރުބިތުން ވަދެ މިތާގެ މީރުފެނުން ފެން ބޮއެ، މީތާގެ ޖައްވަށް ނޭވާލާ އޭގެ ކުރިތަށްފަޅަމުން ހެދެމުން އަންތާ ދުވަސްތަކެއްވެޖެއެވެ. އެހެންކަމުން މިކަމަށް ފިކުރުހިނގާލާ ބަޔަކު އަޅުގަނޑުމެންގެ ތެރޭގައި އެބަތިބިބާ!\nއިންސާނީ ޙައްްޤުތަކާއި މިނޫންވެސް އެކި ޙައްޤުތަށް ރައްކާތެރިކޮށްދޭ މީހުން ކަމަށް ދަޢުވާކޮށް މިފަދަ އެންމެހާ ގޮވެލި ތަކާއި ޝިޢާރުތަށް ނިވާފަތްގަނޑަކަށް ހަދައިގެން މިކުޑަ ކުޑަ ލޮބުވެތި ވަތަންގެ ޒުވާނުންގެ ގެ ދީނާ ފިކުރާ އަޚުލާޤާ މިތާގައި އޮތް ރިވެތި އާދަތަށް ހަލާކުކޮށް މިއަގުބޮޑު ތަރިކަ އަތުން ބީވެގެން ދާއިރުވެސް ހަމަ ބަލަހައްޓައިގެން ތިބެންވީތޯ !\nއާދެ ! އިލްޙާދުންގެ މަދަރުސާއިން ދޭ ތަރުބިޔަތުތަކުގެ ތެރޭގައި ދީނަށް ޖޯކު ޖެހުމާއި ދީނަށް ލޯބިކުރާ މީހުންނަށް ފުރައްސާރަކުރުމާއި އަދި އެމީހުންނަކީ ކަޓު ތަނެއްދޮރެއް ނުދަންނަ ދަށްފަންތީގެ ބައެއްގެ ގޮތުގައި ދެއްކުމާއި އެކު މިދީނުގެ ޙުކުމްތަކަށް އިންކާރުކޮށް ތިމާމެންގެ ހަވާނަފްސު ބުނާ ފަދަ މެދުމިނަކަށް ބައްޓަން ކުރުން ހިމެނެއެވެ. އަދި އެހެން ދީންތަކުގެ މިނިވަންކަން އިޢުލާނު ކުރުމަކީ އެމީހުންގެ ލަދީނީ އެޖެންޑާގައި ހިމެނޭ އެއްކަމެވެ.\nދީނާމެދު ޝައްކުއުފެއްދުމުގެ ގޮތުން ޒުވާނުންނާއި ކިޔަވާކުދިންގެ ތެރެއަށް ފޮނުވާލެވޭ ނުރައްކާތެރި މެސެޖުތަކާއި ހިތުގެ ތެރޭގައިވާ އީމާންތެރިކަން ޝައްކަށް ބަދަލުވަމުންދާއިރު އަޅުގަނޑުމެން ޣާފިލު ކަންމަތީ ތިބެން ހެޔޮ ވެދާނެ ތޯއެވެ. މީގެ މަސްތަކެއް ކުރިން ނިކުތީ ދީނީ މިނިވަންކަން ހޯދުމަށްޓަކައި 10 ވަރަކަށް މީހުންނެވެ. މާދަމާ ނިކުންނާނެ ޢަދަދެއްވެސް ނޭނގެއެވެ. އެމީހުންގެ ބޭނުމަކީ ކޮންމެހެން މިތާގައި އެހެން ދީންތަކެއް އޮތުމެއް ނޫނެވެ. އަދި ކިއެއްތަ ޝާއިޠާނާއަށާއި ދިރުހަމައި ދީނާރަށް އަޅުކަންކުރާ ފަސާދަ މުޖުތަަމަޢެއްގެ ގޮތުގައި މިތަން ވުމަށެވެ.\nމިހާ ނާޒުކު ދަނޑިވަޅެއްގައި އަޅުގަނޑުމެންގެ ތެރެއިން ހެޔޮ ވިސްނޭ ކޮންމެ މީހަކަށް ލާޒިމު ވެގެން ވަނީ ޒަތީ ތަޢައްޞުބުން ދުރުވެތިބެ، މިނުބައި ފިކުރަށް ޖާގަ ދޭ އެންމެހާ ދޮރުތަށް ބަނދުކުރުމުވެ. ވައިވަންނަ ވަރު ޖާގައެއް ދިނަސް ހަލުވި މިނުގައި މިނުރައްކާތެރި ބަލި ފެތުރެން ފަށާނެކަން ދަންނަން ޖެހެއެވެ. މި ނުރައްކާތެރި ބަލީގެ ފެށުމަކީ ދީނުގައިހުރި ވަކި ކަންކަން ޤަބޫލު ނުކުރުމެވެ. ނިމުމަކީ ތަވްޙީދުގެ ފޭރާން އެއްކޮށްބާލާ ޝިރުކުގެ އަހުލުވެރީންގެ ލިސްޓުން ޖާގަ ހޯދުމެވެ. އެހެންކަމުން މި ފިކުރަށް ޖާގަ ދިން މީހަކީ މުޅި އިސްލަމީ އުއްމަތަށް ޚިޔާނާތްތެރިވި މީހެއްކަމުގައި ބެލެވޭނެއެވެ. ﷲ ގެ ޙަޟްރަތުގައި ދެއްކޭނެ ފާޅުކުރެވޭނެ ޙުއްޖަތެއް ފަހެ އޮންނާނެ ހެއްޔެވެ. ތިމާ ޒާތީގޮތުން ވަކި ފަރުދަކަށް ކިތަންމެ ނުރުހުންތެރި ވިޔެއްކަމު އުއްމަތުގެ ޙައްޤުގައި ދީނުގެ ބަސް ކުރިއަށް ނެރެން ޖެހޭނެއެވެ.\nމި ކުޑަ ކުޑަ މުޖުތަމަޢު ތެރޭގައި އެކި ފަންތީގެ މީހުން ދިރިއުޅެމުންދާހިނދު ދީނުގެ ޙައްޤު ބަސް އަޑު އެހުމުގެ އިންތިޒާރީގައި އެކަމަށް ފެންބޮވައިގަނެފައި ވާޙާލުގައި ކިތަށް މީހުންތޯ ތިބީ ! އެހެން ކަމުން މިއީ ކުޅިވަރެއްކަމުގައި ދެކިގެން ތިބެ މާލަން މާލަން ތަކުގައާއި ފަރުދާތަކުގެ އަނެއްފަރާތުގައި ތިބެގެން އެއްވެސް ކަހަލަ ދިރާސާއެއް ކުރުމެއްނެތި ހިތުގައި އުފެދޭ ޝުޢޫރުތަކެއްގެ މައްޗަށް ބަސްބުނެ ހެދުމުން ނިކުމެދާނެ ނަތީޖާއަކާމެދު ކާކު ތޯ ވިސްނާލީ! އެހެނީ މިދެކެވޭ ވާހަކައަކީ ފޭރުމާއި ވައްކަމާ މަރާމާރީއާއި ބަޣާވަތުގެ ވާހަކައެއް ނޫނެވެ. އަދި ކިއެއްތަ އީމާންކަމުގައިހުރެ ކާފިރުކަމުގެ ތެރަށް ވަދެގެންދާވާހަކައެވެ. އަލިކަމުގެ ތެރޭގައި ހުރެ އަނދިރި ކަމުގެ ތެރެއަށް ވަދެގެންދާ ވާހަކައެވެ.\nއެހެން ކަމުން ތިމާމެން އެންމެގެ ނަޒަރު އެއްދިމާލަކަށް ގެންދަޖެހޭ ވަޤުތު އައިސް މިއޮތީޖެހިފައެވެ. މިމުހިއްމު ދަނޑިވަޅުގައި އިލްޙާދުންގެ މަދަރުސާއިން ކިޔަވައިގެން ތިބި މީހުން ބޭނުން ވާނީ ސިޔަސީ ކޮންމެވެސް ފިކުރެއްގެ ތެރެއިންލާފަ ހެޔޮލަފާ މީހުން އެއްބަޔަކު އަނެއްބަޔަކަ ޖައްސާ އެމީހުން އެކަމުގެ ތެރޭގައި މަޝްޣޫލުކޮށް ވަޤުތު ބޭކަރު ކޮށްލުމެވެ. ދުރުގައި ކުޅިބަލަންތިބެ ދަނޑިވަޅުގެ ބޭނުން ހިފައި އެމީހުން އެމީހުން ޙަރާކާތްތަކާއެކު ކުރިއަށް ގެން ގޮސްގޮސް ތިބޭނެއެވެ.\nލޮބުވެތި އަޚުން، މާތް ﷲ ތިބާއަށްވަނީ ހެވާނުބައި ވަކި ކުރާނެ ފުރިހަމަ ވަޞީލަތްތައް ދެއްވާފައެވެ. ތިބާގެ ވަށައިގެންވާ މުޖުތަމަޢުގައި ހިނގާ ކަންކަމާއި އަޑު ތަކާމެދު ތިބާ ޣާފިލުވެ ނުހުންނާށެވެ. އެއަޑުތަކުގެތެރެއިން ތިބާގެ ދީނަށް ތިބާގެ ޢަޤީދާއަށްކުރާ އަސަރުތަކަކީ ކޮބައިތޯ ވިސްނާލާށެވެ. ތިބާގެ ޒިއްމާ އުފުލާށެވެ. ޙައްޤުބަސް ފާޅުކުރަން ޖެހޭ ވަޤުތު މައްމަނެއްގެ ގޮތުގައި ނުވާށެވެ. އާދެ! ޢަލީ ބިން އަލް މަދީނީ މިފަދައިން ވިދާޅުވެފައިވެއެވެ. ﷲ ސުބުޙާނަހު ވަތަޢާލާ ދެމީހެއްގެ ފަރާތުން މިދީން ޢިއްޒަތްތެރި ކުރައްވާފައިވެއެވެ. އެއީ ޒަކާތް ނުދީ މުރުތައްދުވީ މީހުންގެ ކުރިމަތީގައި އަބޫބަކުރުގެ ފާނު އެޅުއްވި ފިޔަވަޅާއި އިމާމް އަޙްމަދު ބިން ޙަންބަލް ޤުރާއާނަކީ މާތް ﷲ ގެ މަޚްލޫޤެކޭ ބުނުވުމަށްޓަކައި ކުރިމަތި ކުރި އަނިޔާތަކުގައި އެކަލޭގެ ފާނުގެބަހަށް އެތަށްބަޔަކު އިންތިޒާރީގައި ތިއްބައި ހައްޤުބަސް ފާޅުކުރެއްވި ދުވަހެވެ.\nލިޔަމުންއައިސް މިލިޔުމުގެ ނިމުމަކާ ހިސާބަށް އައިސްފައިވަނިކޮށް ދެންމެ އަޅުގަނޑާ ބައްދަލުކުރީ އަޅުގަނޑު ކިޔަވައިދިން ދަރިވަރެކެވެ. އެއްކޮށް ކިޔެވި އެހެންކުދިންގެ ޚަބަރުދަބަރު އަހާލުމުން އެތަނުން އެއްކުއްޖަކު ދީނީ ކަންކަމަށް ސަމާލުކަން ނުދޭވާހަކައާއި ދީނުގެ ބައެއް ކަންކަމުގައި ޝައްކު އުފެދޭ ކަހަލަ ސުވާލަތައް ކުރިމަތި ކުރާވާހަކައެއް ފާހަގަ ކޮށްލިއެވެ. އާދެ މިއީ ކުޑަކުޑަ ވަޤުތުުކޮޅެއްގެ ތެރޭގައި އަޅުގަނޑުގެ ކަންފަތަށް ފޯރާފައިވާ ޚަބަރުތަކެވެ. ހިތާމައިގެ ކޮޅެއްވެސް ނެތެވެ. ޙައްޤު ބަހެއްގައި އިންތިޒާރުގައި ކިތައްމީހުން ތިބޭނެބާ!


H.dh Atoll zuvaanunge inzaaru:Baisaathah nukanduvvaa.adhives mithibee ehaaluga Raajje.mv | Connecting the dots...\nހދ އަތޮޅު ޒުވާނުންގެ އިންޒާރު: ބައިސާ ނުކަނޑުއްވާ. އަދިވެސް މިތިބީ އެހާލުގަ\nރިސޯޓް ހެދުމަށް5ރަށެއް އިއުލާން ކުރިތާ3އަހަރު\nހަދަން ހަވާލުކޮށްފައިވާ ރިސޯޓްތައް ނުހުޅުވި 15 އަހަރު\nރިސޯޓް ތަކުން 8000 ވަޒީފާ ލިބޭނެ ކަމަށް ރައީސް ޔާމީން ވިދާޅުވި\nކ. މާލެ | އަހުމަދު މުހުސިނު | 12 ނޮވެންބަރު 2017 | އާދީއްތަ 21:12 | dhonbandaara | ރިޕޯޓު | 5,323\nރައީސް ޔާމިން ކުޅުދުއްފުއްޓަށް ވަޑައިގަތުމުން މަރުހަބާ ދަންނަވަނީ -- ފޮޓޯ:ރައީސް އޮފީސް ޓްވިޓާ\nހދ އަތޮޅު ފަޚުރުވެރި ވަނީ މަޝްހޫރު ބޮޑު ތިލަދުން މައްޗަށް ނިސްބަތްވާތީއެވެ. ރާއްޖޭގެ އާބާދީގެ އެންމެ ބޮޑު ތިންވަނަ އާބާދީ ކަމަށް ވީތީއެވެ. ޤައުމުގެ ވެރިއަކު ކަނޑައެޅުމުގެ ދުވަސްވަރު ލީޑަރުން ގިނަގިނައިން ވަޑައިގަންނަވަން ޖެހޭ އަތޮޅަކަށް ވީތީއެވެ.\nކަން މިހެންހުރިއިރު އުތުރު ގަޑުބަޑުގެ ތެރެއިން މަޝްހޫރުވި ބޮޑު ތިލަދުންމަތިން ކުޅުދުއްފުށީ ބޮޑުމުހައްމަދުބޭގެ އާރުކާޓީގެ ދަށުން މާލެއަށް އައީ ޤައުމު ފާލުން ނެއްޓުނީމާ އިސްލާހް ކުރުމަށެވެ. ބުރިން ހަންނަގާ އަނދަގޮނޑި ޖަހާނެކަން އެނގިހުރެ ތިލަދުންމަތީގެ ހިތްވަރުގަދަ ފަހުލަވާނުން އެކަން ކުރީ މުޅި ޤައުމުގެ ހައްޤުގައެވެ. ކަންކުރަން ކެރޭކަން ދައްކާލުމަށް އެކަންޏެއް ނޫނެވެ. އަންނާނެ އަދަބުތައް އެނގިހުރެ ވެސް ސަރުކާރަށް ކަންކަން އިސްލާހް ކުރަން މަޖްބޫރު ކުރުވުމުގެ ގޮތުންނެވެ. އެކަމަކު ކެތްތެރިކަން އެތައް ދުވަހަކަށް ދެއްކުމަށްފަހު އެނޫން ގޮތެއް ނެތިގެންނެވެ.\nރާއްޖޭގެ މިއަދުގެ ޙަޤީގީ ލޭނާރަކީ ފަތުރުވެރިކަމެވެ. އަނގަޔާ އަތާ ދިމާކުރެވޭނެ ގޮތެއް މިއަދު ހޯދެން އޮތް މައިގަނޑު އެއްދާއިރާއަކީ ފަތުރުވެރިކަމެވެ. އާއިލާ ބަލަހައްޓާ ދިރިއުޅުން އާރާސްތުކުރެވޭނެ އެއްގޮތަކީ ރިސޯޓް ވަޒީފާއެވެ.\nއެގޮތުން ހދ އަތޮޅަކީ ރީތި އަތޮޅެކެވެ. ފަތުރުވެރިން ގަޔާވާ ކަހަލަ ހިތްގައިމު ރަށްތަކެއް ހުރި އަތޮޅެކެވެ. އެކަމަކު ރާއްޖޭގެ ފަތުރުވެރިކަމުގެ ސިނާއަތަށް ބައިގަރުނުވާން ދާއިރު ހދ އަތޮޅު އޮތީ ފަތުރުވެރިކަމުގެ ސިނާއަތުގައި ހަމ ސުމެއްގައެވެ. ހުނިޖަހާލާފައި ނަގާނެ ހަމަ އެންމެ ރިސޯޓެއްވެސް ހދ އަތޮޅަކު ނެތެވެ. އަތޮޅުގެ ދަރިން ވަޒީފާއަށް ދާނެ ހަމަ އެންމެ ރިސޯޓު ގަނޑެއްވެސް ހުޅުވިފައެއް ނެތެވެ.\nސަރުކާރުން އަދިވެސް ގެންދަނީ ބޮޑު ކަނޑަމުންނެވެ. ފެންނެތް ބޮޑެތި ކާށިތައް ބިންނަމުންނެވެ. ރިސޯޓް ހިއްސާ އެރިސޯޓެއްގެ މުވައްޒަފުންނަށް ދެއްވާނެ ކަމުގެ ވައުދާއެކު ވެރިކަމަށް ވަޑައިގެންނެވި ރައީސް ޔާމީން ގެންދަވަނީ އަދިވެސް އިތުރުފުޅު ހައްދަވައިގެން ރައްޔިތުން ޅޮސްއުނދޯލިތަކުގައި ބައިތިއްބާށެވެ.\nއެމަނިކުފާނުގެ ވެރިކަމަށް އެއްއަހަރު ފުރުމުގެ އުފާފާޅުކޮށް ކުޅުދުއްފުށީގައި ބޭއްވި ހަފްލާއަކީ އޭގެ ދިރިހުރި މިސާލެކެވެ. އެޖަލްސާގައި އެމަނިކުފާނު ހދ ގެ ޒުވާނުންނާއެކު އާކޮށްދިން އުއްމީދު އަދިވެސް ހުރީ ކަންފަތުގައި ގުގުމާފައެވެ.\nއެޖަލްސާގައި“ދާދި އިހަކަށް ދުވަހު އަޅުގަނޑުމެން އިއުލާން ކުރީ ކުޅުދުއްފުށީ ސަރަހައްދުން5ރިސޯޓް ހެދުމަށް. މި ރިސޯޓުތައް ހެދުމުގެ ބޭނުމަކީ ހަމައެކަނި ދައުލަތަށް އާމްދަނީ ހޯދުމެއް ވެސް ނޫން. މާލެއާ އެހާ ދުރުގަ ވެސް މި ރިސޯޓްތައް ހެދުމުގެ އެންމެ ބޮޑު ބޭނުމަކީ އެ ސަރަހައްދުގެ ޒުވާނުންނަށް ވަޒީފާގެ ފުރުސަތު ހޯދައިދިނުން” ރައީސް ވިދާޅުވި އެވެ.\nކޮންފަދަ ނަލަ ހެއްޔެވެ. ކިހާ އުފާވެރި ޚަބަރެއް ހެއްޔެވެ. އަދި އެހެން ވާހަކަ އެއްވެސް އެމަނިކުފާނު ވިދާޅުވިއެވެ.\nއެ ރިސޯޓްތަކުން 8000 ވަޒީފާ ލިބޭނެއޭ ވިދާޅުވި ވާހަކައެވެ. އެހެން ވިދާޅުވީތީ އެރޭ އުފަލުން ނިދޭވަރެއް ވެސް ނުވިއެވެ.\nއެކަމަކު އެވާހަކަވީ ޚިޔާލީ ފޮލާއެކެވެ. އެކަމަށްޓަކައި ރިސޯޓްތަކެއް ހެދުމަށް ރަށްތަކެއް އިއުލާން ކުރިތާ4މަސް ދުވަސް ފަހުން އެކަމާ ގުޅޭ ގޮތުން ސުވާލު ކުރުމުން ޑެޕިއުޓީ ޓޫރިޒަމް މިނިސްޓަރ ހަސަން ލިރާރް ވިދާޅުވީ އެކަމާ ގުޅޭ ގޮތުން ވަރަށް އަވަހަށް ގޮތެއް ނިންމަވާނެ ކަމަށެވެ. އެކަމަކު އެކަންވީ އިބިލީހުގެ ކައިވެންޏަށެވެ. އަދިވެސް އެވިދާޅުވި ގޮތެއް ނިމުނު ތަނެއް ފެންނާކަށް ނެތެވެ. ރިސޯޓްގެ ގޮތުގައި ތަރައްޤީކުރުމަށް އިއުލާންކުރި ހދ. ދިއްޕަރުފުއްޓާއި ކަނަމަނައިގެ އިތުރުން ކުޑަފަރުފަސްގަނޑާއި ށ. ބޮލިއްސަފަރާމެދު ކުރެވުނު އިތުރު ކަމެއްގެ ހިލަމެއް މިހާތަނަކަށް ފެންނާކަށް ނެތެވެ.\nރައީސް ޔާމީން އެވާހަކަ އެގޮތައް ދެއްކެވިއިރުވެސް ހދ އަތޮޅުގައި ވަނީ ރިސޯޓްތަކެއް ހެދުމަށް ރަށްތަކެއް ދޫކުރެވިފައެވެ. ހދ އަތޮޅުގައި ރިސޯޓް ހެދުމަށް ނާގޯއްޓާއި ހޮނޑާފުށި އަދި ކުޑަމުރައިދޫ ދޫކޮށްފައި އޮންނަތާ 15 ވަރަކަށް އަހަރު ވެފައިވާއިރު އަދިވެސް އެތަނުން އެއްވެސް ރަށެއް ހުޅުވިފައެއް ނެތެވެ. އެކަން ވާނެ ދުވަހެއްގެ ކުޑަވެސް ކޮޅުމައްޗެއް ފެންނާކަށް ނެތެވެ.\nރައީސް ޔާމީނެވެ. އަނެއްކާވެސް އިތުރު ވަލަކަށް އަޅުގަނޑުމެން ވައްދަވަން ނޫޅުއްވާށެވެ. މިއަދު ކުޅުދުއްފުށީގައި އެއަރޕޯޓެއް އަޅުއްވަން ބޮޑެތި ސިންގާ ޖަލްސާތައް ބާއްވައިގެން ކުޅިހިއްކަން ފެށިއަސް އަޅުގަނޑުމެންގެ ހިތްހަމަޖެހުމެއް ނެތެވެ. މާޔޫސް ކަމަކަށް އަދި އިތުރު ހައްލެއް ނެތެވެ. މަނިކުފާނުގެ ވައުދު ފުއްދުން ހުރިގޮތުންނެވެ. މަނިކުފާނު ވިދާޅުވާ ބަހުގެ އިތުބާރު ހުންނަ ގޮތުންނެވެ. ތިޔައަޅުއްވަން އުޅޭ އެއަރޕޯޓަކީވެސް މަނިކުފާނުގެ ދައުރުގެ ފުރަތަމަ އަހަރު ނިންމަވަން ވިދާޅުވެފައިވާ ވައުދެކެވެ. އަދި ކިރިޔާ ތިޔަ އަޅާލީ ކުޅިހިއްކާނެ ވެއްޔެވެ. އެއަރޕޯޓް އަޅަން ބަޔަކާ ހަވާލުކޮށްފައިވާކަމަށް މަނިކުފާނު ކުރިން ވެސް ވިދާޅުވިއެވެ. އެކަމަކު އަދިވެސް އޮތީ އެކަން ކުރާނެ ބަޔަކު ކަނޑަ ނޭޅިއެވެ. މިހިރަ މިހިރަ ކަންކަން މިއަދު ފެންނާން ހުރުމުން އެއަރޕޯޓް އަޅާފާނެ ކަމުގެ އުއްމީދެއް އަދިވެސް ކުރެވޭކަށް ނެތެވެ. އެކަމަކު އަޅުގަނޑުމެން މިތިބީ ކުޅިބަލާށެވެ. ފިޔާތޮށި ހެދުން ލައްވާފައި ފިނިފެންމާ އުކަން އަނބިދަރިން ފޮނުވީވެސް ހަމަ އެކަމަށް އެއްބާރުލުން ދޭށެވެ. ރީނދޫ ޓައި އަޅުވާފައިވެސް އަޅުގަނޑުމެންގެ ކައުންސިލަރުން ޖަލްސާގެ ކުރީ ސަފުގައި ބޭތިއްބީ ވައުދަށް ހުރަސްއަޅަން ބޭނުން ނެތީމައެވެ.\nދެންވެސް އަވަހަށް ތިޔަކަން ކުރައްވާށެވެ. ފުރަތަމަ އަހަރު ނިންމާ ނުލެވުނަސް5އަހަރު ނިމެންވާއިރަށް ވެސް ތިޔަ އެއަރޕޯޓު ނިންމަވައިދެއްވާށެވެ. އަތޮޅުގެ ފަތުރުވެރިކަން ފެށޭނީ ތިޔަކަން ނިމިގެން ކަމަށް ބައެއް މީހުން ބުނާތީ އަޅުގަނޑުމެން މިތިބީ ތިޔަކަމަށް ފެންބޮވައިގެންފައެވެ. ކެތްމަދުވެފައެވެ. މިފަހަރަކު ދެން ބަހަނާތަކެއް ދައްކަވައިގެން ނުވާނެއެވެ. ނަމަނަމަ ތިޔަކަން ނިންމަން އިތުރު ދައުރެއް ބޭނުންވާކަމަށް ވިދާޅުވެގެން ނުވާނެއެވެ.\nMi ee ekkala Islaam dheenuge hukumthah gabool nukuraa kaleyge fahathun dhuvaa meehun dhoa


Hidhumaiythah digitalkoh hoadhumah Dhiraagun edhijje\nކަސްޓަމަރުންގެ ސަލާމަތާއި ރައްކާތެރިކަމަށް ޑިޖިޓަލް ހިދުމަތްތައް ހޯދުމަށް ދިރާގުން އެދިއްޖެ އެވެ.\nދިރާގުން ޑިޖިޓަލް ހިދުމަތްތައް ހޯދަން އެދިފައި ވަނީ ކޮވިޑް-19 ގެ ތިންވަނަ ރާޅު ރާއްޖެ އަށް ކުރިމަތިވެފައިވާތީ ދިރާގު ކަސްޓަމަރުންގެ ރައްކާތެރިކަމާއި ސަލާމަތައްޓަކައި ކަމަށް ދިރާގުން ބުންޏެވެ.\nދިރާގުން ބުނީ، ދިރާގުގެ ހިދުމަތްތައް ހޯދުމަށާއި ބިލްތަކަށް ފައިސާ ދެއްކުމަށް ދިރާގު "މައި އެކައުންޓް" އަދި ދިރާގު މޯބައިލް އެޕްލިކޭޝަން ފަދަ ޑިޖިޓަލް ހިދުމަތްތައް ބޭނުންކުރުމަށް އިލްތިމާސްކުރާ ކަމަށެވެ.\n"އިންޓަނެޓް އަދި މޮބައިލް ޕެކޭޖްތައް ބަދަލުކޮށް، ފިކްސްޑް ބްރޯޑްބޭންޑް އާއި މޮބައިލް ޕެކޭޖްތަކުގެ ޔޫސޭޖް ތަފްސީލު ބަލައި، ބިލް ދައްކާ، އަދި ދިރާގުގެ ހިދުމަތްތަކަށް އެދުމަށް ކަސްޓަމަރ ކެއަރ ސެންޓަރުތަކަށް ދިއުމުގެ ބަދަލުގައި އޮންލައިނުކޮށް އެޕްލައިކުރުން ފަދަ ގިނަ ފަސޭހަތަށް "މައި އެކައުންޓް" މެދުވެރިކޮށް ކަސްޓަމަރުންނަށް ލިބޭނެ" ދިރާގުން ބުންޏެވެ.\nދިރާގުން އިތުރަށް ބުނީ، ދިރާގުގެ ކަސްޓަމަރ ސާވިސް ސެންޓަރުތައް ހުޅުވާލައި ހުރި ނަމަވެސް އެތަންތަނުން ހިދުމަތްތައް ލިބޭނީ ކުރިން އެޕްއިންޓްމެންޓް ހަދާ ކަސްޓަމަރުންނަށް ކަމަށެވެ. މި ސެންޓަރުގައި ހިދުމަތް ދެވޭނީ ވަކި އަދަދެއްގެ ކަސްޓަމަރުންނަށް ކަމަށް ފާހަގަކުރަމުން ދިރާގުން ބުނީ، މި ސްލޮޓްތައް ދިނުމުގައި އާ ކަސްޓަމަރުންނަށް އިސްކަން ދެވޭނެ ކަމަށެވެ.


Hoholhaigai Thibi Kudhinnah Eheevumugai Harakaaitherivi Doctor Ah Libunee Hithaamaveri Habareh - Vaguthu\nހޮހޮޅައިގައި ތިބި ކުދިންނަށް އެހީވުމުގައި ހަރަކާތްތެރިވި ޑޮކްޓަރަށް ލިބުނީ ހިތާމަވެރި ހަބަރެއް\n8 މަސް ކުރިން ( ޖުލައި 11, 2018 )\nތައިލެންޑުގެ ތަމް ލުއަންގ ހޮހޮޅައިގައި ތާށިވި ވައިލްޑް ބޯރ ފުޓުބޯޅަ ޓީމުގެ 12 ކުދިންނާއި ކޯޗު ސަލާމަތްކުރުމަށް ހޮހޮޅައިގެ ތެރޭގައި މަސައްކަތް ކުރަމުންދިޔަ ޑޮކްޓަރ ރިޗާާޑް ހެރިސްއަކީ އެތަނުން އެންމެ ފަހުން ނުކުތް މީހާއެވެ.\nއޮސްޓްރޭލިއާއަށް ނިސްބަތްވާ އެ ޑޮކްޓަރަކީ އެ ކުދިން ސަލާމަތް ކުރުމުގައި އެންމެ އިސް ރޯލެއް ކުޅުނު އެކަކެވެ. އޭނާ ހޮހޮޅައިން ނިކުތީ އެންމެ ފަހުންނެވެ. އެ ކުދިންނާއެކު ތިން ދުވަސް އޭނާ ހޭދަކުރިއެވެ.\nޑރ ހެރިސް، އެ ހޮހޮޅައިން ނުކުތުމާއެކު އޭނާއަށް ލިބުނީ މާ އުފާވެރި ހަބަރެއް ނޫނެވެ. އޭނާއަށް ލިބުނު ހަބަރަކީ އޭނާގެ ބައްޕަ މި ދުނިޔެއާއި އަލްވަދާއުކި ހަބަރެވެ.\nހެރިސްގެ ބައްޕަ މަރުވެފައި ވަނީ އިއްޔެގެ ވަގުތެއްގައި އެ ކުދިން ސަލާމަތްވިތާ މާގިނަ އިރުތަކެއް ނުވަނީހެވެ.\nޑރ.ހެރިސްއަކީ އެޑެލްއެއިޑް އެނެސްތަޓިސްޓެއްގެ އިތުރުން އަންޑަވޯޓާ ކޭވް އެކްސްޕްލޯރާ އެކެވެ. ފީނުމުގައި މާހިރެއްކަމަށްވާއިރު، އޭނާ އެ ހޮހޮޅައިގެ ތެރޭގައި ތިބި ކުދިންނަށް ދިޔައީ އެކި ގޮތްގޮތުން ހިތްވަރުދީ އެ ކުދިން އެތަނުން ނެރުމަށް މަސައްކަތް ކުރަމުންނެެވެ.\nޑރ. ހެރިސް، ބައްޕަ މަރުވިއިރު، އޭނާ ވަރަށް އަވަހަށް ގައުމަށް އެނބުރި ދާނެކަމަށް ވެއެވެ. އަދި ބައްޕަގެ ޖަނާޒާގައި ބައިވެރިވާނެކަމަށް ވެއެވެ.\nހޮހޮޅައިގައި ތާށިިވި ހުރިހާ ކުދިންނާއި ކޯޗު ސަލާމަތްކޮށްފައިވަނީ އިއްޔެއެވެ. އެކުދިން ސަލާމަތްވުމަށް ދުނިޔޭގެ އެކި ހިސާބުތަކުން މީހުން ދިޔައެވެ.\n.އެ ކުދިންނާއި ކޯޗު އެތައް ދުވަހެއް ވަންދެން، އަނދިރި އަދި ނުރައްކާތެރި ހޮހޮޅައެއްގައި ތާށިވިއިރު، އެ ކުދިން ދިރިތިއްބާ ސަލާމަތްކުރެވުމުން، މުޅި ޝިއަންގ ރާއީ ސަރަޙައްދަށްވެސް ވަނީ އެކަން ފާހަގަވެސްކޮށްފައެވެ.\nޖުލައި 12, 2018 00:48


Furathama faharah Nepal Final ah\nއުރީދޫ ސާފް ޗެމްޕިއަންޝިޕްގައި ބައްދަލުކުރާ ނޭޕާލް ޓީމު --ފޮޓޯ: އުރީދޫ\nއުރީދޫ ސާފް ޗެމްޕިއަންޝިޕްގައި ބަންގްލަދޭޝް އާއި އެއްވަރުކޮށް ނޭޕާލުން މުބާރާތުގެ ފައިނަލުގެ ޖާގަ ފުރަތަމަ ފަހަރަށް ކަށަވަރު ކޮށްފި އެވެ.\nމިއަދު ހަވީރު ނޭޕާލާއި ބަންގްލަދޭޝް ބައްދަލުކުރި މެޗުން ނިމުނީ 1-1 ގެ ނަތީޖާ އަކުން އެއްވަރު ވެގެންނެވެ.\nމިއީ ނޭޕާލުން ސާފް ޗެމްޕިއަންޝިޕްގެ ފައިނަލަށް ދަތުރު ކުރި ފުރަތަމަ ފަހަރެވެ. މީގެ ކުރިން ކުޅުނު 12 މުބާރާތުގައި ވެސް އެޓީމަށް ފައިނަލަށް ދަތުރު ކުރެވިފައެއް ނުވެ އެވެ.\nނޭޕާލަށް ފައިނަލުގެ ޖާގަ ކަށަވަރުވީ ހަތް ޕޮއިންޓާއި އެކު އެވެ. މި މެޗުން މޮޅުވެގެން ނޫން ގޮތަކަށް ބަންގްލަދޭޝަށް ފައިނަލަށް ދެވެން ނެތް އިރު އެއްވަރު ކޮށްގެން ވެސް ނޭޕާލަށް ފައިނަލަށް ދިއުމުގެ ފުރުސަތު އޮތެވެ. އެޓީމުން ވަނީ އޭގެ ބޭނުން ވަރަށް ރަނގަޅަށް ހިފާފަ އެވެ.\nގިނަ އަދަދެއްގެ ބަންގްލަދޭޝް ސަޕޯޓަރުން ދަނޑަށް ވަދެ ކުރަމުންދިޔަ ސަޕޯޓުން ހިތްވަރު ހޯދައި އެޓީމުން މެޗުގެ ލީޑު ނެގީ ފުރަތަމަ ހާފުގެ ނުވަ ވަނަ މިނެޓުގަ އެވެ. މި ގޯލަކީ ޖަމާލް ނަގައިދިން ހިލޭ ޖެހުމެއް ބޮލުން ޖަހައި ގޯލަށް ވައްދާލައިގެން ސުމަން ރިޒާ ކާމިޔާބު ކޮށްދިން ގޯލެކެވެ.\nއޭގެ އިރުކޮޅެއް ފަހުން ނަތީޖާ ހަމަހަމަ ކުރަން ނޭޕާލުގެ ރޯހިތު ޗާންދަށް ހުސް ފުރުސަތެއް ލިބި ބޭކާރުވި އެވެ. ފުރަތަމަ ހާފު ނިމެނިކޮށް އަޔޫޝް ފޮނުވާލި ހަމަލާ ދިޔައީ ގޯލާ އަމާޒުވެފައެއް ނުވެ އެވެ.\nމި މެޗުގެ 78 ވަނަ މިނެޓުގައި ބަންގްލަދޭޝްގެ ކީޕަރަށް ރަތް ކާޑު ދެއްކުމާއި އެކު މެޗުގެ އޮއެވަރު ބަދަލުވެގެން ދިޔަ އެވެ. އޭނާއަށް ރަތް ކާޑު ދެއްކީ އޭރިއާ ބޭރުން ބޯޅައިގައި އަތް ލުމުންނެވެ.\nނޭޕާލުން ގޯލު ޖެހީ ދެވަނަ ހާފުގެ 88 ވަނަ މިނެޓުގައި އެޓީމު ކުޅުންތެރިއަކަށް ބަންގްލަދޭޝް އޭރިއާ ތެރެއިން ބަންގްލަދޭޝް ކުޅުންތެރިއެއް ފައުލް ކުރުމުން ލިބުނު ޕެނަލްޓީ އަކުންނެވެ. މި ގޯލު ނޭޕާލަށް ޖަހައިދިނީ އަންޖަން ބިސްޓާ އެވެ.\nސާފް ޗެމްޕިއަންޝިޕްގެ ލީގު ބުރުުގެ ފަހު މެޗުގައި މިރޭ ނުވައެއް ޖަހާއިރު ބައްދަލު ކުރާނީ ރާއްޖެ އާއި އިންޑިއާ އެވެ. އިންޑިއާއަށް ފައިނަލަށް ދެވޭނީ މި މެޗުން މޮޅު ވެގެންނެވެ. ރާއްޖެއިން މި މެޗުގައި މޮޅު ނުވަތަ އެއްވަރު ކޮށްގެން ވެސް ފައިނަލަށް ދިއުމުގެ ފުރުސަތު އެބައޮތެވެ.\nބަންގްލަދޭޝް ނޭޕާލް ސާފް ޗެމްޕިއަންޝިޕް


Kulhudhuffushi Online - Baibalaa mubaaraathugai misteykun hedhi bodu misteyk !\nބައިބަލާ މުބާރާތުގައި މިސްޓޭކުން ހެދި ބޮޑު މިސްޓޭކް !\nއަހްމަދު ދާވޫދު -2އަހަރު ކުރިން - 14 ޖުލައި 2016\nމިސްޓޭކް ޓީމްގެ ކުޅުންތެރިންތަކެއް--\nރާއްޖޭގައި އެންމެ ގިނަ މީހުން ބަލާފައިވާ ފޭސްބުކް ވީޑިއޯ އަކަށް ޕްރިޔަންކާގެ ވަރުގަދަ ފޭން އެއް ކަމުގައިވާ ސުނީތާ އަލީ ކުޅެފައިވާ ޓްރާންސް ބްރޭންޑްގެ އޭސީ އިސްތިހާރު ވާނެ އެވެ. ފާ ހޮރައިޒަން ޕޭޖުން ޝެއާ ކޮށްފައިވާ މި ވީޑިއޯގެ އޮރިޖިނަލް2ލައްކައާ ކައިރިކުރާ އަދަދަކަށް މިހާރު ވަނީ ބަލާފަ އެވެ. އެއީ ކޮންމެހެން އެ އިޝްތިހާރު މާ ކަމުގޮސްގެން ނޫން ކަން ޔަޤީނެވެ. ނަމަވެސް ސުނީތާ އުޅޭތީ އެވެ. އަދި އެއާއެކު އެމެރިކާގެ ޓްރާންސް ބްރޭންޑްގެ އޭސީވެސް އެންމެން ދަންނަ އެއްޗަކަށް ވެއްޖެ އެވެ.\nއެ ވީޑިއޯއެއް ނޫނެވެ. މީ މާބޮޑު ހަބަރެއްވެސް ނޫނެވެ. އެކަމަކު ކުޅުދުއްފުށީގައިވެސް ދާދި ފަހުން މޮޅު ކަމެއް ކޮށްލައިފި އެވެ. ސަޅި ވީޑިއޯއެއްވެސް އެބައިނެވެ. ބައިބަލާގެ ތާރީޚްގައިވެސް އެންމެ މޮޅު ގަދަހިފުން ކަންނޭގެ އެވެ. މިއަހަރުގެ ކުޅުދުއްފުށީ ބައިބަލާ ޗެލެންޖުގައި މިސްޓޭކް ސްޕޯޓްސް އަދި ލުނަޓިކް ސްޕޯޓްސް ބައްދަލުކުރި މެޗުގެ ގަދަ ހިފުމުގައި ބޭރުން އެރި ކުޅުންތެރިޔާ، އެތެރޭން އެރި ކުޅުންތެރިޔާ ކޮށްޕާލައި މޮޅުވީ ކަމަށް ނިންމާ ޖާޒީ ގަނޑު ނައްޓާލައި ހަށިގަނޑު ފުއްޕާލައި އުފާފާޅު ކޮށްލި އެވެ. އަދި ނުވިތާކަށް އެތެރޭ ހުރި ކުޅުންތެރިޔާއާ ސަލާން ގަލާންކޮށް ބައްދައިވެސްލި އެވެ. މި ހުރިހާ ސަކަރާތެއް ޖެހީ ރިންގުން ބޭރަށް ނުނިކުމެ އެވެ.\nގަދަ ހިފުމުގައި ބޭރުން އަރާ ކުޅުންތެރިޔާއަށް މޮޅުވެވޭނީ 15 ސުކުންތުގެ ތެރޭގައި އެތެރޭ ހުންނަ ކުޅުންތެރިޔާގެ ގައިގައި އަތްލުމަށްފަހު ރިންގުން ބޭރަށް ނުކުމެވިއްޖެ ނަމަ އެވެ. އޭރު މިސްޓޭކް ކުޅުންތެރިން އޭނާއަށް ބޭރަށް ނުކުތުމަށް ހަޅޭއްލަވަމުންދިޔައިރު، ލުނަޓިކްސް ކުޅުންތެރިން އޭނާ ހިފަހައްޓަން ގޮވަމުން ދިޔަ އެވެ. ދެމީހުންނަށް ރަނގަޅަށް ރޭކާލިއިރު އޮތީ ނިކަން ލަސްވެފަ އެވެ. ލުނަޓިކްސްގެ ކުޅުންތެރިޔާ ވަގުތުން މިސްޓޭކް ގެ ކުޅުންތެރިޔާ ހިފެހެއްޓި އެވެ. މިސްޓޭކްގެ ކުޅުންތެރިޔާއަށް ބޮޑުބައިގެ “މިސްޓޭކެއް” ހެދުނީ އެވެ. ވީޑިއޯ ބަލާލީމާ އިތުރު ތަފްަސީލަކަށް ބޭނުމެއްވެސް ނުވާނެ އެވެ.\nމި ތަން އެތައް ބަޔަކު ވީޑިއޯ ކުރިއިރު އެންމެ ހިންގާފައިވަނީ ފާރޫޤް މުހައްމަދު މާދޫގެ، ޝެއާ ކޮށްފައިވާ ވީޑިއޯ އެވެ. މިހާރު ގާތްގަނޑަކަށް 27,000 ފަހަރު ބަލާފައިވާއިރު 500 އަށްވުރެ ގިނަ ޝެއާ ލިބިފައިވެ އެވެ. ކުޅުދުއްފުށީގެ ވީޑިއޯ ކޮޅަކަށް އެންމެ ހިނގި ވީޑިއޯއަށް ވާނެ އެވެ. މީގެ އިތުރުން މަޝްހޫރު ފޭސްބުކް ޕޭޖް “ހާމާން” އިންވެސް މި ވީޑިއޯ ޝެއާ ކޮށްފައިވާއިރު އެ ވީޑިއޯ އަށް ވެސް މިހާރު ވަނީ 500 އާ ގާތްކުރާ އަދަދަކަށް ޝެއާ ލިބިފައިވެ އެވެ. އަދި މީގެ އިތުރުންވެސް ރާއްޖޭގެ މަޝްހޫރު ޕޭޖްތަކުން ވަނީ މި ވީޑިއޯ ޝެއާ ކޮށްފަ އެވެ.\nމީގެ ކުރިން ކުޅުދުއްފުށީގައި ބައިބަލާ މުބާރާތެއްގައި ހިނގާފައިވާ އެންމެ މަޝްހޫރު ހާދިސާއަކީ ބޭރު ގޭމެއް އެނބުރިފައި އޮއްވައި ފޮނި ދައްކާލަން ބުރެއް އަޅާލި ތަނުން ބޭރުން އެރި ކުޅުންތެރިޔާ ހިފެހެއްޓި ހާދިސާ އެވެ. ނަމަވެސް އެ މެޗުގެ ފަހު ވަގުތު އެ ޓީމުގެ ކުޅުންތެރިޔަކު ހަތަރު ކުޅުންތެރިން ނުބައިކޮށްގެން އެ ޓީމު މޮޅުކޮށްދިނެވެ. މިހާރުވެސް އެ ކުޅުންތެރިޔާ އެރުމުން އެކަމަށް ނިސްބަތްކޮށް ނިކަން ސަޕޯޓްވެސްދެ އެވެ. އޭރު އަދި ވީޑިއޯ ކުރުން މިހާރުހާ މަޝްހޫރެއް ނޫނެވެ.\nމާލޭގެ ބައިބަލާ މުބާރާތްތަކުގައި ހަމަނުޖެހުން ހިނގާ ވީޑިއޯތައް އެންމެ ހިނގާއިރު ކުޅުދުއްފުށީގައި މި ހިނގަނީ މީހުން ހެއްވާލާ އުފާކޮށްލާ ކަހަލަ ހާދިސާތަކެވެ. މާލޭގެ ބައިބަލާ މާ ބޮޑަށް ދޮށީ ވީމާވެސް އެހެންވެދާނެ އެވެ. ކުޅުދުއްފުށީގެ ބައިބަލާގެ ޅަފަތުގައި ވީމާ އެހެންވަނީ ކަމަށްވެސް ވެދާނެ އެވެ. ކޮންމެ ގޮތެއްވިޔަސް މި ވީޑިއޯއަކީ ދެން ނިކަން މޫޑް ކަޓާފައި ހުންނަ ގަޑިއެއްގައިވެސް ބަލާލަން ވަރަށް ފައްކާ ވީޑިއޯ އެކެވެ.\nހުރިހާ މެޗަކުން މޮޅުވެ ޓީމް ސްޓޯން ކުޅުދުއްފުށީ ބައިބަލާ ޗެލެންޖްގެ ޗެމްޕިއަންކަން ހޯދައިފި\nބައިބަލާ ޗެލެންޖްގައި5ޓީމެއް، މުބާރާތް މިރޭ ފަށަނީ\nއެއް އަހަރުގެ މެދުކެނޑުމަކަށް ފަހު މި އަހަރު ބައިބަލާ މުބާރާތް ބާއްވަނީ\nފޯރިގަދަ ބައިބަލާ މުބާރާތް މިއަހަރު ނުބާއްވާގޮތަށް ނިންމައިފި\nބައިބަލާ ޗެލެންޖްގެ ޗެމްޕިއަންކަން ދަލުބޭރުން ހޯދިއިރު، މިސްޓަރ ބައިބަލާ އަނެއްކާވެސް ޝިރާން އަށް\nބުމަރު2އަހަރު ކުރިން\nސަޅި ވީޑީއޯއއް، މިކަހަލަ އެއިރަކު ވައިރަލް ވާ ކަންކަމާއި ގުޅުވައިގެން އަންނަ ހަބަރުތައް ވަރަށް ކިޔާހިތްވޭ،،، މީތި ސަޅި.\nކުޑަ ތުއްތު2އަހަރު ކުރިން\nއަހަރެމެންގެ ތެރެއިން ރަށުންބޭރު ގައި އުޅޭ ކުދިންނަށް އެފް ބީ މެދުވެރިކޮށް ލައިވް ކޮށް ފައިނަލް ބަލާލެވޭ ގޮތްވީމަ ވަރަށް އުފާވި.\nކެލާއިން މަސްތުވާތަކެތިކަަމަށް ޝައްކު ކުރެވޭ 10 ސެލޯފިން ކޮޅު ހޯދައިފި\nއަޕަރ ނޯތްގެ ފުލުހުންނަށް ޓްރެފިކް އެންހޭސްމަންޓް ޓްރެއިނިން ޕްރޮގުރާމެއް ފަށައިފި


ހދ. އަތޮޅު ޤުރުއާން މުބާރާތް މިއަހަރު ނެއްލައިދޫގައި ބޭއްވުމަށް ނިންމައިފި - Nellaidhoo Council\nnạp tiền avatar iq option download pc banka ikili opsiyon para no loss binary options indicator binary option momentum การสมัคร webmoney\nހދ. އަތޮޅު ޤުރުއާން މުބާރާތް މިއަހަރު ނެއްލައިދޫގައި ބޭއްވުމަށް ނިންމައިފި\n14/02/2019 05/11/2019 admin0Comment\nހދ. އަތޮޅު ޤުރުއާން މުބަރާތް މިއަހަރު ހދ. ނެއްލައިދޫގައި ބޭއްވުމަށް ކައުންސިލުން ނިންމައިފިއެވެ.\nހދ.އަތޮޅު ކައުންސިލުން އިންތިޒާމުކޯށްގެން ކޮންމެ އަހަރަކު ބާއްވާ ޤުރުއާން މުބާރާތް މިއަހަރު ނެއްލައިދޫގައި ބޭއްވުމަށް ނިންމަވާފައިވަނީ 13 ފެބްރުއަރީ 2019 ގައި ބޭއްވި ކައުންސިލްގެ3ވަނަ ދައުރުގެ 83 ވަނަ ޖަލްސާ އިންނެވެ.\nމިގޮތަށް ނިންމަވާފައިވަނީ، މިމުބާރާތް ހޮސްޓްކުރުމަށް ނެއްލައިދޫ ކައުންސިލުން ހުށަހެޅި ހުށަހެޅުން އެންމެ ރަނގަޅު ކަމަށް ފެންނާތީއެވެ. ޤުރުއާން މުބާރާތް ބާއްވާނެ ރަށެއް ހޯސްޓްކުރުމަށް ހުޅުވާލި މުއްދަތު ހަމަވިއިރު އެކަމަށް ޝައުގުވެރިކަން ފާޅުކޮށްފައިވަނީ ނެއްލައިދޫގެ އިތުރުން، މިދިޔަ އަހަރު މިމުބާރާތް ބޭއްވި މަކުނުދޫ އިންނެވެ. އަދި 2016 ވަނަ އަހަރުވެސް ޤުރުއާން މުބާރާތް ބާއްވާފައިވަނީވެސް ނެއްލައިދޫގައެވެ.\nމިމުބާރާތުގައި ބައިވެރިވެވެނީ ރަށު ޤުރުއާން މުބާރާތުން ހޮވޭ، އެރަށް ތަމްސީލު ކުރާނެ ޓީމަކަށެވެ. މިމުބާރާތުގެ މުޤައްރަރަށް މިފަހަރު ވަނީ ވަރަށް ބޮޑު ބަދަލެއް ގެނެސްފައެވެ. މިއަހަރުގެ މުބާރާތް ބަހާލާފައިވަނީ ޖުމްލަ ދެޢުމުރު ފުރާއަކަށެވެ. އެއީ9އަހަރުން ދަށުގެ ކުޑަކުދީންނައި9އަހަރުން މަތީގެ ޢުމުރުފުރާއިން ކޮންމެ ޢުމުރަކުން ބަލައިގެން ކިޔެވުމުގެ4ކެޓަގަރީއާއި، ނުބަލާ ކިޔެވުމުގެ4ކެޓަގަރީއެވެ.\nމިމުބާރާތުގައި ބައިވެރިވެވޭނީ ކޮންމެ ކެޓަގަރީއެއްގައިވެސް ގިނަވެގެން2ކުދީންނަށެވެ. އެގޮތުން ކޮންމެ ރަށަކުން ވެސް ބައިވެރިވެވޭނީ ގިނަވެގެން ޖުމްލަ 16 ދަރިވަރުންނަށެވެ. މިޢަދަދަށްވުރެ މަދުވިޔަސް، އަތޮޅު މުބާރާތުގައި ބައިވެރިވެވޭ ގޮތަށް ވަނީ ހަމަޖެހިފައެވެ.\n← ނެއްލައިދޫގައި ޢިމާރާތްކުރި ރަށްވެހިހިޔާ ހުޅުވައިފި\nހދ.އަތޮޅު ޤުރުއާން މުބާރާތް ނެއްލައިދޫގައި ފަށައިފި →\nބަނދަރު ބޭނުން ކުރުމާއި ގުޅޭ\n13/09/2020 Mohmaed Saamy 0\nމަގުތަކުގައި ބެހެއްޓިފައި ހުންނަ ތަކެތި ނެގުމާއި ގުޅޭ


SunOnline: Rashah dhiumaa gulhey gothun Member Easa dhekkevi vaahaka rangalhu: Nasheedh\nރަށަށް ދިޔުމާ ގުޅޭ ގޮތުން މެންބަރު އީސަ ދެއްކެވި ވާހަކަ ރަނގަޅު: ނަޝީދު\nނަޖާހު މަސްއޫދު 02 Apr 2020, 15:51\nމިއަދު ބޭއްވި ނޫސްވެރިންގެ ބައްދަލުވުމުގައި ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު -- ސަން ފޮޓޯ\nކޮރޯނާވައިރަސް، ކޮވިޑް-19އާ ގުޅިގެން އާންމުނަށް ކުރިމަތިވަމުންދާ މާލީ ދަތިތަކުގެ ސަބަބުން ކުލި ނުދެއްކި، ގެއިން ބޭރުވާން ޖެހޭ މީހުން، އެ މީހުންގެ ރަށަށް އަނބުރާ ދިޔުމަށް ގޮވާލައްވައި ކެނދިކުޅުދޫ ދާއިރާގެ މެމްބަރު އަހުމަދު އީސާ ދެއްކެވި ވާހަކަތައް ދިފާއު ކުރައްވާ، މަޖިލީހުގެ ރައީސް، މުހައްމަދު ނަޝީދު ވާހަކަފުޅު ދައްކަވައިފި އެވެ.\nމާލޭގައި ކުއްޔަށް އުޅޭ ފަރާތްތަކުން ކުލި ނުދެއްކި، މާލޭގައި މަގުމަތިވުމުގެ ކުރިން އަމިއްލަ ފަސްގަނޑަށް ހިޖުރުކުރުމަށް، އިއްޔެ ވީޑިއޯ ކޮންފަރެންސް ކޯލު މެދުވެރިކޮށް ބޭއްވި ރައްޔިތުންގެ މަޖިލީހުގެ ޖަލްސާގައި މެމްބަރު އީސަ ވަނީ އެދިވަޑައިގެންފަ އެވެ. އެކަމާ ގުޅިގެން އޭނާއަށް ވަނީ ވަރަށް ބޮޑަށް ފާޑުކިޔުން އަމާޒުވެފަ އެވެ.\nމެމްބަރު އީސަ ދެއްކެވި ވާހަކައާ ގުޅޭ ގޮތުން ރައީސް ނަޝީދު ދެކެވަޑައިގަންނަވަނީ، ކިހިނެއްތޯ ނޫސްވެރިއަކު ކުރި ސުވާލަކަށް ޖަވާބު ދެއްވަމުން މިއަދު އެމަނިކުފާނު ވިދާޅުވީ، މެމްބަރު އީސަ ބޭނުން ކުރެއްވި ބަސްތައް އެންމެ އެކަށީގެން ނުވެދާނެ ކަމަށެވެ. އެހެންނަމަވެސް، އޭނާ ދެއްކެވީ ރަނގަޅު ވާހަކައެއް ކަމަށް ދޭހަވާ ގޮތަށް އެމަނިކުފާނު ވާހަކަފުޅު ދެއްކެވި އެވެ.\n"ބޭނުން ކުރެއްވި ބަސްތައް އެންމެ އެކަށީގެން ނުވެދާނެ. އެހެންނަމަވެސް، އިއްޒަތްތެރި މެމްބަރު އެ ފާހަގަކުރައްވާ ނުކުތާއަށް ބައްލަވާ. އަޅުގަނޑުމެންގެ ހާލަތަށް ބައްލަވާ. ކިހިނެއް ހަދާނީ؟ މިސާލަކަށް މާދަމާގެ ރެންޓު ދައްކައިދޭނަމޭ ސަރުކާރުން މި ބުނަނީ. ހަ މަސް ދުވަހަށް ދެއްކޭނެތޯ ސަރުކާރަށް؟ 12 މަސް ދުވަހު ސަރުކާރަށް އެ ރެންޓު ދެއްކޭނެތޯ؟،" ނަޝީދު ވިދާޅުވި އެވެ.\nނަޝީދު އިތުރަށް ވިދާޅުވީ، މެމްބަރު އީސަ އަކީ މީހުންނަށް އަހަން އުނދަގޫ ހަގީގަތްތައް ސާފުކޮށް ވިދާޅުވާ ބޭފުޅެއް ކަމަށެވެ.\n"އަޅުގަނޑަށް އެނގޭ އަޅުގަނޑުމެން މީހުންނަށް އުނދަގޫ ތެދު ހަގީގަތްތައް ބުނީމާ އަޅުގަނޑުމެންނާ މީހުން ނުރުހޭ. ކެނދިކުޅުދޫ ދާއިރާގެ މެމްބަރަކީ އާންމުކޮށް ވަރަށް ސާފު ބަހުން އެކަހަލަ ހަގީގަތްތައް ވިދާޅުވާ ބޭފުޅެއް،" ނަޝީދު ވިދާޅުވި އެވެ.\nމެމްބަރު އީސާ މިވަގުތު ހުންނެވީ ކެނދިކުޅުދޫގައި ކަމަށް ނަަޝީދު ވިދާޅުވި އެވެ. އަދި އޭނާއަށް ގުޅުއްވުމުން، އެ ރަށުގައި ހުއިފިލަނޑާ އާލާ ކުރެވޭނެ ކަމަށާއި، ރަށުގެ މަދަރުސާ ރަނގަޅު ކަމާއި، ރަށަކީ ތަނަވަސް ރަށެއްކަން ފާހަގަކުރެއްވި ކަމަށް ނަޝީދު ވިދާޅުވި އެވެ. އަދި މާލެ އަކީ "ޓައިމްބޮމެއް" ކަމަށާއި ކޮވިޑް-19އާ ގުޅިގެންވެސް މާލެ ލުއި ކުރަން ޖެހޭ ކަމަށް މެމްބަރު އީސަ ގަބޫލުފުޅު ކުރައްވާ ކަމަށް ނަޝީދު ވިދާޅުވި އެވެ.\nނަޝީދު ވިދާޅުވީ، މީހުން އަނބުރާ ރަށްތަކަށް އާބާދު ކުރުމުގެ ޕްރޮގްރާމެއް ހިންގަން ޖެހޭ ކަމަށް ގަބޫލުފުޅު ކުރައްވާ ކަމަށެވެ. އަދި އެއީ "ހިލޭ ސާބަހާ" ހިންގާ ޕްރޮގްރާމަކަށް ވާން ޖެހޭނެ ކަމަށްވެސް އެމަނިކުފާނު ވިދާޅުވި އެވެ. އެމަނިކުފާނު ވިދާޅުވީ، ރައްޔިތުން ފެތުރިގަންނަވަންވީ ދެން އަންނަ "އާ އިގުތިސާދު" ހިންގަން ކަމަށެވެ.\nމުޅި ދުނިޔެއަށް ކުރިމަތިވެފައިވާ ކޮރޯނާވައިރަހުގެ ބަލިމަޑުކަމުގެ ސަބަބުން ރާއްޖޭގެ އިގްތިސާދުވެސް ވަނީ އަޑިއަޅާލާފަ އެވެ. އެކަމުގެ އަސަރު އެންމެ ބޮޑަށް ކުރަނީ ރާއްޖޭގެ އެންމެ ގިނަ މަސައްކަތްތެރިން ވަޒީފާ އަދާ ކުރާ ޓޫރިޒަމްގެ ދާއިރާއަށެވެ. ވަޒީފާތަކަށް އަސަރުކޮށް، މާލީ ގޮތުން ދަތިވުމުގެ ސަބަބުން މިހާރުވެސް ބައެއް މީހުން މާލެ ދޫކޮށް ރަށަށް އެބަ ދެއެވެ.